Pension fund gai huri gina account thakugai huree 100,000 Rufiyaa ah vure dhah! | ThePress\nޕެންޝަން ފަންޑުގެ ގިނަ އެކައުންޓުތަކުގައި ހުރީ 100،000 ރުފިޔާއަށް ވުރެ ދަށުން!\nމިވަގުތު ރާއްޖޭގެ ޕެންޝަން ފަންޑުގައި ހުރި ގިނަ އެކައުންޓުތަކުގައި ފައިސާ ހުރީ 100،000 ރުފިޔާ އަށް ވުރެ ދަށްކޮށް ކަމަށާއި އެއީ ޕެންޝަން ފަންޑުގެ 90 އިންސައްތަ ކަމަށް ޕެންޝަން އޮފީހުން ބުނެފިއެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމުގައި ޕެންޝަން އެޑްމިނިސްޓްރޭޝަން އޮފީހުގެ އެކްޓިންގ ސީއީއޯ ފާތިމަތު ސުޖާތާ ހަލީމް ވިދާޅުވީ ޕެންޝަން ފަންޑުގައި މިހާތަނަށް ބައިވެރިވެފައިވާ މީހުންގެ އަދަދަކީ 154،385 ކަމަށެވެ. އަދި އެ މީހުންގެ ތެރެއިން ގިނަ މީހުންގެ އެކައުންޓުތަކުގައި ހުރީ 100،000 ރުފިޔާއަށް ވުރެ ދަށުން ކަމަށްވެސް ސުޖާތާ ވިދާޅުވިއެވެ.\nޕެންޝަން ފަންޑުގައި ބައިވެރިވެފައިވާ މީހުންގެ އުމުރުފުރާގެ ތެރެއިން 45 އަހަރުން ދަށުގެ މީހުންގެ އަދަދު ގިނަކަން ފާހަގަކުރައްވާ ސުޖާތާ ވިދާޅުވީ ޕެންޝަން ފަންޑުގެ 50 ޕަސެންޓު މީހުންނަކީ އެ އުމުރުގެ މީހުން ކަމަށެވެ. އަދި އެމީހުންގެ އެކައުންޓުގައި ހުރި ފައިސާ އިންވެސްޓުކޮށްގެން ރަނގަޅު ރިޓަޔާމަންޓެއް ލިބުމުގެ ފުރުސަތު އެބައޮތް ކަމަށް އޭނާ ވިދާޅުވިއެވެ.\n"އެވެއިލަބްލް ހުރިހާ އޮޕްޝަންތަކެއްގައި ޕެންޝަން ސްކީމުން ވާނީ ފަންޑުކޮށްފައި. އިކުއިޓީއެއް ނުވަތަ ހިއްސާގެ ބާޒާރުގައި ވެސް ލިބެން އޮންނަ ވަގުތެއްގައި އެއަށް ވެސް އިންވެސްޓް ކުރަމުން. މިހާތަނަށް 10 އަހަރުގެ އާމްދަނީގެ ގޮތުގައި 3.9 ބިލިއަން ރުފިޔާގެ ފައިދާ ވަނީ ލިބިފައި،"\nޕެންޝަން ފަންޑުން އެކިއެކި ސްކީމްތަކުގައި އިންވެސްތް ކޮށްފައިވާ ކަމަށާއި އެގޮތުން ކުރި އިންވެސްޓުން މިހާތަނަށް 3.9 ބިލިއަން ރުފިޔާ ލިބިފައިވާ ކަމަށް ޕެންޝަން އޮފީހުން ބުނެއެވެ. ނަމަވެސް އެ ފައިސާއިން ޕެންޝަން ފަންޑުގައި ތިބި ބައިވެރިންނަށް ލިބުނީ ނުވަތަ ލިބެނީ ކޯއްޗެއް ކަމެއް އޭނާ ވިދާޅެއް ނުވެއެވެ.\nސުޖާތާ ވިދާޅުވީ ހާއްސަ އެހީއަށް ބޭނުންވާ ފަރާތްތަކަށް އަމާޒު ކޮށްގެން ޑިސެބިލިޓީ އިންޝުއަރެންސް ސްކީމެއް ތައާރަފު ކުރަން ވެސް އެ އޮފީހުން މަސައްކަތް ކުރަމުންދާ ކަމަށާއި މި ސްކީމްގެ ދަށުން ވަޒީފާ އަދާކުރަމުން ދަނިކޮށް ދިމާވާ ނުކުޅެދުންތެރިކަމުގެ ހާލަތުގައި މާލީ އެހީތެރިކަން ލިބޭނެގޮތް ހަމަޖެހިގެން ދާނެ ކަމަށް ސުޖާތާ ވިދާޅުވިއެވެ. ނަމަވެސް މި ސްކީމާބެހޭ އިތުރު ތަފްސީލެއް އޭނާ ހާމަކުރައްވާފައެއް ނުވެއެވެ.\nމި ހަބަރުގައި ކުރިން 90 ޕަސެންޓް އެކްއުންޓުގައި 10،000 ކަމަށް ލިޔެވިފައި އޮތީ ކުށަކުން، ރަނގަޅހު ގޮތަކީ 90 ޕަސެންޓް އެކައުންޓުގައި ހުރީ 100،000 އަށް ވުރެ މަދުން. މިކުށަށް ކިޔުންތެރިންގެ ކިބައިން މައާފަށް އެދެމެވެ.\nLast updated on 24 May 2020, 13:46. Article was published on 23 May 2020, 15:29\nގިނަމީހުންނޭ ކިޔާ ދޮގުހަދާނެ ކަމެއްނެތް އަހަރެންގެ ހުންނާނެ 20 ހާހަށްވުރެ ގިނައިން\nތި ދައްކާ ވާހަކަ ގަބޫލު ކުރަން ދަތި. މަހަކު 6000 ރުފިޔާ އަސާސީ މުސާރައިގެ ގޮތުގައި ލިބޭ ވަޒީފާއެއްގައި އުޅޭ މީހާގެ ޕެންޝަނަށްވެސް ޖެހޭ 7% ހަދާލީމާ 420 ރުފިޔާ. ސަރުކާރުން 420 ލީމާ މަހަކަށް 840 ރުފިޔާ. މި މީހާވެސް 12 މަހު މަސައްކަތް ކުރީމާ ޕެންޝަން ފަންޑަށް އެބަވަދޭ 840*12، އެއީ 10080 ރުފިޔާ. އޭގެ މާނައަކީ އެންމެ އަހަރަކުވެސް މަސައްކަތް ނުކުރާ މީހުންނޭތަ ރާއްޖޭގެ މަސައްކަތް ކުރާ އާބާދީގެ 10 ޕަސެންޓަކީ؟ ކޮބާ ކޯސްތައް ނިންމާފަ އަލަށް ވަޒީފާއަށް ނުކުންނަ ކުދިން؟ 6000 ރުފިޔާ އަށް ވުރެ ދަށުން މި ކުދިންނަށް މުސާރަ ދޭނެ ކަމަށް ގަބޫލެއް ނުކުރެވޭ. އެނގޭ މި ދައްކަނީ އަސާސީ މުސާރައިގެ ވާހަކަ ކަން. 3000 ރުފިޔާ ލިބޭ ކުއްޖަކަށް ވެސް 10000 ރުފިޔާ ޕެންޝަން ފަންޑަށް ވަންނާނެ2އަހަރު މަސައްކަތް ކޮށްލާ އިރަށް. އެހެންވީމާ ތި ބޭފުން ތި ވިދާޅުވާ އެއްޗެއް ގަބޫލު ކުރަން ދަތި.\nމިހުން މަރަ ބަޅުންނަށް ނުކުޅެދެ އެލަވަންސް 5000 ދެންޏާ ޕެންސަން ފަންޑުން ލާރި ދޭން ޖެހޭނެ\nއެތައް އަހަރެއް ވަންދެން ޕެންޝަނަށް ލާރި ކަޑާފަ އެންމެ 10000 އެކައުންޓެއްގަ އަޖައިބު ވެއްޖެ\nމަ ބޭނުން މަގޭ އަތުން ނެގިބައި އަވަސް\nސުބްހާނަﷲ! ހަމަ ހަގީގަތުގަވެސް ކާލައިފި.\nމިދާވަރުން ދަންޏާ އުނަގަނޑު ރޮދިގަނޑުވެސް ކާލާނެ.


Dr. Shaheem L.Atholhuge3Rashakah Vadaigenfi | Laamu Live\nޑރ. ޝަހީމް ލ.އަތޮޅުގެ ތިން ރަށަކަށް ވަޑައިގެންފި\nތާރީޚު: 27 އޯގަސްޓް 2018\nދިވެހި ރާއްޖޭގެ ރައީސުލްޖުމްހޫރިއްޔާ އަލްފާޟިލް އަބްދުﷲ ޔާމިން އަބްދުލް ޤައްޔޫމުގެ އިންތިހާބީ ބައިވެރިޔާ، ޑރ. މުޙައްމަދު ޝަހީމް އަލީ ސައީދު ލ. އަތޮޅުގެ ތިން ރަށަކަށް ވަޑައިގެންފިއެވެ. މިހާރު ލ.އަތޮޅަށް އެމަނިކުފާނު ކުރައްވަމުން ގެންދަވާ ކެމްޕެއިނު ދަތުރުފުޅުގައި މިއަދު ވަޑައިގެންވާވަނީ ލ.މުންޑޫ، ދަނބިދޫ އަދި މައިބައިދުއަށެވެ.\nމިއަދު ޑރ. ޝަހީމް ލ.މުންޑޫ، ދަނބިދޫ އަދި މައިބައިދުއަށް ވަޑައިގަތް އިރު، އެމަނިކުފާނަށް މަރުހަބާ ދެންނެވުމަށް އެތައް ބަޔަކު ވަނީ ބަނދަރު ސަރަހައްދަށް ޖަމާވެފައެވެ. އަދި ލ.މުންޑޫ، ދަނބިދޫ އަދި މައިބައިދޫގެ ރައްޔިތުންނާއި ބައްދަލުކުރެއްވުމަށް ޑރ. ޝަހީމް ވަނީ ދޮރުން ދޮރަށް ހަރަކާތްތަކެއްވެސް ކުރިޔަށް ގެންގޮސްފައެވެ. މީގެ އިތުރުން ޖަގަހަތަކުގައިވެސް އެމަނިކުފާނުވަނީ ރައްޔިތުންނާއި މުހާތަބު ކުރައްވާފައެވެ.\nމައިބައިދޫގައި ހުންނަވާ ވާހަކަފުޅު ދައްކަވަމުނ ޑރ. ޝަހީމް ވިދާޅުވީ ރައްޔިތުން ހާސްވެ ކަންބޮޑުވާން ނުޖެހޭ ކަމަށެވެ. އަދި މި އިންތިހާބުގައި އެމްޑީޕީ މީހުންވެސްް ވޯޓުލާނީ ރައީސް ޔާމީނަށް ކަމަށް އެމަނިކުފާނު ވަނީ ވިދާޅުވެފައެވެ.\nމިއަދު ޑރ. ޝަހީމް ލ.މުންޑޫ، ދަނބިދޫ އަދި މައިބައިދުއަށް ވަޑައިގަތްއިރު އިއްޔެ އެމަނިކުފާނު ވަނީ އިސްދޫ އަދި ކަލައިދުއަށް ވަޑައިގެންފައެވެ.\nމިދިޔަ މަހުގައި އިދިކޮޅު ކެންޑިޑޭޓް، އިބްރާހިމް މުޙައްމަދު ޞާލިހްވެސް ވަނީ ލާމު އަތޮޅަށް ދަތުުރުފުޅެއް ކުރައްވާފައެވެ.\nރިޔާސީ އިންތިހާބު 2018ލ.އަތޮޅުލ.މައިބައިދޫލ.މުންޑޫލ.ދަނބިދޫޑރ. މުހައްމަދު ޝަހީމް އަލީ ސައީދު\nއެންމެ ހަދަން ބޭނުންވާ ޤާނޫނަކީ އިޤްތިޞާދު ޑިމޮކްރަޓައިޓް ކުރުމާއި ބެހޭ ޤާނޫން – އޭކޭ\nޒަޢީމާގެ އަމިއްލަ ޚަރަދުގައި ފޮނަދޫގައި 8 ޑަސްޓްބިން ބަހައްޓައިފި\nލާމު5ކޭ ބާއްވައިފި\nލާމު5ކޭ މާދަމާ ބާއްވަނީ


World record hedhikan Visit Maldives akah neyngunu\nވޯލްޑް ރިކޯޑް ހެދިކަން "ވިޒިޓް މޯލްޑިވްސް" އަށް ނޭނގުނު!\nރާއްޖެއަށް އިއްޔެއަކީ ވަރަށް ހާއްސަ ދުވަހެކެވެ. ރާއްޖޭގެ ޓޫރިޒަމް ޕްރޮމޯޝަނަށްޓަކައި ބަރޮސް ފަޅުތެރޭގައި އިއްޔެ ބޭއްވި ފީނުމުގެ ވޯލްޑް ރެކޯޑު ހެދުމުގެ އިވެންޓަކީ ރާއްޖެއަށާއި ދުނިޔެއަށް ވެސް ތާރީހީ އިވެންޓަކެވެ. ރާއްޖެއިން އިއްޔެ ވަނީ އެއް ވަގުތެއްގައި އެންމެ ގިނަ މީހުން ފީނައިގެން އިޓަލީވިލާތުން ހަދާފައިވާ ދުނިޔޭގެ ރެކޯޑު މުގުރާލާފަ އެވެ.\nމި އިވެންޓަކީ ރާއްޖޭގެ ޓޫރިޒަމްގެ ހަޔާތުގައި އެންމެ ބޮޑު އެއް އިވެންޓެވެ. ބެލެވިފައި އޮތީ އެންމެން އުންމީދު ކުރަމުން އައި މި އިވެންޓް އެންމެ ފޯރީފައި އިޝްތިހާރު ކުރާނީ ސަރުކާރުގެ މާކެޓިން ކުންފުނި އެމްއެމްޕީއާރްސީން ކަމަށެވެ.\nނަމަވެސް ރާއްޖެއާއެކު ދުނިޔޭގެ ސަމާލުކަން ވެސް އޮތް ބޮޑު އިވެންޓު ކުރިއަށް ދިޔައިރު އެމްއެމްޕީއާރްސީގެ ބައިވެރިވުން ރަސްމީ / ނުރަސްމީކޮށް އެއްގޮތަކަށް ވެސް ނުފެނުނެވެ. އެ އިވެންޓު ސޯޝަލް މީޑިއާގައި ލައިވް ކުރަމުން ގެންދިޔައިރު ރީ-ޓުވީޓެއް ވެސް ކޮށްލި ތަނެއް ނުފެނުނެވެ. އިވެންޓް ހިނގަމުން ދިޔައިރު އެ ސަރަހައްދުގައި ތިބި މީހުން ވެސް އެކަން ފާހަގަ ކޮށްފައިވެ އެވެ.\nދިވެހިރާއްޖެ ދުނިޔޭގެ ރިކޯޑެއް ހެދިކަން އެމްއެމްޕީއާރްސީއަށާއި "ވިޒިޓް މޯލްޑިވްސް" އަށް ނޭނގުނީ ހެއްޔެވެ؟ އެނގިފައި އޮތަސް އެކަން ބޮޑު ކަމަކަށް ނުވީ އަދި އެއީ ރާއްޖެ ޕްރޮމޯޓް ކުރަން ލިބުނު ކިހާ ބޮޑު މާކެޓިން ފުރުސަރެއް ކަމަށް ނުބެލީ ކީއްވެގެން ހެއޔެވެ؟\nމި ސުވާލު، ދައުލަތުން ބޮޑު ބަޖެޓެއް ދީފައިވާ އެމްއެމްޕީއާރުސީގެ މެނޭޖިން ޑިރެކްޓަރު ތޮއްޔިބު މުހައްމަދާ ކުރުމުން ވިދާޅުވީ އެ ކުންފުންޏާއި ޓޫރިޒަމްގެ ކޯޑިނޭޝަން ވަރަށް ރަނގަޅު ކަމަށެވެ. ނަމަވެސް "މައްސަލައަކީ މި ދުވަސްވަރު ބިޒީވެފައި މުވައްޒަފުން މަދުވުން" ކަމަށެވެ.\nވިޒިޓް މޯލްޑިވްސްގެ އިންސްޓްގްރާމްގައި އެންމެ ފަހުން އިން ފޮޓޯ\n"އަޅުގަނޑުމެންގެ 20 ނޫނީ 25 ވަރަކަށް މުވައްޒަފުން މި ތިބެނީ. އެހެންވެ ހުރިހާ އިވެންޓުތަކެއްގައި ބައިވެރި ނުވެވެނީ. ގިނައިން މި އޮންނަނީ ކުޅިވަރުތައް ދެއްތޯ؟ އެހެންވެ ހުރިހާ ކަމެއްގައި އަޅުގަނޑުމެންނަށް ނޫޅެވެނީ،" ތޮއްޔިބު ވިދާޅުވި އެވެ.\nވޯލްޑް ރިކޯޑް އިވެންޓާ ގުޅުވައި އެންމެ ކުޑަ މިނުން ޓްވީޓެއް ކޮށްލަން ވެސް މާގިނަ ބަޔަކު ބޭނުންވޭ ހެއްޔެވެ؟ އެއީ ބިޒީ ވެގެން ކޮށް ނުލެވޭނެ ކަމެއް ހެއްޔެވެ؟\nއަޅުގަނޑުމެންގެ 20 ނޫނީ 25 މުވައްޒަފުން މި ތިބެނީ. އެހެންވެ ހުރިހާ އިވެންޓުތަކެއްގައި ބައިވެރި ނުވެވެނީ. ގިނައިން މި އޮންނަނީ ކުޅިވަރުތައް ދެއް ތޯ؟ އެހެންވެ ހުރިހާ ކަމެއްގައި އަޅުގަނޑުމެންނަށް ނޫޅެވެނީ،\n"ވިޒިޓް މޯލްޑިވްސް" ގެ ޓްވިޓާ އާއި އެފްބީ އަދި އިންސްޓަގްރާމުގައި ވެސް މި ރެކޯޑުގެ ފޮޓޯއެއްހާ ހިސާބު ވެސް މިއަދުގެ އިރުއެރުމާ ހަމައަކަށް ނެތެވެ. އެންމެ ފަހުން ޓުވިޓާއި އެކަމާ ގުޅޭ ރީޓްވީޓެއް ކުރީ މީގެ ގަޑިއެއްހާއިރު ކުރިންނެވެ.\nދުނިޔޭގެ އެތައް މިލިއަން މީހުން ބަލާ، ރާއްޖޭގެ މޫނުމަތި ކަމަށް ވެގެން އޮންނަ އެމްއެމްޕީއާރްސީގެ "ވިޒިޓް މޯލްޑިވްސް" އިން މި އިވެންޓުގެ މައުލޫމާތު ދުނިޔެއަށް ނުދޭނަމަ ދެން އެކަން ކުރާނީ ކޮން ބައެއް ހެއްޔެވެ؟ އެހެން ނަމަވެސް ތޮއްޔިބު ވިދާޅުވީ އެއީ އަދި ނޭނގި އޮތް ކަމެއް ކަމަށެވެ.\nފްރީޑައިވް ވޯލްޑް ރިކޯޑް ޤާއިމު ކުރިކަމުގެ ލިޔުން ގިނެސް ވޯލްޑް ރިކޯޑުގެ ފަރާތުން ރައީސް ސޯލިހުއާ ޙަވާލުކޮށްދެއްވަނީ -- ފޮޓޯ: ރައީސް އޮފީސް\n"ތީ އަޅުގަނޑަށް ނޭނގި އޮތް ކަމެއް... އެހެން ތޯ؟ މި ބަލަނީ!. ތިޔަ ކަހަލަ ކަންކަން ވާނެ، އަޅުގަނޑުމެންނަށް އަންގާލަ ދެއްވަން،" ވިޒިޓް މޯލްޑިވްސްގެ ސޯޝަލް މީޑިއާ އިން މި އިވެންޓުގެ މައުލޫމާތު ނުފެނުނީ ކީއްވެގެންތޯ ސުވާލު ކުރުމުން ތޮއްޔިބު ވިދާޅުވި އެވެ.\nވިޒިޓް މޯލްޑިވްސްގެ ޓުވިޓާ: ވޯލްޑް ރެކޯޑުގެ ހަބަރެއްވީ މިއަދު\nވޯލްޑް ރިކޯޑް އިވެންޓު ބޭއްވިކަން އެމްއެމްޕީއާރްސީ ފިޔަވައި ރާއްޖޭގެ އެންމެނަށް އެނގެ އެވެ. ހުރިހާ ޓީވީ ޗެނަލަކުން ލައިވް ކުރި އެވެ. އަދި 500 އަށްވުރެ ގިނަ މީހުން ބައިވެރިވި އެވެ. މީގެ ތެރޭގައި ޓޫރިސްޓުން ވެސް ހިމެނެ އެވެ. އަދި ރާއްޖޭގެ ރައީސުލް ޖުމްހޫއްރިއްޔާ އަމަލީ ގޮތުން އިވެންޓުގައި ބައިވެވަޑައިގެންނެވި އެވެ. ނަމަވެސް ރާއްޖެ ޕްރޮމޯޓް ކުރާ "ވިޒިޓް މޯލްޑިވްސް" އަކަށް މި އިވެންޓު ބޭއްވި ކަމެއް ނޭނގުނެވެ.\nރާއްޖެއިން ދުނިޔޭގެ ރިކޯޑް ހެދި އިވެންޓަށް އާ ސަރުކާރުން ބަޖެޓް ބޮޑުކޮށްދީފައިވާ އެމްއެމްޕީއާރްސީން އަޅައި ނުލި އިރު އެ މީހުންގެ އެއްވެސް ހަރަކާތެއްގައި ދިވެހި ނޫސްވެރިން މިހާރު ބައިވެރި ކުރަނީ އެތެރޭގެ ނިއުސް ކޮންފަރެންސްތަކުގައި އެކަންޏެވެ. އެހެން ނަމަވެސް ބޭރު ގައުމުތަކުގެ އާދައިގެ މެގަޒިންތަކަށް ލިޔެ އުޅޭ މަޝްހޫރު ކަމެއް ނެތް ލިޔުންތެރިންގެ ޓީމްތައް ނޫސްވެރިންގެ ގޮތުގައި ކައިރި ކައިރީގައި ރާއްޖެ ގެނެސް ހަރަދު ކުރެ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ޓޫރިސްޓް އެރައިވަލް + އެމްއެމްޕީއާރްސީ


އިއްޔެ (1-ފެބަރުއަރީ 2013) އިރުއޮއްސުނު ވަގުތުގައި މާލޭގެ އުސްފަސްގަނޑު ސަރަޙައްދުން ހައްޔަރުކުރި 14 މީހުންގެ ބަންދުގެ މުއްދަތު ނުޙައްޤުން އިތުރުކުރި ކުރުން ދިވެހި ރައްޔިތުންގެ ޑިމޮކްރެޓިކް ޕާޓީއިން ކުށްވެރިކޮށް ނެރޭ ނޫސްބަޔާން – Maldivian Democratic Party\n02 ފެބުރުއަރީ 2013\nއިއްޔެ (1-ފެބަރުއަރީ 2013) އިރުއޮއްސުނު ވަގުތުގައި މާލޭގެ އުސްފަސްގަނޑު ސަރަޙައްދުން ހައްޔަރުކުރި 14 މީހުންގެ ބަންދުގެ މުއްދަތު ނުޙައްޤުން އިތުރުކުރި ކުރުން ދިވެހި ރައްޔިތުންގެ ޑިމޮކްރެޓިކް ޕާޓީއިން ކުށްވެރިކޮށް ނެރޭ ނޫސްބަޔާން\nތާރީޚް:2ފެބުރުއަރީ 2013 (ހޮނިހިރު)\nއިއްޔެ އިރުއޮއްސުނު ވަގުތުގައި މާލޭގެ އުސްފަސްގަނޑު ސަރަޙައްދުން ހައްޔަރުކުރި 14 މީހުންގެ ބަންދުގެ މުއްދަތު ނުޙައްޤުން އިތުރުކުރި ކުރުން ދިވެހި ރައްޔިތުންގެ ޑިމޮކްރެޓިކް ޕާޓީއިން ކުށްވެރިކުރަމެވެ.\nފުލުހުންގެ ސްޕެޝަލް އޮޕަރޭޝަންސްގެ އޮފިސަރުން ޢާންމުންގެ ތެރެއަށް ވަދެގަނެ، އެމްޑީޕީގެ ޒުވާނުންގެ ގޮފީގެ ނައިބު ރާއިސް އައިމިނަތު ޝައުނާއާއި، މާލޭ ސިޓީ ކައުންސިލްގެ މާފަންނު ހުޅަނގު ދާއިރާގެ ކައުންސިލަރ މުޙައްމަދު ފަލާޙްގެ އިތުރުން ހައްޔަރުކުރި މީހުން ފުލުހުންގެ ބެރިކޭޑްތަކުގެ ފަހަތުގައި ތިއްބާ ހައްޔަރުކުރި ކުރުން މީ ސިޔާސީ ކުލަވަރުޖެހިފައިވާ ހައްޔަރުކުރުމެއްކަމާ އަދި މިކަމަކީ އެމްޑީޕީއިން ނުހަނު ކަންބޮޑުވުން ފައުޅުކުރާކަމެކެވެ.\nއިއްޔެގެ ވަގުތެއްގައި ހައްޔަރުކުރެވުނު 14 މީހުންގެ ބަންދުގެ މުއްދަތު މިއަދު މެންދުރުފަހުގެ ވަގުތެއްގައި އިތުރުކޮށްފައިވަނީ އެމީހުންނަކީ މުޖުތަމަޢަށް ހުރިނުރައްކަލެއްކަމަށް ބުނެ ފުލުހުން އެދުނު އެދުމުގެ މަތިންނެވެ.\nމި 14 މީހުންގެ ވަކީލުންގެ ފަރާތުން ހުށަހެޅި ވާހަކަތަކާއި، މިމީހުން ބަންދުކޮށްފައިވަނީ ނުޤަވާޢިދުން ޤާނޫނާ ޚިލާފަށްކަމަށްބުނެ ހުށަހެޅި މައްސަލައަށް ޝަރީޢަތުން ރިޢާޔަތްކޮށްފައެއްނުވެއެވެ. އޭގެ ބަދަލުގައި މިމީހުންގެ ބަންދުގެ މުއްދަތު އިތުރުކޮށްފައިވަނީ ހަމައެކަނި ފުލުހުންގެ ފަރާތުން ހުށަހެޅި ބަޔާންތަކަށް ބިނާކޮށްމެއެވެ. އެހެންނަމަވެސް ހައްޔަރުކޮށްފައި ތިބި މީހުން ބުނެފައިވަނީ ފުލުހުންގެ ބަހަކީ ވަކިފަރާތަކަށް ޖެހިފައިވާ އެއްޗެއްކަމަށެވެ. އަދި ފުލުހުންގެ ވާހަކަތަކަށް ބާރުދޭ ހެކިވެސްނެތްކަމަށެވެ. މިއާއެކު ޝަރީޢަތުގެ މަޖިލީހަށް 14 މީހުންނާ ދެކޮޅަށް އެއްވެސް ބާވަތެއްގެ ހެއްކެއް ހުށަހެޅިފައެއްނުވެއެވެ.\nއިއްޔެ ހައްޔަރުކުރި އެންމެންމެ ހައްޔަރުން މިނިވަންކުރުމަށާއި، ސިޔާސީ ގޮތުން ކުލަވަރުޖެހިގެން ސުލްޙަވެރި ސިޔާސީ ޙަރަކާތަކަށް ހުރަސްއެޅުމަށް ފުލުހުން ކުރަމުންދާ ހައްޔަރުތައް ހުއްޓާލުމަށް އެމްޑީޕީއިން ގޮވާލައެވެ.\n“2012 ފެބްރުއަރީގައި ފުލުހުންގެ ތެރެއިން ނުކިޔަމަންތެރިކަން ދައްކާ، އަނިޔާވެރިކަމުގެ ޢަމަލުތައް ހިންގި. އެކަންކަމާމެދު ފިޔަވަޅު ނޭޅި އެތިބި ގޮތަށް ތިބި ފުލުހުންނަށް ޤާނޫނު ނެގެހެއްޓުމަކީ ކުރެވޭނެކަމެއްނޫންކަން އެއީ ނުހަނު ސާފުކަމެއް. ވަޙީދުގެ ސަރުކާރުން ޤާއިމުކުރަމުންމިދާ ޒިންމާދާރުން ރެކުމުގެ ސަޤާފަތަކީ އަމަންބަލަހައްޓާ މުއައްސަސާތަކުގެ އަގާއި، ނަމަށް އެއްވެސް ކުރިއެރުމެއް ފައިދާއެއް ގެނެސްދޭނެ ކަމެއްނޫން. އެކަމުން ހަމައެކަނި މަގުފަހިވަނީ އެކުށްތައްކުރި މީހުން ޙިމާޔަތްވެގެންދިއުން. ވަކި ބަޔަކަށް ޓާގެޓުކޮށްގެން ފުލުހުން ކުރަމުންދާ ނުޙައްޤު ހައްޔަރުތަކާއި، ކޯޓުތަކުން ފޯރުކުރަންޖެހޭ ޤާނޫނީ އިޖުރާތުތައް ފުރިހަމަނުކުރާކަމީ އަޅުގަނޑުމެން އެންމެ ހަރުކަށި ޢިބާރާތުން ކުށްވެރިކުރާކަމެއް” ޚާރިޖީ ދާއިރާއަށް ޚާއްސަ، އެމްޑީޕީގެ ތަރުޖަމާނު ޙާމިދު ޢަބްދުލް ޣަފޫރު ވިދާޅުވިއެވެ.


Rhea Emme Avaha Fenigen Dhaany Film ''Chehere'' Inn - Vaguthu\nރިއާ އެންމެ އަވަހަށް ފެނިގެންދާނީ ފިލުމު ''ޗެހެރޭ''އިން\nސުޝާންތު ސިންގް ރާޖުޕޫތުގެ މަރަށްފަހު 2020 ވަނަ އަހަރު އެންމެ ގިނައިން ޚަބަރުތަކުގެ ފަލަ ސުރުޚީތަކުން ފެނުނު ސުޝާންތުގެ ކުރީގެ ލޯބިވެރިޔާ ރިއާ ޗަކްރަބޯތީ އެންމެ އަވަހަށް ފެނިގެންދާނީ ފިލުމު ''ޗެހެރޭ'' އިން ކަމަށް އެ ފިލުމުގެ ޑައިރެކްޓަރ ރޫމީ ޖެފްރީ ބުނެފިއެވެ.\nއާނަންތު ޕަންޑިތު ޕްރޮޑިއުސްކޮށް ރޫމީ ޖެފްރީ ޑައިރެކްޓްކުރާ މި ފިލުމުން ރިއާގެ އިތުރުން ދެން ފެނިގެންދާނީ އަމީތާބު ބައްޗަންއާއި އިމްރާން ހަޝްމީއެވެ.\nފިލުމު ''ޗެހެރޭ'' އަޅުވާނީ ތިއޭޓަރުތަކުގައި ކަމަށް ވެސް ފިލުމުގެ ޕްރޮޑިއުސަރާއި ހަވާލާދީ ޑައިރެކްޓަރ ރޫމީ ބުނެފައިވެއެވެ. ނަމަވެސް މި ފިލުމު އަޅުވާނެ ވަކި ތާރީޚެއް އަދި ކަނޑައެޅިފައިނުވާ ކަމަށް ވެސް އިންޑިޔާގެ ނޫހެއް ކަމުގައިވާ މިޑް ޑޭއަށް ދިން އިންޓަވިއުއެއްގައި ޑައިރެކްޓަރ ރޫމީ ޖެފްރީ ބުނެފައިވެއެވެ.\n2020 ވަނަ އަހަރު ރިއާއަށް ކުރިމަތިވި ކަންތައްތަކުގެ ސަބަބުން އޭނާގެ ކެރިއަރއަށް ވަރަށް ބޮޑަށް އަސަރު ކޮށްފައިވާ ކަމަށާއި އަދި އެ އުދަނގޫ ވަގުތު ކޮޅުން ރިއާ އަރައިގަންނާނެކަން ޔަގީންވާ ކަމަށް ވެސް ޑައިރެކްޓަރ ރޫމީ ބުނެފައިވެއެވެ.\nރިއާގެ އެންމެ ދަތި އުދަނގޫ ވަގުތުގައި ވެސް ރިއާއަށް ހިތްވަރުދީ އޭނާއާއި އެކު ތިބި އެންމެންނަށް ވެސް ރޫމީގެ ހިތުގެ އެންމެ ފުންމިނުން ޝުކުރު އަދާކުރާ ކަމަށް ވެސް ބުނެފައިވެއެވެ.\nރިއާއާއި އޭނާގެ ކޮއްކޮ ޝޯވިކް ޗަކްރަބޯތީ ވަނީ މިދިޔަ ހަފުތާ ތެރޭގައި މުމްބާއީ އެޕާޓްމަންޓެއް ހޯދުމަށް ނިކުމެފައެވެ. އަދި މިދިޔަ ހޯމަ ދުވަހު ރިއާއާއި ޝޯވިކް ވަނީ އެމީހުންގެ ހާޟިރީ ދިނުމަށް އެންސީބީއަށް ވެސް ހާޟިރުވެފައެވެ.\nޖެނުއަރީ 7, 2021 09:34\nތިޔަ ފިލްމް ވާނީ މުޅި ހިސްޓްރީގަވެސް ނިކުތް އެންމެ ބޮޑު ފްލޮޕް އަށް


Miss India runner-up Manya ge asarugadha vaahaka\nމިސްއިންޑިއާ ރަނަރަޕް މާންޔާގެ އަސަރުގަދަ ވާހަކަ\nމިސް. އިންޑިއާ ރަނަރަޕް މާންޔާ އޭނާގެ މައިންބަފައިންނާއެކު\nއަޒުމާއި ބުރަ މަސައްކަތުން ކާމިޔާބު ނުކުރެވޭނެ އެއްވެސް ކަމެއް ނޯންނާނޭ މީހުން ބުނެ އުޅެ އެވެ. މާންޔާ ސިންގް އަކީ މީގެ އަގުހުރި މިސާލެކެވެ.\nމިދިޔަ ބުދަ ދުވަހުގެ ރޭ ބޭއްވި ވީއެލްސީސީ ފެމިނާ މިސް.އިންޑިއާ 2020 ގެ ރަނަރަޕް އަކަށް ހޮވުނު މާންޔާގެ ހަޔާތުގެ ދަތުރަކީ ވަރަށް ގިނަ އުނދަގޫތަކާއި ހިތްދަތި ތަޖުރިބާ ތަކުން ފުރިގެންވީ ދަތުރެކެވެ. ބަނޑުހައިހޫނު ކަމުގައި ހޭދަކުރި އެތައް ރެއެއް އެ ދަތުރުގައި އޭނާ ތަޖުރިބާ ކޮށްފައި ވެއެވެ.\nއުއްތަރު ޕްރަދޭޝްގެ ކުޝީނަގަރްގައި ދިރިއުޅޭ މާންޔާ އަކީ އޮޓޯ ރިކްޝާ ޑްރައިވަރެއްގެ ދަރިއެކެވެ. ފަގީރުކަމާއި ނިކަމެތި ކަމުން ކުޑައިރު އޭނާ އާއި އާއިލާ އުޅެފައިވަނީ ނިހާޔަތަށް ހިތްދަތި ދިރިއުޅުމެކެވެ.\nމިސް އިންޑިއާގެ ރަނަރަޕްގެ މަގާމު ލިބުމާއެކު ލިބުނު ގިނަ އަދަދެއްގެ ފައިސާ އާއި މަޝްހޫރު ކަމާއެކު މާންޔާ މިހާރު ދަތުރު ފަށާފައި ވަނީ އޭނާގެ ހަޔާތުން ލިބުނު އިބުރަތްތައް އެހެން މީހުންނާ ހިއްސާކޮށް އެމީހުން ވެސް އެގޮތަށް ގަދައަޅާ މަސައްކަތް ކުރަން ހިތްވަރު ހޯދާދިނުމަށެވެ.\nއިންސްޓަގްރާމްގައި މާންޔާ ޝެއާ ކުރި ޕޯސްޓެއްގެ އޭނާގެ ހަޔާތުގެ ވާހަކަ ވަރަށް ތަފްސީލުކޮށް ކިޔައިދީފައި ވެއެވެ. ކާނެ އެއްޗެއް ނުލިބި ބަނޑުހައި ހޫނުކަމުގައި ނިދަން ޖެހުނު އެތައް ރެއެއްގެ ތަޖުރިބާ އާއި، ލިބޭ މަދު ފައިސާކޮޅު ސަލާމަތްކުރަން ފައިމަގުގައި އެތައް މޭލަކަށް ހިނގާފައި ސްކޫލަށް ދިޔަ ދުވަސްތަކުގެ ވާހަކަތައް ކިޔައިދީފައި ވެއެވެ.\nފޮތާއި އަންނައުނު ގަންނާނެ ފައިސާ ނުލިބޭތީ މާންޔާ އަބަދުވެސް ބޭނުން ކޮށްފައި ވަނީ އެހެން މީހުން ބޭނުން ކޮށްފައި ހުންނަ އަންނައުނާއި ފޮތްތަކެވެ. ފައިސާގެ ދަތިކަން އިންތިހާއަށް ގޮސް މާންޔާގެ އިމްތިހާނަށް ފީ ދެއްކޭނެ ގޮތެއް ނެތި މަންމަ އަތުގައި އޮތް ރަންކޮޅު ރަހުނުކޮށްފައި ލިބުނު ފައިސާއިން އިމްތިހާނަށް ފީ ދެއްކި ކަމަށް ވެސް މާންޔާ ބުނެފައި ވެއެވެ.\n"އެތައް ރެއަކު އަހަރެންނަށް ބަނޑުހައި ވެގެން ނުނިދިފައި އޮތިން. މެންދުރުގެ އަވިގަނޑުގައި ކިޔަވަން ދާން އެތައް މޭލަކަށް ހިނގިން. އަހަރެންގެ ގައިން އޮހޮރުނު ލެޔާއި ދާ އަދި ލޮލުން އޮހުނު ކަރުނައަކީ އަހަރެންގެ ހުވަފެންތައް ހަގީގަތަކަށް ހެދުމަށް މަސައްކަތް ކުރުމަށް ލިބުނު ހިތްވަރަކަށްވި،" މާންޔާގެ ތަޖުރިބާ ހިއްސާ ކުރަމުން ބުނެފައި ވެއެވެ.\nރިކްޝާ ދުއްވައިގެން ބައްޕައަށް އެކަށީގެންވާ ފައިސާ ނުލިބޭތީ ޓީންއޭޖް ދުވަސްވަރަށް އެޅުމުން މާންޔާއަށް ކިޔެވުން ހުއްޓާލާ މަސައްކަތް ކުރަން ފަށަން ޖެހުނެވެ.\nއެންމެ ފަހުން އުމުރުން 14 އަހަރުގައި މާންޔާ ގެއިން ފިލީ އެވެ. ކޮންމެވެސް ގޮތަކުން ތައުލީމު ފުރިހަމަ ކުރަން ބޭނުންވާތީ އެވެ. އޭނާ މެންދުރު ކުރީގައި ފިލާވަޅުތައް ދަސްކުރުމަށް ފަހު މެންދުރުފަހު ގޭގެއަށް ތަށި ދޮވެދީ ހަދަން ދިޔަ އެވެ. ރޭގަނޑު ކޯލް ސެންޓަރެއްގައި މަސައްކަތް ކުރި އެވެ. އޭނާ ގްރޭޑް 10 ނިންމާފައި އިމްތިހާނު ހެދިއިރު މަސައްކަތް ކުރަމުން ދިޔައީ ޕިއްޒާ ވިއްކާ ތަނެއްގަ އެވެ. އެވަރުން ވެސް އޭނާ އެ އިމްތިހާނުން 80 ޕަސެންޓް އެގްރިގޭޓް ހޯދި އެވެ.\n"އަހަރެންނާ ހެދި މަންމައަށް ވަރަށް ތަކުލީފު އުފަން ޖެހޭ. އެހެންވެ ގެއިން ފިލައިގެން ގޮސް ތަންތަނާ މަސައްކަތް ކުރަމުން ކިޔެވީ. އަހަރެން މިސް. އިންޑިޔާ މުބާރާތުގައި ބައިވެރިވީ މަންމަ އާއި ބައްޕަ އަދި ފިރިހެން ކޮއްކޮގެ ދިރިއުޅުމަށް ހެޔޮ ބަދަލުތަކެއް ގެނެސްދިނުމުގެ އުންމީދުގައި. އަދި އަހަރެން ކަހަލަ އަންހެންކުދިންނަށް ވެސް ހުވަފެންތައް ދެކޭނަމަ އެ ހުވަފެންތައް ހަގީގަތަކަށް ހެދިދާނެކަން ސާބިތު ކޮށްދޭން،" މިސްއިންޑިއާގެ އޮފިޝަލް އިންސްޓަގްރާމް އެކައުންޓުގައި މާންޔާ ލިޔެފައިވާ މި ލިޔުމުގައި ބުނެފައި ވެއެވެ.\nމާންޔާ ބުނާ ގޮތުގައި ހުވަފެން ހަގީގަތަކަށް ހެދުމަށް ތައުލީމަކީ އެންމެ ވަރުގަދަ އަދި އެންމެ ބޭނުންތެރި ހަތިޔާރެވެ.\nއޭނާއަށް މަންމަގެ ލޯބި ހިތް ފުރޭވަރަށް ލިބުނު ނަމަވެސް އެ މަންމައަކަށް އޭނާއަށް ކާން ދޭކަށް ނުލިބެ އެވެ. ސްކޫލް ފީއެއް ދައްކައެއް ނުދެވެ އެވެ. ފޮތާއި އަންނއުނު ގަނެދޭކަށް ނުލިބެ އެވެ.\nފަގީރު އޮޓޯ ޑްރައިވަރެއްގެ ދަރިއެއްކަން އެނގޭތީ ސްކޫލްގައި ކިޔެވިއިރު ކްލާސް ކުދިންގެ ފޮށުމާއި މަލާމާތުގެ ޝިކާރައަކަށް ވެސް މާންޔާ ވިއެވެ. އަދި އެހާ ސިފަ ރީތި ނުވެފައި އިނގިރޭސިން ފަރިތަކޮށް ވާހަކަ ދައްކަން ނޭނގޭތީ ވެސް ކްލާސް ކުދިން އޭނާއާ ދިމާކޮށް ބުލީކޮށް ހެދި އެވެ.\nމިސް އިންޑިއާގެ ރަނަރަޕްކަމާއެކު ލިބުނު ފައިސާ އިން އާއިލާއަށް ރަނގަޅު ދިރިއުޅުމެއް ހޯދައިދޭން މާންޔާ މިހާރު ވަނީ ނިންމާފަ އެވެ. އަދި މޮޑެލް ކުރުން ހުއްޓާ ނުލާނެކަމަށް އޭނާ ބުނެ އެވެ.\nމިއަހަރުގެ މިސް އިންޑިއާ މުބާރާތުން އެއްވަނަ ހޯދީ މަނިކާ ޝޫކަންޑް އެވެ. ދެވަނަ މަނާސާ ވަރަނާސީ އަށް ލިބުނުއިރު މާންޔާ ދިޔައީ ތިންވަނަ އަށެވެ.\nއުމުރު ދުވަހު އެއްކުރި ފައިސާ ކަތުރުފަނި ކާލައިފި\nއަންހެނުން ހަޅޭއްލަވާވަރުން މަރުވީކަމަށް ހެދި ފިލައިފި


މޯލްޑިވްސް ކަރެކްޝަނަލް ސަރވިސްގެ އަސާސީ ތަމްރީން ކޯސް ކަމުގައިވާ އެންޓްރީ ލެވެލް ޓްރޭނިން ޕްރޮގްރާމުގެ (އީ.އެލް.ޓީ.ޕީ) 18 ވަނަ ބެޗުން ފާސްވި އޮފިސަރުންނަށް ސެޓްފިކެޓް ދިނުމުގެ ރަސްމިއްޔާތު މާފުށި ޖަލުގައި މިރޭ ބާއްވައިފިއެވެ.\nކޮމިޝަނަރ އޮފް ޕޮލިސް ޙުސައިން ވަހީދު ޝަރަފުވެރިކޮށްދެއްވި މި ރަސްމިއްޔާތުގައި މި ކޯހުން ފާސްވި އޮފިސަރުންނަށް ސެޓްފިކެޓް ހަވާލުކޮށްދެއްވާފައިވަނީ ޝަރަފުވެރި މެހެމާނު ކޮމިޝަނަރ އޮފް ޕޮލިސް ޙުސައިން ވަހީދެވެ. އީ.އެލް.ޓީ.ޕީ 18 ވަނަ ބެޗުގައި ބައިވެރިވި 23 އޮފިސަރުން ވަނީ ކޯސް ފުރިހަމަކޮށް ސެޓްފިކެޓް ޙާޞިލްކޮށްފައެވެ.\nއެންޓްރީ ލެވެލް ޓްރެއިނިންގ ޕްރޮގްރާމް (އީ.އެލް.ޓީ.ޕީ) އަކީ މޯލްޑިވްސް ކަރެކްޝަނަލް ސަރވިސްގެ ޚިދުމަތާއި އަލަށް ގުޅޭ ކޮންމެ ޕްރިޒަން އޮފިސަރަކުމެ ފުރިހަމަކުރަންޖެހޭ ކޯހެކެވެ. މި ކޯހުގައި ކިޔަވައިދެވުނުބައިތަކުގެ ތެރޭގައި ފަސްޓް އެއިޑް، ސަރޗް ޕީޕަލް އެންޑް ޕްރޮޕަރޓީސް، އޮބްޒަވޭޝަން ޓެކްނިކްސް، ފަޔަރ ފައިޓިންގ، ލޮކްސް އެންޑް ކީ، ރެސްޓްރައިން ޓެކްނިކްސް، އެތިކްސްއާއި ޕްރިޒަނަރ އެސްކޮޓް ފަދަ މާއްދާތައް ހިމެނެއެވެ. މި ކޯހަކީ 04 މަސްދުވަހުގެ ކޯހެކެވެ.\nއީ.އެލް.ޓީ.ޕީ 18 ވަނަ ބެޗުގެ އެންމެ ދުޅަހެޔޮ އޮފިސަރަކަށް ޕްރިޒަންސް ޕްރައިވެޓް ޖައިލަމް އުސްމާން ހޮވިފައިވާ އިރު މުޅި ކޯހުގެ އެންމެ މޮޅު އޮފިސަރަކަށް ހޮވިފައިވަނީ ޕްރައިވެޓް އަޙްމަދު ޝިފާންއެވެ.\nމޯލްޑިވްސް ކަރެކްޝަނަލް ސަރވިސްގައި މިވަގުތު މަސައްކަތްކުރާ ހުރިހާ އޮފިސަރުންނަކީވެސް އީ.އެލް.ޓީ.ޕީ ފުރިހަމަކޮށްފައިވާ އޮފިސަރުންކަމުގައި ފާހަގަކުރަމެވެ.


ފުވައްމުލައް ސިޓީގެ %40 މީހުން ދިރިއުޅެނީ ރަށުން ބޭރުގައި – Mikal News\n‘ފުވައްމުލައް ޕްލޭން 22022-2026’ ބައްދަލުވުންތައް ނިންމާލައިފި\nފުވައްމުލަކު ނެޗާ ޕާކް އާއްމުންނަށް ހުޅުވާލައިފި\nކޮވިޑް1-89 އަޕްޑޭޓް: ފާއިތުވި ހަފުތާގައި ރަށުތެރެ ސާމަލުން7މީހުން ޕޮޒިޓިވްވެފައި ވުމުން ފުވައްމުލައް ސިޓީ އަދިވެސް މޮނިޓަރިންގައި\nމިހަފުތާ ބަންދުގައި ސިނޮފާމް ވެކްސިން ޖަހައި ދެނީ\nފުވައްމުލައް ސިޓީގެ %40 މީހުން ދިރިއުޅެނީ ރަށުން ބޭރުގައި\nފުވައްމުލައް ސިޓީގެ އާބާދީއަށް އައިސްފައިވާ ބަދަލު 2021\nމި 2021 ވަނަ އަހަރުގެ ފާއިިތުވި6މަސް ދުވަހުގެ ތެރޭގައި ފުވައްމުލައް ސިޓީ އާބާދީގެ ރަސްމީ ހިސާބުތައް ފުވައްމުލައް ސިޓީ ކައުންސިލުން މި ޖުލައި މަހު 1 ގައި އާއްމުކޮށްފައި ވެއެެވެ. ސިޓީ ކައުންސިލް ފޭސްބުކް ޕޭޖުގައި އާއްމުކުރި ފުވައްމުލައް ސިޓީގެ ޖުމްލަ އާބާދީއަކީ 13،290 އެވެ. އެއީ ފައިތުވި 2020 ވަނަ އަހަރުގެ އާބާދީ (13،206)އަށް ވުރެ 84 މީހުންގެ އިތުރުވުމެކެވެ. އެއިގެ ކުރީ 2019 ވަނަ އަހަރު އިތުރުވެފައި ވަނީ 150 މީހުންނެވެ.\nފުވައްމުލައް ސިޓިގެ އާބާދީއަށް އައިސްފައިވާ ބަދަލު 2021\nފުވައްމުލައް ސިޓީގެ އަވަށްތަކުގެ އާބާދީ އަށް މާބޮޑު ބަދަލެއް އައިސްފައެއް ނުވެއެވެ. އެގޮތުން އަދިވެސް މީހުން އެންމެ ގިނަ ދޫނޑިގަމު އަވަށް (5-)، ދެވަނަ މިސްކިތްމަގު (10+) އަދި ތިންވަނާގައި ވާ ހޯދަޑު(27+) އެވެ. އެންމެ ގިނަ މީހުން އިތުރުވެފައި ވަނީ ހޯދަޑާއި ދަޑިމަގަށެވެ. ދަޑިމަގަށް 19 މީހުން އިތުރުވިއިރު، އަދި ޖުމްލަ އާބާދީ އެންމެ ދަށް މާލެގަން (17+) މީހުން އިތުރުވެފައި ވެއެވެ. މީހުން މަދުވެފައި ވަނީ މާދަޑު 3- އަދި ދޫނޑިގަމުން 5- އެވެ. ފުނާޑު އަވަށަށް 15 މީހުން އިތުރުވި އިރު ދިގުވާޑަށް އިތުރުވީ އެންމެ4މީހުންނެވެ.\nފުވައްމުލަކު އަވަށްތަކުގެ އާބާދީ 2021 ޖޫންގެ ނިޔަލަށް\nގިނަ އަވަށްތަކާކާއި ޚިލާފަށް ފާއިތުވި6މަހުގައި ވެސް މާލެގަމާއި ފުނާޑު އަވަށުގައިފިރިހެނުންނަށް ވުރެ އަންހެނުންގެ އަދަދު އިތުރެވެ. އެގޮތުން މާލެގަމުގައި 13 އަންހެނުން ގިނައިރު ފުނާޑުގައި އިތުރީ އެންމެ3އަންހެނުންނެވެ. ފާއިތުވި6މަސްދުވަހު ފުވައްމުލައް ސިޓިއަށް އުފަންވެފައި ވަނީ 106 ކުދިންނެވެ. އަދި ނިޔާވެފައި ވަނިީ 20 މީހުންނެވެ. ވުމާއެކު އެއީ 86 މީހުންގެ އިތުރުވުމެކެވެ. ނަމަަވެސް ފާއިތުވި، 2020 ވަނަ އަހަރުން މިއަހަރު ޖޫން އަށް އާބާދީ އިތުރުވި ކަމަށް ދައްކަނީ 84 މީހުންނެވެ. އެއިގެ މާނައަކީ2މީހުން ރަށުން ބޭރަށް ހިޖުރަކޮށްފައި ވުން ކަމަށް ބެލިދާނެއެވެ.\nޖިންސްގެ ގޮތުން ބަލާއިރު އަދިވެސް ފުވައްމުލައް ސިޓީގައި ރަޖިސްޓްރީވެފައިވާ މީހުންގެ ތެރެއިން ގިނައީ ފިރިހެނުންނެވެ. އެގޮތުން 2021 ޖޫން މަސް ނިމުނު އިރު 6،768 ފިރިހެނުންނާއި 6522 އަންހެނުންނެވެ. މިއީ 246 ފިރިހެނުން ގެ އިތުރުރުވުމެކެވެ. ނަމަވެސް 2019 ގެ އާބަން ޑިވެލޮޕްމެންޓް ޕްލޭނުގައި ވާ ގޮތުން ފިރިހެނުންނަށް ވުރެ އިތުރަށް 760 އަންހެނުން ފުވައްމުލައް ސިޓީގައި ދިރިއުޅެމުން އާދެއެވެ. އެއީ ރަށުގައި ދިރިއުޅެ އާބާދީއެވެ. ނަމަވެސް ރަށުގެ އާބާދީ އެއާއި އިދިކޮޅެވެ.\nފުވައްމުލައް ސިޓީ އާބާދީގެ އުމުރުފުރާތައް ބެހިގފައިވާ ގޮތް 2019\nފުވައްމުލައް ސިޓީގެ އާބާދީގެ %40 މީހުން ދިރިއުޅެނީ ރަށުން ބޭރުގައި ކަމަށް 2019 ވަނަ އަހަރު ހެދި ފުވައްމުލައް ސިޓީ އާބަން ޑިވެލޮޕމެންޓް ޕްލޭނުގައި ބަޔާންކުރެއެވެ. އެގޮތުން މާލޭ އޭރިއާގައި 2300 އެއްހާ މީހުން އުޅޭއިރު ރިސޯޓްތަކުގައި 790 އެއްހާ މީހުން، އަދި ރާއްޖެއިން ބޭރުގައި 200 އެއްހާ މީހުން އައްޑޫ ސިޓީގައި 120 މީހުން އުޅެއެވެ. މުޅިއެކު 3،456 މީހުން ރަށުން ބޭރުގައި ދިރިއުޅެމުން ދާކަމަށް ފާހަގަކޮށްފައި ވެއެވެ.\nރަށުން ބޭރުގައި ދިރިއުޅެ ފުވައްމުލައް ސިޓީ މީހުން\nމިއަހަރުގެ އާބާދީ ކުޑަކޮށް މައްޗަށް ޖެހުނު ކަމުގައިވިޔަސް ފާއިތުވި ދެ އަހަރުވެސް ވަނީ އާބާދީ އިތުރުވާ މިންވަރު ދަށަށް ގޮސްފައެވެ. 2014 ގެ ބޯހިމެނުމުގެ ހިސާބުތަކުން ދައްކާ ގޮތުގައި ފުވައްމުލަކުގެ އާބާދީ އިތުރުވާ ނިސްބަތް އުޅެނީ 2.76 ގައެވެ. މާނައަކީ ދަރިމައިވާ އުމުރުގެ ކޮންމެ އަންހެނަކަށް ލިބޭ ކުދިންގެ އަދަދު އެވެރެޖް ހުރީ2އާއި3އާއި ދެމެދުގައި ކަމެވެ. އަދި މިދަދު ކުރިޔަށް އޮތްތަނުގައި މިއަށްވުރެން ވެސް ދަށްވާނެކަމަށް ދައްކައެވެ. ނަމަވެސް އާބާދީ ދަށަށް ދިއުމުގެ އެއްސަބަބަކީ ދައިރިމައިވުން މަދުވުމާއި ރަށުން ބޭރަށް ހިޖުރަކުރުން އިތުރުވުމެވެ. އެގޮތުން ބެލެވެނީ ފުވައްމުލަކުގެ އާބާދީގެ ކުރިއާ އަޅާބަލާއިރު ނިސްބަތުން ގިނަ މީހުން އެހެން ސަރަހައްދަށް ހިޖުރަކޮށްފައިވާ ކަމަށެވެ.\nރަށުގައި ދިރިއުޅޭ ކަމަށް ލަފާ ކުރާ އާބާދީ ޕްރޮޖެކްޝަން – ފުވައްމުލައް ސިޓީ އާބަން ޑިވެލޮޕްމެންޓް ޕްލޭން 2019\nފުވައްމުލައް ސިޓީގެ އާބާދީ 13000 އިން މައްޗަށް އެރީ 2018 ވަނަ އަހަރުުގެ ޑިސެމްބަރު މަހުއެވެ. އެއީ 13002 އެވެ. އެއިގެ ފަހުން 2019 ވަނަ އަހަރު ޖުލައި މަހު 54 މީހުންގެ އިތުރުވުމަކާއެކު 13056އަށް އަރާފައެވެ. އަދި 2020 ވަނަ އަހަރު ޑިސެމްބަރު ނިމުނުއިރު އިތުރުވި 150 މީހުންނާއެކު 13206ގައި ހުރިއިރު މިއަހަރު ފުރަތަމަ6މަސް ދުވަހު އިރުވެފައި ވަނީ 84 މީހުންނެވެ. މި ނިސްބަތަށް ބަލާއިރު ކުރިޔަށް އޮތް2އަހަރު، 2024 އަންނަން ވާއިރަށް ވެސް ފުވައްމުލައް ސިޓީގެ އާބާދީ 15،000 އާއި ހަމަވުން ވާނީ ދުރުކަމަކަށެވެ.\nފުވައްމުލައް ސިޓީ ކައުންސިލުން އާބާދީ އިއުލާން ކުރާއިރު އާބާދީގެ އެކި އުމުރުފުރާތަކުން މީހުން ތިބި ނިސްބަތާއި ޖިންސް އެނގޭގޮތަށް އިއުލާން ކުރެވޭނަމަ އެމައުލޫމާތު ބޭނުން މާފުރިހަމަ ގޮތުގައި ތަރައްގީގެ އެކިކަންކަމުގައި ބޭނުންކުރެވިގެންދާނެއެވެ. އާބާދީ ޕިރަމިޑަކީ އެއިގެ ސަބަބުން ގިނަގުނަ ކަންކަމަށް ބޭނުންވާ މައުލޫމާތު ފަސޭހައިން ހޯދާލެވޭ ގެ މަގެކެވެ.\nރާއްޖޭގެ ކުރީގެ ޕޮޕިއުލާޝަން ޕިރަމިޑް އެއް\nފުވައްމުލައް ސިޓީގެ ތަރައްޤީގެ ޕްލޭން 2022-2026 އެކުލަވާލުމަށް ޚިޔާލުހޯދުމުގެ2އަދި3ވަނަ ބައްދަލުވުން މިރޭ


My Hulhu Male' Water Sports Camp 2021" Fashaifi\nހުޅުމާލޭގައި ކުރިއަށް ގެންދާ ކުޑަކުދީންގެ ޟުދު ކުޅިވަރުގެ ހަރަކާތެއްގެ ތެރެއިން\n"މައިހުޅުމާލެ ވޯޓަރ ސްޕޯޓްސް ކޭމްޕް 2021" ފަށައިފި\n03 ޖެނުއަރީ 2022 - 19:56:33\nކުޅިވަރުތަކަށް ޝައުގުވެރިކަން ހުންނަ ކުދިންނަށް އެޗް.ޑީ.ސީ އިން ދަނީ ގިނަ ފުރުސަތުތަކެއް ހޯދައިދެމުން ކަމުގައި އެކުންފުނިން ބުނެފިއެވެ.\nއެޗްޑީސީން ކުޅިވަރުތަކަށް ޝައުޤުވެރިކަން ހުންނަ ކުދިންނަށް ބާއްވާ "މައިހުޅުމާލެ ވޯޓަރ ސްޕޯޓްސް ކޭމްޕް 2021 "ކުރިޔަށް ގެންދިޔުން އޮތީ 26 ޑިސެމްބަރ 2021 އިން ތިނެއް ޖަނަވަރީ 2022 އާއި ހަމަޔަށެވެ.\nމި ކޭމްޕްގެ ހަރަކާތްތައް ކުރިޔަށް ގެންދިޔުމަށް ރޭވިފައި ވަނީ 13 އަހަރާ 19 އަހަރާ ދެމެދުގެ ޖުމްލަ 63 ކުދިންނަށް ކަމަށް އެޗްޑީސީން ބުނެއެވެ.\nއަދި މި ކޭމްޕް ނިންމާލެވޭނީ ބައިވެރި ވާ ކުދިންގެ މެދުގައި 1 ދުވަހުގެ މުބާރާތެއް ބޭއްވުމަށްފަހުގައި ކަމަށް ވެސް އެކުންފުނިން ބުނެއެވެ.\nކުޅިވަރުތަކަށް ޝައުގުވެރިކަން ހުންނަ ކުދިންނަށް އެ ފުރުސަތުތައް ހޯދައިދިނުމުގައި، އެޗް.ޑީ.ސީ އިން ދަނީ ގިނަ މަސައްކަތް ތަކެއް ކުރަމުން ކަމަށާއި، އެގޮތުން، މޫދު ކުޅިވަރަށް ޝައުގުވެރިކަން ހުންނަ ކުދިންނަށް އަމާޒުކޮށްގެން އެޗް.ޑީ.ސީ ގެ ފަރާތުން ހުޅުމާލެގައި "މައިހުޅުމާލެ ވޯޓަރ ސްޕޯޓްސް ކޭމްޕް 2021 "ވެސް ވަނީ ބާއްވާފައި ކަމަށް އެކުންފުނިން ބުނެއެވެ.\nމިއީ ސްކޫލް ކުދިންގެ މިޑް ޓާރމް ބަންދާއި ގުޅުވައިގެން ބޭއްވުމަށް ހަމަޖެހިފައިވާ ހަރަކާތެއްކަމަށާއި، މި ކޭމްޕްގެ މަގްސަދަކީ، ހުޅުމާލެގައި ދިރިއުޅޭ ދެ ޖިންސްގެ ކުދިންނަށް އަމާޒުކޮށްގެން، މޫދު ކުޅިވަރެއް ކަމުގައިވާ "ސްޓޭންޑް އަޕް ޕެޑަލް ބޯޑު" ދަސްކޮށްދިނުން ކަމަށް އެކުންފުނިން ބުނެއެވެ.\nމި ކޭމްޕްގައި ހިމެނޭ 15 ޕާޓްނަރުންގެ ތެރޭގައި:\n1 -މޫދު ކު ލަބް\n2 -ވައިޓް ބީޗް ވޯޓަރ ސްޕޯޓްސް\n3 -ބުލޫ ހޮރިޒަން\n4 -ޑީޕް ބުލޫ އެކްސްޓްރީމް ވޯޓަރ ސްޕޯޓްސް\n5 -ޕްރޯ އެކްސްކަރ ޝަންސް މޯލްޑިވްސް\n6 -ޖަސްޓް ސޯލްޓް\n7 -ރިއޯ ވޯޓަ ރ ސްޕޯޓްސް\n8 -މޯލްޑިވްސް ވޯޓަރ ސްޕޯޓްސް\n10 -ބީޗް ކްލަބް މޯލްޑިވްސް\n11 -ބީޗް ބަޑީސް\n21 -މެރިން ޕޮލިސް\n13 -އެމް އާރް ސީ\n14 -ހުޅުމާލެ ޕޮލިސް\n15 -ހުޅުމާލެ ހޮސްޕިޓަލް\nއެޗް.ޑީ.ސީ ގެ ފަރާތުން ކޮންމެ އަހަރަކުވެސް ސިލްސިލާކޮށް މިފަދަ ޕްރޮގުރާމްތައް ކުރިޔަށް ގެންދިޔުމަށް ވަނީ ހަމަޖެހިފައެވެ. އަދި ހަމައެހެންމެ، މިފަދަ ޕްރޮގުރާމްތަކަށް ރައްޔިތުންގެ ފަރާތުން ލިބޭ އެއްބާރުލުމަށް އެ ކޯޕަރޭޝަންގެ ފަރާތުން މި ފުރު ޞަތުގައި ޝުކުރުއަދާކުރެއެވެ\nއެޗްޑީސީން ފަންނީ މީހުން ތަމްރީން ކުރަނީ\nއެޗްޑީސީން މާދަމާ ހުޅުމާލެ ސާފު ކުރަނީ\nހިޔާ ސަރަހައްދުގައި ދެ ކެފޭއަކާއި ފާމަސީއެއް ގާއިމުކުރަނީ


Verikamuge baaruthah mushu thereah lumakee alhugandu kuraane kameh...\nލާމަރުކަޒީ ގާނޫނު ވަނީ ތަސްދީގު ކޮށްދެއްވާފައި\nއެގާނޫނުން ބޮޑެތި ބާރުތަކެއް ކައުންސިލްތަކަށް ލިބޭ\nމާލީ ބާރުވެރިކަމާއި، އަންހެނުން ބާރުވެރިކުރުމަށް ވަރަށް ބޮޑު ފުރުސަތެއް ލިބިގެންދޭ\nކ. މާލެ | 15 ޑިސެންބަރ 2019 | އާދީއްތަ 17:23 | 6,353\nރައީސުލްޖުމްހޫރިއްޔާ އިބްރާހީމް މުހައްމަދު ޞާލިހު އާއި ރައްޔިތުންގެ މަޖިލީހުގެ ރައީސް، ރަޢީސް މުހައްމަދު ނަޝީދު - މަޖިލިސް\nވެރިކަމުގެ ބާރުތައް މުށުތެރެއަށް ލުމަކީ އެމަނިކުފާނު ކުރައްވާނެ ކަމެއް ނޫންކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހު ވިދާޅުވެއްޖެ އެވެ.\nކޮރޮސް ރޯޑްގައި އާދިއްތަ ދުވަހު ބޭއްވި "ވިއަވަތި ރާއްޖެ" މަޝްވަރާ ބައްދަލުވުމުގައި ވާހަކަފުޅު ދައްކަވަމުން ރައީސް ޞާލިހު ވިދާޅުވީ، ވެރިކަމުގެ ލައްޒަތާއި ޖާހަތު މަތިކުރުމަށްޓަކައި، ބާރުތައް މުށުތެރެއަށް ލުމަކީ އެމަނިކުފާނު ކުރައްވާނެ ކަމެއް ނޫންކަމުގެ ޔަޤީންކަން ދިވެހި ރައްޔިތުންނަށް އަރުވާ ކަމަށެވެ.\n"އަޅުގަނޑު މިއަދުވެސް ތިބޭފުޅުންނަށް ޔަގީންކޮށް އަރުވަން ބޭނުންވަނީ ވެރިކަމުގެ ލައްޒަތާއި ޖާހަތު މަތިކުރުމަށްޓަކައި، ބާރުތައް މުށުތެރެއަށް ލުމަކީ އަޅުގަނޑު ކުރާނެ ކަމެއް ނޫނޭ. ބާރުތައް މުށުތެރެއަށް ލުމަކީ ވެރިކަން ކުރުމަށް ވަރަށް ފަސޭހަ ގޮތަކަށް ވެދާނެ، އެހެންނަމަވެސް އެއީ ރައްޔިތުންނަށް އެންމެ ފައިދާހުރި ގޮތެއް ނޫން. ސަރުކާރު ހިންގުމުގައިވެސް އަޅުގަނޑު މިގެންގުޅެނީ އެއުސޫލް. މިނިސްޓްރީތަކަށް، މިނިސްޓަރުންނަށް ބާރުތައް ދޫކޮށްލައި، މަސައްކަތްކުރުމުގެ އިހުތިޔާރު ދިނުން،"\nމިއަދަކީ ވަރަށް އުފާވެރި، އަދި އެހާމެ ހިތްމަޖެހުން ލިބޭ ދުވަހެއްކަމަށް ވިދާޅުވެ، ރައީސް ޞާލިހު ވިދާޅުވީ، އެމަނިކުފާނު ވެރިކަމަށް ވަޑައިގެންނެވުމަށް ކުރެއްވި ކެމްޕެއިންގެ ތެރެއިން ރައްޔިތުންނަށް ވީ އެންމެ ބޮޑު އެއް ވަޢުދު ފުއްދުމަށްޓަކައި، އެމަސައްކަތް ކުރެވެމުންދާ ދުވަސްކަމަށެވެ.\n"އާދެ، މިއަދަކީ އަޅުގަނޑަށް ވަރަށް އުފާވެރި ދުވަހެއް. ވަރަށް އާދަޔާ ހިލާފު އުހުސާސްތަކެއް ކުރެވޭ ދުވަހެއް. މިއަދަކީ އަޅުގަނޑަށް ވަރަށް ބޮޑު ހިތްހަމަޖެހުމެއް ވެސް ލިބޭ ދުވަހެއް. އަޅުގަނޑުމެން ވެރިކަމަށް އަންނަން ރައްޔިތުންނަށްވި ވައުދުތަކުގެ ތެރޭގައި ވީ އެންމެ ބޮޑު އެއް ވައުދަކީ މިރާއްޖެ ތަރައްގީ ކުރެވޭނީ ޖަޒީރާ ވަންތަ ރާއްޖެއެއްގެ ގޮތުގައި ކަމަށް ބުނިބުނުން. މިރާއްޖޭގެ ރައްޔިތުންނަށް ހިތްހަމަ ޖެހިލައިގެން އުފާވެރިކަމާއެކުގައި އުޅެވޭނީ އަޅުގަނޑުމެންގެ ރަށްތައް ތަރައްގީ ކުރެވިގެން ކަމަށް ދެއްކި ވާހަކަ،"\nރައީސް ޞާލިހު ވަނީ ލާމަރުކަޒީ ޤާނޫނަށް ސަރުކާރުން ހުށަޖެޅި އިޞްލާޙު ގެނައުމުގެ ބިލު މިރަސްމިއްޔާތުގައި ތަޞްދީޤު ކުރައްވާފައެވެ.\n"އާދެ، ފުރިހަމަ މާނާގައި، ދިވެހިރާއްޖެ ލާމަރުކަޒީ ކުރުމުގެ މަސައްކަތް ފެށިގެން މިދިޔައީ. އަޅުގަނޑުމެންނަށް ބުނެވިދާނެ މީގެކުރިން ދިވެހިރާއްޖެ އޮތީ، ލާމަރުކަޒީ ކުރެވިފައޭ. އެހެންނަމަވެސް އަޅުގަނޑު ދަންނަވާނީ އޭރު އޮތީ ކައުންސިލްތަކުގެ އަތްފައި ބަނދެފައޭ،"\nރައީސް ޞާލިހު ވިދާޅުވީ ލާމަރުކަޒީ ޤާނޫނަކީ ވަރަށް ގިނަ މަޝްވަރާތަކަކާއި ވަރަށް ގިނަ ދިރާސާތަކަކާއި އަދި ވަރަށް ގިނަ ތަޖުރިބާތަކަކަށްފަހުގައި އެކުލަވާލެވުނު ޤާނޫނެއް ކަމަށެވެ.


އިތުރު 27 މީހުން ޕޮޒިޓިވްވެ ކުޅުދުއްފުށީގެ އަދަދު 100 އިން މައްޗަށް\nއިތުރު 27 މީހުން މިއަދު ކޮވިޑް19 އަށް ޕޮޒިޓިވްވެ ކުޅުދުއްފުށި ސިޓީ ގެ އެކްޓިވް ކޭސްގެ އަދަދު 102 އަށް އަރައިފި އެވެ.\nމިފަހުން އެސިޓީއިން ޕޮޒިޓިވް ކޭސްތައް ފެންނަން ފަށާފައިވަނީ މިދިއަ ޑިސެމްބަރ މަހުގެ 20 ވަނަ ދުވަހުއެވެ. އަދަދުތައް 100 މައްޗަށް އަރާފައިވާ އިރުވެސް މިފަހަރު އެރަށް މޮނީޓަރިންގެ ހާލަތަށް ގެނެސްފައެއް ނުވެއެވެ.\nކުޅުދުއްފުށި ސިޓީގައި ކޮވިޑް ކޭސްތައް އިތުރުވަމުންދާތީ ރައްކާތެރިކަމުގެ ފިޔަވަޅުތަކަށް ސަމާލުކަން ދިނުމަށް ރީޖަނަލް ހޮސްޕިޓަލުންވަނީ އިލްތިމާސްކޮށްފަ އެވެ. ކުޅުދުއްފުށި ސިޓީ އާއި ނޮޅިވަރަންފަރުން ރެންޑަމް ސާމްޕަލްތައް ފެނިފައިވާތީ، ބަލި ފެތުރިދާނެކަމުގެ ބިރު އޮތްކަމަށް ވެސް ކުޅުދުއްފުށީ ރީޖަނަލް ހޮސްޕިޓަލް (ކޭއާރުއެޗް) އިން ބުނެއެވެ.\n"ފައްސިވެފައިމިވަނީ ހުމާއި ރޯގާގެ އަލާމާތްތައް ފެނިގެންނާއި މާލެއަށް ދަތުރުކުރުމަށްފަހު އަދި ކުރިން ފައްސިވެފައިވާ ފަރާތްތަކުގެ ކޮންޓެކްޓުންގެ ގޮތުގައި ފާހަގަކުރެވިފައިވާ ފަރާތްތަކެއް! އިތުރު ސާމްޕަލް ނެގުމުގެ މަސައްކަތް އަދި ޓްރޭސިންގެ މަސައްކަތް ދަނީ ކުރިޔަށް."\nކޭއާރުއެޗް އިން ބުނެފައިވެއެވެ.\nމިކޭސްތަކާއި ގުޅިގެން މިވަގުތު 50 އަށްވުރެގިނަ ގެ ވަނީ މޮނީޓަރިންގެ ހާލަތަށް ގެނެސްފައެވެ.\nމިވަގުތު ކުޅުދުއްފުށީގެ އިތުރުން ހދ ގެ7ރަށެއްގައި ކޮވިޑް ކޭސްތައް ދަނީ ފެތުރެމުންނެވެ. ކުޅުދުއްފުށި ފިޔަވާ އެންމެ ގިނަ ކޭސް ފެނިފައިވަނީ ނޮޅިވަރަންފަރުންނެވެ. އޭގެ އިތުރުން މިވަގުތު ނައިވާދޫ ވައިކަރަދޫ ނެއްލައިދޫން ކުރިނބީން އަދި ނޮޅިވަރަމުން ވެސް ވަނީ ކޭސްތައް ފެނިފައެވެ. މީގެ ތެރެއިން މޮނިޓަރިންގައި އޮތީ ނައިވާދޫއާއި ނެއްލައިދޫއެވެ.\nރާއްޖެއިން ކޮވިޑް އަށް ޕޮޒިޓިވްވާ މީހުންގެ އަދަދު މިފަހުން ވަނީ އިތުރުވާން ފަށާފަ އެވެ. ރޭ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާންމު ކުރި މަޢުލޫމާތުތަކަށް ބަލާއިރު މާލެ ސަރަހައްދުން 267 މީހުންނަން ބަލި ޖެހިފައިވެއެވެ. އަތޮޅު ތަކުން ޕޮޒިޓިވްވީ 158 މީހުން ނެވެ.\nމިވަގުތު ވެސް ހޮސްޕިޓަލްގައި އެޑްމިޓްކޮށް 21 މީހަކަށް ދަނީ ފަރުވާ ދެމުންނެވެ. މިހާތަނަށް ރާއްޖެއިން 264 މީހަކު ވަނީ ކޮވިޑް ބަލީގައި ނިޔާވެފަ އެވެ.\nމިވަގުތު ރާއްޖޭގައި ކޮވިޑް-19 އަށް ފަރުވާހޯދަމުން އަންނަ 4،656 މީހުން އެބަތިއްބެވެ. މިއާއި އެކު ރާއްޖެއިން މި ބައްޔަށް ޕޮޒިޓިވްވި މީހުންގެ ޖުމްލަ ވަނީ 99،635 އަށް އަރާފަ އެވެ.\nކަމާބެހޭ ފަރާތްތަކުން އަންނަނީ ކަރަންޓީނުގައި ތިބޭ ފަރާތްތަކުން ކަރަންޓީނު އުސޫލަށް ފުރިހަމައަށް އަމަލުކުރުމާއި، މާސްކް އެޅުމާއެކު ބޭރުގައި އުޅޭއިރު ގައިދުރުކަން ބެހެއްޓުން އަދި ގިނައިން އަތް ދޮވުމަށް އިލްތިމާސްކޮށްފަ އެވެ.\nކޯވިޑް ފިޔަވަޅުތަކާއި ގުޅިގެން ގެނެވުނު މައިގަނޑު ބަދަލުތައް މޭޔަރު ސާފުކޮށްދެއްވައިފި\nކުޅުދުއްފުށީ އަޅާފައިވާ ފިޔަވަޅުތަކަށް ލުއި ދޭން ނިންމައިފި\nކުޅުދުއްފުށީ ގޮނޑުދޮށުން ވެއްޔާއި އަކިރި ނުނަގަން އިލްތިމާސް ކޮށްފި\nކުޅުދުއްފުށީ ކޮރަލް ފުޓްބޯޅަ ދަނޑުގައި ފެންސް ޖެހުމުގެ މަސައްކަތް ކޮށްދޭނެ ފަރާތެއް ހޯދަނީ\nކޭއާރުއެޗްގެ އަންހެނުންގެ ވޯޑް އިމާރާތުގައި ވީއާރުވީ އޭސީ އަދި ފްރެޝް އެއާ ސިސްޓަމް ގާއިމްކުރަން ހަވާލުކޮށްފި


Raajje ge sarahadhee hospital thaku ge tharaqqee ah Japanedheelathi ehee eh | ThePress\nLast Updated 09:47, 01 March\nރާއްޖޭގެ ސަރަހައްދީ ހޮސްޕިޓަލުތަކުގެ ތަރައްގީއަށް ޖަޕާނުގެ ދީލަތި އެހީއެއް\n19 January 2021, 17:33\nދިވެހިރާއްޖޭގެ ސިއްހީ ދާއިރާ ހަރުދަނާ ކުރުމަށް ޖަޕާނު ސަރުކާރުން 5.6 މިލިއަން ޑޮލަރުގެ އާލާތްތައް، ދިވެހި ސަރުކާރާ ހަވާލުކޮށްފިއެވެ.\nމިއަދު މުޅި ދުނިޔެއަށް ކުރިމަތިލާން ޖެހިފައިވާ ކޮރޯނަވައިރަސް ޑިޒީޒް (ކޮވިޑް-19)ގެ ބަލިމަޑުކަމާއެކު ރާއްޖޭގައި ގާއިމު ކުރި ހެލްތު އެމާޖެންސީ އޮޕަރޭޝަން ސެންޓަރު (އެޗްއީއޯސީ)ގައި މިއަދު ކުރިއަށް ދިޔަ ރަސްމިއްޔާތެއްގައި، ޖަޕާނުގެ ފަރާތުން މި އެހީ، ރާއްޖެއާއި ހަވާލު ކޮށްދެވީ، އެ ގައުމުން ރާއްޖެއަށް ކަނޑައަޅާފައި ހުންނަވާ ސަފީރު ކޭކޯ ޔަނާއީއެވެ. ދިވެހި ސަރުކާރުގެ ފަރާތުން މި އެހީއާ ހަވާލުވެވަޑައިގަތީ ސިއްހަތާ ބެހޭ ވަޒީރު އަހުމަދު ނަސީމުއެވެ.\nޖަޕާނު އެމްބަސީއިން ހަބަރު ދޭ ގޮތުގައި މިއަދު ފޯރުކޮށްދިން އެހީގެ ޝިޕްމަންޓްގައި، 65 ބެޑްސައިޓް މޮނިޓަރާއި، ފަސޭހަ ކަމާއެކު އެއްތަނުން އަނެއްތަނަށް އުފުލާ ހެދޭ އަލްޓްރާ ސައުންޑް މެޝިންގެ 19 ޔުނިޓް ހިމެނެއެވެ. މީގެ އިތުރުން، 19 ޑީފައިބްރިލޭޓަރާއި، ޕޯޓަބަލް އެކްސް-ރޭ މޭޝިނުގެ 10 ޔުނިޓާއި، 132 ސިރިންޖު ޕަމްޕާއި، ސިރިންޖު ޕަމްޕާ ގުޅޭ އަލާތްތަކުގެ 132 ޔުނިޓް ހިމެނޭ ކަމަށް އެމްބަސީއިން މައުލޫމާތު ދެއެވެ.\nޅ އަތޮޅު ހޮސްޕިޓަލް\n600 މިލިއަން ޖަޕަނީޒް ޔެން ނުވަތަ، ގާތްގަނޑަކަށް 5.6 މިލިއަން ޑޮލަރުގެ އެހީގެ އެކްސްޗޭންޖް އޮފް ނޯޓްސްގައި ދިވެހި ސަރުކާރާއެކު ޖަޕާނުން ސޮއި ކުރީ 2020 ވަނަ އަހަރުގެ ޖޫން މަހުއެވެ.\nޖަޕާނު ސަރުކާރުން ފޯރުކޮށްދިން މި އެހީއަކީ އަތޮޅު ތެރޭގެ ހޮސްޕިޓަލުތަކާއި ސަރަހައްދީ ހޮސްޕިޓަލުތަކުގެ ތަރައްގީއަށް އަމާޒުކޮށްގެން ފޯރުކޮށްދިން އެހީއެއް ކަމަށް ޖަޕާނު އެމްބަސީއިން މައުލޫމާތު ދެއެވެ. މީގެ އިތުރުން ކޮވިޑް-19ގެ އިޖާބައަށްވެސް މި އެހީ ބޭނުން ކުރެވޭނެ ކަން ޖަޕާނުން ވަނީ ހާމަކޮށްފައެވެ.\nބައިނަލްއަގުވާމީ ފެންވަރުގައި ކުރިމަތިލާން ޖެހިފައިވާ ކޮވިޑް-19ގެ ބަލިމަޑުކަމުގެ ކާރިސާއަކީ، މި ކާރިސާއިން ކުރާ އަސަރު ކުޑަކޮށް، ވައިރަސް ކޮންޓްރޯލް ކުރުމަށްޓަކައި އެއްބަޔަކު އަނެއް ބަޔަކާ ގުޅިގެން މަސައްކަތް ކުރުމަށް ގޮވާލަނިވި ކަމެއް ކަން ޖަޕާނުން ފާހަގަ ކުރެއެވެ.\nރަށަށް ކޮވިޑް ފެތުރިފައި ވޭތޯ ބެލުމަށް ކުޅުދުއްފުށީގައި ރެންޑަމް ސާމްޕަލް ނަގަނީ / ފޮޓޯ: ކުޅުދުއްފުށީ ރީޖަނަލް ހޮސްޕިޓަލް\nޖަޕާނު ސަރުކާރުން މިއަދު ފޯރުކޮށްދިން އެހީއާއެކު ރާއްޖޭގެ ސިއްހީ ނިޒާމަށް އިތުރު ކުރިއެރުންތަކެއް ލިބި، މި ދާއިރާގެ ތަރައްގީއަށް އިތުރު އެހީ ފޯރުކޮށްދިނުމަށް ޖަޕާނު ސަރުކާރުން އުއްމީދު ކުރާ ކަމަށްވެސް ޖަޕާނު އެމްބަސީއިން ފާހަގަ ކުރެއެވެ.\nޖަޕާނަކީ ރާއްޖޭގެ ތަރައްގީ މަޝްރޫއުތަކުގައި މުހިންމު ބައިވެރިއެކެވެ. ދޭދޭ ގުޅުންތައް ބަދަހި ކުރި ފަހުން، ޖަޕާނުގެ ދީލަތި އެހީތައް، ސިލްސިލާ ގޮތެއްގައި ރާއްޖެއަށް ލިބެއެވެ. އެގޮތުން، ދިވެހި ސަރުކާރާއި ޖަޕާން ސަރުކާރާ ދެމެދު ޖީ-20 ޑެޓް ސާވިސް ސަސްޕެންޝަން އިނީޝިއޭޓިވްއާ ގުޅޭ އެކްސްޗޭންޖް އޮފް ނޯޓްސްގައި ވަނީ 2020 ވަނަ އަހަރު ނިމެންދަނިކޮށް ސޮއިކޮށްފައެވެ.\nދިވެހި ހާރިޖީ ވަޒީރު އަބްދުﷲ ޝާހިދު ވަނީ ރާއްޖެއާ ޖަޕާނާ ދެމެދު އޮންނަ ގާތް ގުޅުމުގެ މައްޗަށް އަލިއަޅުވާލައްވާފައެވެ. ކަނޑުފޭރުމާ، ހައްދުފަހަނައަޅައި ދިޔުމާ، މަސްތުވާތަކެތި އެތެރެކުރުން ހުއްޓުވުމުގެ އިތުރުން އިންޑިއާ ކަނޑުގެ ސަލާމަތާ ގުޅޭ ކަންކަމުގައި ދެގައުމު އިތުރަށް ގުޅިގެން މަސައްކަތްކުރުމުގެ މުހިއްމުކަން ފާހަގަކުރައްވާފައެވެ.\nހަބަރު ހެލްތު މިނިސްޓްރީ އަބްދުﷲ ޝާހިދު ފޮރިން މިނިސްޓްރީ ސިއްހަތު ޖަޕާން\nހުރިހާ އިޖުރާއަތްތަކެއްވެސް ކުރިއަށްދަނީ މަކަރާއި އޮޅުވާލުމުގެ ތެރޭނެ


Covid-19: Addu Gai Thibi Dhevvadhoo, Gan, Fonadhoo Ah Dhathuru Kohffaiva Faraaithah Angan Edhije - Vaguthu\nކޮވިޑް-19: އައްޑޫގައި ތިބި ދެއްވަދޫ، ގަން، ފޮނަދޫއަށް ދަތުރުކޮށްފައިވާ ފަރާތްތައް އަންގަން އެދިއްޖެ\nކޮވިޑް-19 އާ ގުޅިގެން މިހާރު މޮނިޓަރިންގެ ހާލަތުގައިވާ ގއ.ދެއްވަދޫ، ލ. ގަން، ފޮނަދޫއަށް ދަތުރުކޮށް ޖަނަވަރީ އެއް ވަނަ ދުވަހުގެ ފަހުން އައްޑޫ ސިޓީ އަށް ދަތުރުކޮށްފައިވާ ފަރާތްތަކުގެ މައުލޫމާތު އެއްކުރަން އައްޑޫ ސިޓީ ކައުންސިލުން ފަށައިފިއެވެ.\nއެ ކައުންސިލުން ކުރި އިއުލާނެއްގައި ބުނެފައި ވަނީ، މިގޮތަށް ދަތުރުކޮށްފައިވާ ފަރާތެއްވާނަމަ، ލަސްނުކޮށް އެރަށެއްގެ އެސް.އެސް.ޑީ އަށް އަންގަން އެދޭ ކަަމަށެވެ.\nއެގޮތުން އެ ފަރާތްތަކުން އެސް.އެސް.ޑީ ގެ ނަމްބަރުތަށް ގުޅައި ހިއްސާ ކުރުމަށް އެދިފައި ވެއެވެ.\nހިތަދޫ އެސް.އެސް.ޑީ – 7789042\nމަރަދޫ އެސް.އެސް.ޑީ – 7789043\nމަރަދޫ ފޭދޫ އެސް.އެސް.ޑީ – 7789045\nފޭދޫ އެސް.އެސް.ޑީ – 7789044\nހުޅުދޫ އެސް.އެސް.ޑީ – 7789046\nމީދޫ އެސް.އެސް.ޑީ – 7789041\nއައްޑޫ ކައުންސިލުން ބުނީ، މިކަމަކީ ރާއްޖޭގެ ރަށްތަކުގައި ހަލުވިކަމާއި އެކު ފެތުރެމުންދާ ކޮވިޑް-19ގެ ބަލިމަޑުކަމުން އައްޑޫ ސިޓީގެ ރައްޔިތުން ރައްކާތެރި ކުރުމަށްޓަކައި އަޅާ ފިޔަވަޅެއް ކަމަށެވެ.\nއަދި މިފަދަ ކަންތައްތަކުގައި ރައްޔިތުންގެ ފަރާތުން ކައުންސިލަށް ދެއްވަމުން ގެންދަވާ އެހީތެރިކަމާއި އެއްބާރުލުން ފާހަގަކޮށް ޝުކުރު އަދާ ކުރާ ކަމަށް އެ ކައުންސިލުން ބުންޏެވެ.\nއެރަށު ކައުންސިލުން ތިން ރަށަކަށް ދިޔަ މީހުން ތިބީިތޯ ބެލުމަށް އިއުލާނު ކުރިއިރު، މިއަދު ވަނީދެއްވަދޫ އާއި ގއ. ވިލިގިނލި ކަރަންޓީންކޮށްފައެވެ.އަދި އެެ ރަށްތަކުން ފައްސި ވޭދަނަތަކެއވެސް ފެނިފައި ވެއެވެ.\nޖެނުއަރީ 14, 2021 19:04\nސުކޫލް ތަން ހުޅުވޭނީ ކޮންއިރަކުންތަ ހުޅުވޭނީ\nޖެނުއަރީ 15, 2021 10:21\nއެޗްޕީއޭގެ ފިޔަގަޑު މާދިގުވެއްޖެ ސައިޒަށް ފިޔަ ބަހައްޓަން ޤާނޫނު އިސްލާހުކުރަން ްްްްްްްްްްްްްްްްްްްްްްްްްްްްްްްްްްްްްްްްްްްްއެބަޖެހޭ، މާދެން ކަންކަން އެގޭ ބަޔަކަށް ހެދިގެން އިންސާނުން މަގުފުރައްދާން އުޅޭ ބައިގަޑެއް ޢައިރު މުސްލިމުންނާއި ގުޅިގެން އެމީހުންގެ ފިކުރުގައި !


12 memberun ge gondi ves anburaa libijje | Mihaaru\n12 މެމްބަރުންގެ ގޮނޑި ވެސް ލިބިއްޖެ\n30 އޮކްޓޯބަރ 2018 - 16:09\nރައްޔިތުންގެ މަޖިލީހުގެ ރައީސް އަބްދުﷲ މަސީހު މުހައްމަދުގެ އިތުބާރު ނެތް ކަމަށް ހުށަހެޅި މައްސަލައިގައި ސޮއިކުރި 12 މެމްބަރަކު މަޖިލީހުން ވަކިވެފައިވާ ކަމަށް އިލެކްޝަންސް ކޮމިޝަނުން ކަނޑައެޅި ކަނޑައެޅުން ސުޕްރީމް ކޯޓުން މިއަދު ބާތިލް ކުރުމުން، އެ 12 މެމްބަރުންނަށް ވެސް މަޖިލީހަށް ވަނުމުގެ ފުރުސަތު ތަނަވަސް ވެއްޖެ އެވެ.\nމަސީހުގެ އިތުބާރު ނެތް ކަމަށް 45 މެންބަރުންގެ ސޮޔާ އެކު މަޖިލީހަށް ފޮނުވީ ޖުލައި 3، 2017ގަ އެވެ. އެއީ މަޖިލީހުގެ ސާފު އަޣުލަބިއްޔަތަށް ވުރެ ވެސް ގިނަ އަދަދެއްގެ މެމްބަރުން ކަމަށްވާތީ، އެ މައްސަލަ މަޖިލީހަށް އެޖެންޑާ ކުރުމުގެ ކުރިން، އޭގެ ތެރެއިން ބައެއް މެންބަރުން މަޖިލީހުން ވަކި ކުރުމަށް ސަރުކާރުން ނިންމި އެވެ. އެއީ އެފަދަ މައްސަލަތައް މަޖިލީހަށް ހުށަހެޅުމަށް ބޭނުންވާ ގާނޫނީ އަދަދު ހަމަނުވާ ކަމަށް ބަލައި، އެ މައްސަލަ އެޖެންޑާ ނުކޮށް ބޭރު ކޮށްލުމެވެ.\nއެހެންކަމުން، މަޖިލީހަށް އިންތިޚާބުވި ޕާޓީން ވަކިވެއްޖެ ނަމަ، ވަކިކޮށްފި ނަމަ ނުވަތަ އެހެން ޕާޓީއަކަށް ބަދަލުވެއްޖެ ނަމަ، މަޖިލީހުން ވަކިވާނެ ކަމަށް ކަނޑައަޅައި ދިނުމަށް އެދި ދައުލަތުގެ ބަންޑާރަ ނައިބު ސުޕްރީމް ކޯޓަށް ހުށަހެޅުއްވި އެވެ. ބަންޑާރަ ނައިބުގެ އެދުމަށް ޖުލައި 13، 2017 ގައި ސުޕްރީމް ކޯޓުން ނެރުނު ހުކުމްގައި ބުނެފައިވަނީ، ޖުލައި 13، 2017ގެ ފަހުން، މަޖިލީހުގެ އެއްވެސް މެމްބަރަކު އެ މެންބަރަކު މަޖިލީހަށް އިންތިޚާބުވި ޕާޓީން އެއްވެސް ގޮތަކުން ވަކިވެގެން އެކަން އިލެކްޝަންސް ކޮމިޝަނުން މަޖިލީހަށް އެންގުމާ އެކު، އެ މެމްބަރަކު މަޖިލީހުގެ މެމްބަރުކަމުން ވަކިވީ ކަމަށެވެ.\nސުޕްރީމް ކޯޓުން އެ ހުކުމް ކުރި އިރު، މަސީހުގެ އިތުބާރު ނެތް ކަމުގެ މައްސަލައިގައި ސޮއި ކުރެއްވި ޕީޕީއެމްގެ ހުރިހާ މެމްބަރުން ތިއްބެވީ ޕާޓީން ވަކިވެފަ އެވެ. ނަމަވެސް އެ މެންބަރުންގެ ސޮއި އަނބުރާ ގެންދިއުމަށް ޕީޕީއެމުން ފުރުސަތު ދިނުމުން ސޮއި އަނބުރާ ގެންދެވީ އެންމެ ދެ މެމްބަރުންނެވެ. ސޮއި ނުގެންދެވި މެމްބަރުންގެ ތެރެއިން ތިން މެމްބަރަކު ވަކިވީ ޕާޓީގެ ސުލޫކީ ކޮމިޓީން ފިޔަވަޅު އަޅައި ވަކިކުރުމުންނެވެ. އަނެއް ނުވަ މެންބަރުން ވަކިވީ އަމިއްލަ އަށް އެދިގެންނެވެ.\nސޮއި އަނބުރާ ގެންދަވައި އަލުން ޕާޓީގައި ދެމިތިއްބެވި ދެ މެމްބަރުންނަކީ، މަހިބަދޫ ދާއިރާގެ އަހްމަދު ތޯރިގާއި އިސްދޫ ދާއިރާގެ އަހްމަދު ރަޝީދު (ގާރީ ރަޝީދު) އެވެ.\nޖުލައި 13، 2017 ގެ ކުރިން އަމިއްލަ އަށް ޕީޕީއެމް ދޫކޮށްލި ނުވަ މެމްބަރުންނަކީ، ދަނގެތީ ދާއިރާގެ އިލްހާމް އަހްމަދާއި މައްޗަންގޮޅީ ދެކުނު ދާއިރާގެ އަބްދުﷲ ސިނާނާއި ދިއްދޫ ދާއިރާގެ އަބްދުއްލަތީފް މުހައްމަދާއި ހަނިމާދޫ ދާއިރާގެ ހުސައިން ޝަހުދީ އާއި އިހަވަންދޫ ދާއިރާގެ މުހައްމަދު އަބްދުﷲ (މުހައްމާ) އާއި ތިނަދޫ އުތުރު ދާއިރާގެ ސައުދުﷲ ހިލްމީ އާއި ތިނަދޫ ދެކުނު ދާއިރާގެ އަބްދުﷲ އަހްމަދާއި ތިމަރަފުށީ ދާއިރާގެ މުހައްމަދު މުސްތޮފާ އާއި ފުވައްމުލަކު އުތުރު ދާއިރާގެ އަލީ ޝާހެވެ.\nޖުލައި 13، 2017ގެ ކުރިން ޕާޓީގެ ސުލޫކީ ކޮމިޓީން ފިޔަވަޅު އަޅައި ޕާޓީން ވަކި ކުރި ތިން މެންބަރުންނަކީ، ތުލުސްދޫ ދާއިރާގެ މުހައްމަދު ވަހީދު (ވައްޑެ) އާއި ވިލިނގިލީ ދާއިރާގެ ސައުދު ހުސައިނާއި މަޑުއްވަރީ ދާއިރާގެ މުހައްމަދު އަމީތެވެ.\nއެ 12 މެމްބަރުން، ޖުލައި 13، 2017 ގެ ކުރިން ޕާޓީން ވަކިވެފައި ވިޔަސް، އިތުބާރު ނެތް ކަމުގެ މައްސަލަ އިން މަސީހު ސަލާމަތް ކުރުމަށްޓަކައި، ސަރުކާރާއި ރައްޔިތުންގެ މަޖިލީހާއި ޕީޕީއެމާއި އިލެކްޝަންސް ކޮމިޝަން ގުޅިގެން ނިންމީ، އެ 12 މެމްބަރުން މަޖިލީހުން ވަކިވެއްޖެ ކަމަށް ކަނޑައެޅުމަށެވެ.\nއެހެން ކަމުން އެ 12 މެމްބަރުން ވެސް ޕާޓީން ވަކިކުރީ، ޖުލައި 13، 2017ގެ ފަހުން ކަމަށް ޕީޕީއެމުން އިލެކްޝަންސް ކޮމިޝަނަށް އެންގުމުން، ސުޕްރީމް ކޯޓުގެ ހުކުމަށް ރިއާޔަތްކޮށް، އެ 12 މެމްބަރުން މަޖިލީހުން ވަކިވެފައިވާ ކަމަށް އިލެކްޝަންސް ކޮމިޝަނުން ރައްޔިތުންގެ މަޖިލީހަށް އެންގި އެވެ.\nއިލެކްޝަންސްގެ އެ ނިންމުމަށް ރިއާޔަތް ކޮށް، އިތުބާރު ނެތް ކަމަށް ހުށަހެޅި މައްސަލަ އަކީ، އެފަދަ މައްސަލައެއް ހުށަހެޅުމަށް ބޭނުންވާ ގާނޫނީ އަދަދަށް (42 މެމްބަރުން) ސޮއިކޮށްފައިވާ މައްސަލައެއް ނޫން ކަމަށް މަޖިލީހުގެ ރައީސް މަސީހު ކަނޑައަޅައި އެ މައްސަލަ ބޭރުކޮށްލީ އެވެ.\nއޭގެ ފަހުން އެ 12 މެމްބަރުން ކުރެ އެއްވެސް މެމްބަރަކަށް މަޖިލީހަށް ނުވަދެވެ އެވެ.\nއެ މައްސަލައިގައި ނިހާއީ ހުކުމެއް އިއްވައިދިނުމަށް އެ މެންބަރުން ސުޕްރީމް ކޯޓަށް ހުށަހެޅުއްވިތާ އަހަރަކަށް ވުރެ ގިނަ ދުވަސްވީ ފަހުން، އެ މައްސަލަތައް އެ މެމްބަރުންނާ އެއްކޮޅަށް ނިންމައިދޭން ފެށީ، މިދިޔަ ސެޕްޓެމްބަރު 23 ވަނަ ދުވަހު ބޭއްވި ރިއާސީ އިންތިޚާބުގައި ރައީސް ޔާމީންގެ ބޮޑު ތަފާތަކުން ނާކާމިޔާބުވެފައި ވަނިކޮށް، އޮކްޓޫބަރު 8 ވަނަ ދުވަހު އެވެ.\nއެ ދުވަހު އެންމެ ފުރަތަމަ ނިންމީ ތުލުސްދޫ ދާއިރާގެ މުހައްމަދު ވަހީދު (ވައްޑެ) އާއި ދިއްދޫ ދާއިރާގެ އަބްދުއްލަތީފް މުހައްމަދާއި ވިލިނގިލީ ދާއިރާގެ ސައުދު ހުސައިނާއި މަޑުއްވަރީ ދާއިރާގެ މުހައްމަދު އަމީތުގެ މައްސަލަ އެވެ. އެ ހަތަރު މެމްބަރުން ވެސް މަޖިލީހުން ވަކިނުވާ ކަމަށް ނިންމުމަށް ފަހު، އަނެއް ހަތަރު މެމްބަރުންގެ މައްސަލަ ނިންމީ އިއްޔެ އެވެ.\nއެ ހަތަރު މެމްބަރުންނަކީ ތިނަދޫ އުތުރު ދާއިރާގެ އަބްދުﷲ މުހައްމަދާއި މައްޗަންގޮޅީ ދެކުނު ދާއިރާގެ މެމްބަރު އަބްދުﷲ ސިނާނާއި ދަނގެތީ ދާއިރާގެ އިލްހާމް އަހުމަދު އަދި ތިނަދޫ ދެކުނު ދާއިރާގެ މެމްބަރު ސައުދުﷲ ހިލްމީ އެވެ.\nބާރަ މެމްބަރުންގެ ތެރެއިން ބާކީ ތިއްބެވި ހަތަރު މެމްބަރުން ކަމަށްވާ ހަނިމާދޫ ދާއިރާގެ މެމްބަރު ހުސައިން ޝަހުދީ އާއި އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ) އާއި ފުވައްމުލަކު އުތުރު ދާއިރާގެ މެމްބަރު އަލީ ޝާހްގެ އިތުރުން ތިމަރަފުށި ދާއިރާގެ މެމްބަރު މުހައްމަދު މުސްތަފާ ވެސް މަޖިލީހުން ވަކިނުވާ ކަމަށް ސުޕްރީމް ކޯޓުން ކަނޑައެޅީ މިއަދެވެ.\nރައްޔިތުންގެ މަޖިލިސް މެމްބަރު މުހައްމަދު މުސްތަފާ މެމްބަރު އިލްހާމް އަހުމަދު ޕީޕީއެމް މުހައްމަދު އަބުދުﷲ (މުހައްމާ) މުހައްމަދު ވަހީދު އިބްރާހިމް (ވައްޑެ) އަބްދުއްލަތީފް މުހައްމަދު އަބްދުﷲ އަހުމަދު މެމްބަރު މުހައްމަދު އަމީތު މެމްބަރު އަލީ ޝާހު މެމްބަރު ސައުދު ހުސެއިން (ވިލިނގިލި) މެމްބަރު އަބްދުﷲ ސިނާން\n15 ކޮމެންޓް, 25 ރިއެކްޝަންސް\nވިގަނީގެ އަނިޔާވެރިކަމުން 12 މެންބަރުންނާ މުޅި ރައްޔިތުން ސަލާމަތްވީ\nތިހާ ސާފު ކޮށް އޮތް މައްސަލައެއް ގައި "ބޮލުން ކުޅެކުޅެ" ފަނޑިޔާރުބް މިހާ ދުވަހު ތިބީ ކީއްވެ ބާއެވެ؟ ހާދަހާވާ ވިޔާނުދާ ބައެކެވެ.\nމެމްބަރުންނާއި މެދު ކަނަތަށްކުރެއްވި ނިކަނެތި ގޮތްތަކަށްބަލާއިރު އިތުބާރު އޮތްތޯ ބެއްލެވުމަކީ ރަގަޅުކަމެއްކަމުގައިދެކެން....\nތީގެއުފަލެއްނެތްތާ ޔާމީނުވެރިކަންނިމުނީމަލިބުނަކަސް އަހަރު ދެއަހަރު މަޖިލިސް އޮތީ ބޭކާރުކޮއްލާ ފަ ވެރިކަންވެއްޓިދާނެތީ ކޯޓުތަކުން އެއްބާރުލުންދީގެން\nމިފަޑިޔާރުންނަށް އައިސް ދާނެ ކޯފާޔަކަށް ބިރުވެތިންވަން\nބާރުމެންބރުންގެ ޙައްޤު ނުދީ މިހާ ދުވަހު ހިފެހެއްޓުމަކީ ކަމާގުޅޭ އެންމެން ޖަވާބުދާރީ ވާންޖެހޭނެ ކަމެއް!\nމިހެން މިކަމެއް އޮއްވާ އަހަރުދުވަހު އެތަނަށް މިމީހުން ވަނަ ނުމެދީ, މިގޮތަށް ހުކުމް ކުރިޔަނުދީ ހިފެހެއްޓޭނީ ހާދަ ވަރަކަށް އެއޮތް ނުފޫޒެއް ނޫނީ ބާރެއް އޮވެގެންނެވެ. އަދިވެސް, މުޅިޔަކުން ބާރުކެނޑުނު ކަމަކަށް ނުފެނެއެވެ. ބައެއް ބާރުތައް މުށުތެރެއިން ދޫވެގެން ދިޔަސް, މުހިންމު ވަގުތާއި ކަންތަކުގައި މުއްބާރު ކޮއްލެވޭކަން, ރިޔާސީ އިންތިޚާބު ބާތިލުކުރަން ކުރި މަސައްކަތާއި އަދި މިހާރުވެސް ޕާރޓީ ގެއްލިދާނެތީވެ, އަޅަމުންދާ ފިޔަވަޅުތަކުން އެގެއެވެ. އެކަމަކު, މާލަހެއްނުވެ މަގުމަތިވާނެކަން ގައިމެވެ.\nފެބްރުއަރީ 1 ގެ ޙުކުމަށް ފަށްފަށުން ސަލާމް!


Ukraine Ge Anhenaku Russia Sifainge Meehakah Sunflover Oshehdhee Thafaathu Massageh Dheefi ޔުކްރެއިންގެ އަންހެނަކު ރަޝިޔާ ސިފައިންގެ މީހަކަށް ސަންފްލާވާ އޮށެއްދީ ތަފާތު މެސެޖެއް ދީފި – Huvadhoo News Ukraine Ge Anhenaku Russia Sifainge Meehakah Sunflover Oshehdhee Thafaathu Massageh Dheefi Huvadhoo News\nޔުކްރެއިންގެ އަންހެނަކު ރަޝިޔާ ސިފައިންގެ މީހަކަށް ސަންފްލާވާ އޮށެއްދީ ތަފާތު މެސެޖެއް ދީފި\nޔުކްރެއިންގެ ހިތްވަރުގަދަ އަންހެނަކު، ރަޝިޔާގެ ސިފައިންގެ މީހަކާއި ކުރިމަތިލައި، އޭނާއަށް ސަންފްލާވާ އޮށެއް ހަދިޔާކުރުމާއި އެކު ވަރަށް ތަފާތު މެސެޖެއް ދީފިއެވެ.\nރަޝިޔާގެ ހިތްވަރުގަދަ އަންހެނަކު، ހަގުރާމަވެރި ރަޝިޔާ ސިފައިންގެ މީހަކާއި ކުރިމަތިލައި، އޭނާ ޔޫކްރެއިންއަށް އައި ސަބަބު އެހިއެވެ. އަދި އޭނާ ކައިރިން، ކާނަންތޯ އަހައެވެ. ޖަވާބުގައި ޖެއްސުން ރާގަކަށް ސިފައިންގެ މީހާ، ކާއެއްޗެއް ދީފިއްޔާ ކާނަމެ ބުނުމުން، އަންހެން މީހާ އޭނާގެ އަތަށް ސަންފްލާވާ އޮށްތަކެއް އެޅިއެވެ. އަދި އެޅުމަށްފަހު، ހުރިހާ އޮށްތަކެއް ކާނުލައި، ބައެއް އޮށްތަށް ނުކައި ޖީބުގައި ބެހެއްޓުމަށް އަންހެން މީހާ އެދުނެވެ.\nބުނާނެއެއްޗެއް ނޭނގިފައިހުރެ، ރަޝިޔާ ސިފައިންގެ މީހާ އެހިއެވެ. ސަންފްލާވާ އޮށްތަކެއް ނުކައި ޖީބުގައި ބަހައްޓަންވީ ކީއްވެހެއްޔެވެ؟. ޖަވާބުގައި އަންހެންމީހާ ބުނެއެވެ. އޭރުން، ކަލޭ މިޔުކްރެއިން ބިމުގައި މަރުވެ، މަސްގަނޑު ކުނިވެ، އެކުނި މަސްގަނޑުން ރީތި މާތަށް އަޅާނެ ގަސްތަކެއް ޔުކްރެއިން ބިމުން އޭރުން ފަޅާނެއެވެ.\nއަމިއްލަ ނަފުސަށް ނުރައްކާ ކުރިމަތިވެ، ފުރާނަ ހިގައިދާނެކަން އެނގޭ އިރުވެސް، ފުރާނަޔަށް ބެލުމެއްނެތި، މިހިތްވަރުގަދަ އަންހެންމީހާ، ހަތިޔާރު އަޅައިގެންހުރި، ސިފައިންގެ މީހަކާއި ކުރިމަތިލައި، ހަތަރުކަޅި ހަމަކޮށް، ދިން މިމެސެޖް ސޯޝަލް މީޑިޔާގައި އަންނަނީ ވައިރަލް ވަމުންނެވެ. ގިނަބަޔަކު މިއަންހެން މީހާގެ ހިތްވަރަށް ތަޢުރީފުކޮށް ވަނީ، މިޕޯސްޓަށް ތަފާތު ކޮމެންޓް ކޮށްފައެވެ.


Covid-19: China ge hageegee adhadhu thakaamedhu suvaaluthakeh\nކޮވިޑް-19: ޗައިނާގެ ހަގީގީ އަދަދުތަކާމެދު ގިނަ ސުވާލުތަކެއް\nޗައިނާ ސަރުކާރުން އަޅާފައިވާ ލޮކްޑައުން ލުއި ކުރުމާއެކު، ގިނަ ބަޔަކު މިހާރުވެސް ވަނީ އެނބުރި ވޫހާން ސިޓީއަށް ގޮސްފައި. -- ފޮޓޯ: އޭއެފްޕީ\nމިދިޔަ ޑިސެމްބަރު މަހު ޗައިނާގެ ވޫހާން ސިޓީން ފުރަތަމަ ފެނުނު އާ ކޮރޯނާ ވައިރަސް މިހާރު ވަނީ މުޅި ދުނިޔެއަށް ފެތުރިފަ އެވެ. ދުނިޔޭގެ އެކި ކަންކޮޅުތަކުގައި އަދިވެސް އެ ބަލި ފެތުރުން ކޮންޓްރޯލް ނުވާއިރު، ކޮވިޑް-19 އިގެ ނަން ދީފައިވާ އެ ވައިރަސް ޖެހުނު މީހުންގެ އަދަދު މިހާރު މިލިއަނަކާ ގާތް ކުރަނީ އެވެ.\nނަމަވެސް އެ ވައިރަސް ފެތުރެން ފެށި ޗައިނާ އިން މިދިޔަ ޖެނުއަރީ މަހުން ފެށިގެން ކުރަމުންދިޔަ ހަނގުރާމަ މިހާރު ގާތްގަނޑަކަށް ކާމިޔާބުވެއްޖެ ކަމަށް އެ ގައުމުގެ ސަރުކާރުން ވަނީ ބުނެފަ އެވެ. އެ ބަލި އަލަށް ޖެހުނު މީހުންގެ އަދަދު ވަރަށް ބޮޑުތަނުން މަދުވެފައިވާ ކަމަށް އެ ގައުމުން ރިޕޯޓު ކުރާތާ ހަފުތާތަކެއް މިހާރު ވަނީ ވެފަ އެވެ.\nނަމަވެސް، ޗައިނާގެ ހަގީގީ ތަފާސް ހިސާބުތަކާމެދު ގައުމުތަކުން އެންމެ ފުރަތަމަ ދުވަހުން ފެށިގެން ވެސް ސުވާލު އުފައްދަމުން ދަނިކޮށް، މިދިޔަ ބުދަ ދުވަހު ޗައިނާގެ ކަމާބެހޭ އިދާރާތަކުން މި ވަނީ އަނެއްކާ ވެސް މުޅީން އާ ހިސާބުތަކެއް އާއްމުކޮށްފަ އެވެ. މިފަހަރު، ޗައިނާއިން ވަނީ ކޮވިޑް-19 ޖެހިފައިވާ ނަމަވެސް ބަލީގެ އަލާމާތްތައް ނުފެންނަ މީހުން ވެސް، ޕޮޒިޓިވް ކޭސްތަކުގެ އަދަދަށް އިތުރު ކޮށްފަ އެވެ.\nސިއްހީ މާހިރުން ބުނާ ގޮތުގައި، މިއީ މި ބަލިމަޑުކަން ފެތުރެން ފެށި ފަހުން، ޗައިނާގެ ތަފާސް ހިސާބުތައް ތަފާތު ގޮތަކަށް އާއްމުކުރި އަށް ވަނަ ފަހަރެވެ. އަދި އެކަމުގެ ސަބަބުން، އެހެން ގައުމުތަކަށް ރައްކާތެރިކަމުގެ ފިޔަވަޅުތައް އަޅައި، ބަލި ކޮންޓްރޯލް ކުރަން ގިނަ ގޮންޖެހުންތަކެއް ކުރިމަތިވަމުންދާ ކަމަށް ބުނެ ގިނަ ފާޑުކިޔުންތަކެއް ޗައިނާގެ ކޮމިޔުނިސްޓް ސަރުކާރަށް ވަނީ އަމާޒުވެފަ އެވެ.\nޗައިނާއަށް ފާޑުކިޔާ ގައުމުތަކުގެ އެންމެ ކުރީގައި އުޅެނީ އެމެރިކާ އެވެ. އެގޮތުން، އެމެރިކާ ސެކްރެޓަރީ އޮފް ސްޓޭޓް މައިކް ޕޮމްޕިއޯ ވިދާޅުވީ، ކޮވިޑް-19 އާ ގުޅިގެން ޗައިނާ އިން އާއްމު ކުރާ މައުލޫމާތު ގަސްތުގައި އޮޅުވާލަމުންދާ ކަމަށެވެ. އަދި އެކަމުގެ ސަބަބުން، ބަލީގެ ކުރިއަށް އަރައި، ފެތުރުން ހުއްޓުވަން އެހެން ގައުމުތަކަށް ދަތިވެފައިވާ ކަމަށެވެ.\nކޮވިޑް-19 ޖެހިފައިވާ މީހުންގެ ތެރެއިން، ބަލީގެ އަލާމާތްތައް ނުފެންނަ މީހުން، އުނި ކުރުމަކީ އެއްވެސް ގައުމަކުން މިހާތަނަށް ނުކުރާ ކަމެއް ކަމަށް ސިއްހީ މާހިރުން ދަނީ ތަކުރާރުކޮށް ބުނަމުންނެވެ. އަދި ޗައިނާ އިން ބޭނުންހާ ގޮތަކަށް، ތަފާސް ހިސާބުތައް އޮޅުވާލަމުން ދާތީ، އެ ގައުމުގައި ހަގީގަތަށް ވެސް ކޮވިޑް-19 ކޮންޓްރޯލް ކުރެވިފައިވާކަން ގަބޫލު ކުރަން ވަނީ ދަތިވެފަ އެވެ.\nޗައިނާ އިން އެންމެ ފަހުން އާއްމު ކޮށްފައިވާ ތަފާސް ހިސާބުތަކުން ދައްކާ ގޮތުގައި، ކޮވިޑް-19 ޖެހުނު މީހުންގެ އަދަދު ހުރީ 82،294 ގަ އެވެ. އަދި މަރުގެ އަދަދަކީ 3،310 އެވެ. ނަމަވެސް، އިއްޔެ ޗައިނާ އިން ވަނީ ކޮވިޑް-19 ޖެހިފައިވާ މީހުންގެ ތެރެއިން، ބަލީގެ އަލާމާތްތައް ނުފެންނަ އިތުރު 1،441 މީހަކު އެ ލިސްޓަށް އިތުރު ކޮށްފަ އެވެ.\nޗައިނާގެ ސިއްރު ޑޮކިޔުމަންޓަކާ ހަވާލާދީ ހޮންކޮންގްގެ ސައުތު ޗައިނާ މޯނިންގް ޕޯސްޓުން ބުނެފައިވާ ގޮތުގައި، މާޗް 22 އާ ހަމައަށް، ކޮވިޑް-19 ޖެހިފައިވާ މީހުންގެ ތެރެއިން، ބަލީގެ އަލާމާތްތައް ފެނިފައި ނުވާ 42،000 މީހުން ޗައިނާގައި ތިބި ކަމަށެވެ.\nއެ އަދަދުތައް ހިމަނައިފިނަމަ، އެއް ގައުމަކުން ބަލި ޖެހިފައިވާ މީހުންގެ ލިސްޓުގެ ދެވަނައަށް ޗައިނާ އަރަ އެވެ. އެ ލިސްޓުގެ ކުރީގައި މި ވަގުތު 190،000 މީހުނާއެކު އޮތީ އެމެރިކާ އެވެ.\nއިއްޔެ އާއްމުކުރި ތަފާސް ހިސާބުތަކާއެކު، ޗައިނާގެ ހަގީގީ އަދަދާމެދު އަނެއްކާވެސް ސުވާލު އުފައްދަމުންދާ ސިއްހީ މާހިރުންގެ ކަންބޮޑުވުންތަކުގެ އަޑު އަނެއްކާވެސް ވަނީ ގަދަވެފަ އެވެ. ހޮންގް ކޮންގް ގެ ޔުނިވާސީޓީގެ ސައިންސްވެރިން ކުރި ދިރާސާއެއްގައި ބުނެފައިވަނީ، ފެބްރުއަރީ 20 ވަނަ ދުވަހާ ހަމައަށް ޗައިނާގައި ބަލިޖަހިފައިވާ މީހުންގެ ހަގީގީ އަދަދު 230،000 އަށް ވުރެ މައްޗަށް އަރާނެކަމަށް އަންދާޒާ ކުރެވޭ ކަމަށެވެ. ނަމަވެސް، އެހާތަނަށް ޗައިނާގެ ރަސްމީ އަދަދު ހުރީ 75،000 ގަ އެވެ.\nބަލި ޖެހުނު މީހުނާއި، މަރުގެ އަދަދު ތަކުގައި ބޮޑެތި އޮޅުވާލުންތަކެއް ހުރިކަމަށް ސިއްހީ މާހިރުން ބުނަމުންދާއިރު، އެ ބަލި ފުރަތަމަ ފެނުނު ވޫހާން ސިޓީގެ ލޮކްޑައުން އުވާލައި، އަންނަ ބުދަ ދުވަހުން ފެށިގެން އެތަން އަލުން އެކީގައި ހުޅުވާލުމަށް ޗައިނާ ސަރުކާރުން ދަނީ ތައްޔާރުވަމުންނެވެ.\nޗައިނާ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nޗައިނާގައި ބަލި ޖެހުނު މީހަކު ނެތް ދުވަހެއް\nއެހީ ކަނޑައިލަން އެމެރިކާ ދެވަނަ ވިސްނުމަކަށް\nވޫހާންގެ އާބާދީގެ ތިން ބައި ކުޅަ އެއްބައި ޓެސްޓުކޮށްފި\nވޫހާންގެ 11 މިލިއަން މީހުން ޓެސްޓު ކުރަނީ


"MMPRC Massalaigai Himeney Membarun Maaliyyathu Committee Gai Eba Thibi" - Vaguthu\nކޮވިޑް-19: ބަލި ފެތުރުން ހުއްޓުމަކަށް ނާދޭ، ފައްސިވާ މީހުންގެ އަދަދު އިތުރުވަނީ - 10 މިނެޓް ކުރިން\n"އެމްއެމްޕީއަރުސީ ޚިޔާނާތާ ގުޅޭ މެމްބަރުން މާލިއްޔަތު ކޮމެޓީގައި އެބަތިބި"\nރާއްޖޭގެ ތާރީޚުގައިވެސް ހިނގައިދިޔަ އެންމެ ބޮޑު ޚިޔާނާތުގެ މައްސަލަ ކަމުގައިވާ އެމްއެމްޕީއާރުސީގެ ޚިޔާނާތުގެ މައްސަލާގައި ހިމެނޭ މަޖިލިސް މެމްބަރުންތަކެއް އެ ޖަމިލީހުގެ މާލިއްޔަތު ކޮމެޓީގައި އެބަ ތިބި ކަމަށް ޕްރޮސެކިއުޓަރ ޖެނެރަލް (ޕީޖީ) އައިޝަތު ބިޝާމް ވިދާޅުވެއްޖެއެވެ.\nޕީޖީ މިހެން ވިދާޅުވީ އެމްއެމްޕީއާރްސީގެ ހާއްސަ އޮޑިޓާއި ގުޅިގެން މިއަދު ބޭއްވި މާލިއްޔަތު ކޮމެޓީގެ ބައްދަލުވުމުގައެވެ. އެ ކޮމިޓީގައި އެމައްސަލައާ ގުޅުންހުރި މެމްބަރުން ތިބި ކަމަށް ވިދާޅުވި ނަމަވެސް އެއީ ކޮން މެމްބަރުންނެއް ކަމެއް އޭނާ ހާމަ ނުކުރައްވައެވެ.\nއެބައްދަލުވުމުގައި ޕީޖީ ވަނީ ތަހުގީގަށް ހުރަސް އެޅިދާނެތީ ކޮމެޓީ ސިއްރު ކުރުމަށް އެދިލައްވާފައެވެ. އެކަމާ ގުޅިގެން ކޮމެޓީގެ މުގައްރިރު، ކިނބިދޫ ދާއިރާގެ މެންބަރު މުހައްމަދު ނާޝިޒު ވަނީ ކޮމިޓީގައި ހާމަކުރެވެން ހުރި މައުލޫމާތު ހާމަ ކޮށްދެއްވުމަށް ޕީޖީގެ ކިބައިން އެދިލައްވާފައެވެ. އަދި ފަހުން ސިއްރު ކުރަން ޖެހުމުން ސިއްރު ކުރާނީ ކަމަށް އޭނާ ވިދާޅުވިއެވެ.\nމުގައްރިރު އެފަދައިން ވިދާޅުވި ނަމަވެސް ތިމަރަފުށީ ދާއިރާގެ މެންބަރު އަބްދުﷲ ރިޔާޒު ވަނީ ޕީޖީ އެގޮތަށް އެދިލެއްވުމުން ކޮމެޓީ ސިއްރު ކުރުމަށް ހުށަހަޅާފައެވެ. ނަމަވެސް ދާންދޫ ދާއިރާގެ މެންބަރު ޔައުގޫބު އަބްދުﷲ ވަނީ ޕީޖީ އެދުނު ގޮތަށް ކޮމިޓީ ސިއްރުކުރުމުގެ އިތުރަށް، އެމްއެމްޕީއާރްސީގެ މައްސަލާގައި ތަހުގީގު ކުރެވުމުންދާ މާލިއްޔަތު ކޮމިޓީގެ މެމްބަރުންނަކީ ކޮން ބައެއް ކަން އެނގުމުން، އެ މެމްބަރުންނާ ނުލާ ކޮމިޓީ ކުރިއަށް ގެންދިއުމަށެވެ. މި ހުށައެޅުއްވުމަށް ތާއީދު ކުރެއްވީ ކުޑަހުވަދޫ ދާއިރާގެ މެމްބަރު އަހުމަދު އާމިރު އެވެ. ޔައުގޫބުގެ އެ ހުށަހެޅުން ފާސްވީ ކޮމެޓީގެ މެންބަރުންގެ އިއްތިފާގުންނެވެ.\nއެމްއެމްޕީއާރްސީގެ ހިޔާނާތާއި ގުޅޭ ގޮތުން އޭސީސީން އާއްމުކުރި އެ ކޮމިޝަނުގެ ތަހުގީގު ރިޕޯޓުގައި، އެމްއެމްޕީއާރްސީގެ ފައިސާ ލިބުނު ފަރާތްތަކުގެ ތެރޭގައި ކުރީގެ ރައްޔިތުން މަޖިލީހުގެ މެންބަރުންނާއި މިހާރުގެ މެންބަރުންގެ އިތުރުން މި ސަރުކާރުގެ މިނިސްޓަރުންނާއި ސްޓޭޓް މިނިސްޓަރުން ފެންވަރުގެ ބޭފުޅުން އެބަ ތިއްބެވިއެވެ.\nއޭސީސީގެ ތަހުގީގު ރިޕޯޓުގައި 57 ރަށެއް ނުއަގުގައި ގަވާއިދާއި ޚިލާފަށް ވިއްކާފައިވާ ކަން ފާހަގަކޮށްފައިވާއިރު ރަށްތައް ދޫކުރުމަށް ފަހު އެކުއިޒިޝަން ފީގެ ގޮތުގައި ދައުލަތަށް ލިބިފައިވަނީ 12 މިލިއަން ޑޮލަރެވެ. އޭސީސީގެ ތަހުގީގަށް އެނގިފައިވާ ގޮތުގައި 77 މިލިއަން ޑޮލަރު ލިބެން ޖެހެއެވެ. ދައުލަތަށް ލިބުނު 12 މިލިއަން ޑޮލަރުން ވެސް އެކި މިންވަރުން އެސްއޯއެފްގެ އެކައުންޓަށް ޖަމާ ކޮށްފައިވާކަން ރިޕޯޓުން ހާމަވެފައެވެ.\nޤާނޫނު އަސާސީ އިސްލާހު ކުރަން ރައީސް ނަޝީދު ސުޕްރީމް ކޯޓުގެ ލަފައެއް ބޭނުންވޭ\nއޮކްޓޯބަރ 21, 2019 15:25\nޚިޔާނާތުގެ މައްސަލާގައި ހިމެނޭ ބޮޑުން ގެ ވަނަވަރު އަނގާކަށް ބޭނުމެއް ނުވާނެ.. އެންމެ ރަނގަޅައް ދެފުއް ފެންނާނީ ވީހާވެސް ސިއްރުން ހުރިހާ ކަމެއް ކުރިޔައް ގެންގޮސް މުޅި މައްސަލަ އަންބޮނޑިޔައްޔާ ފޮރުވީމާ...\nއޮކްޓޯބަރ 21, 2019 15:33\nބިޝާމް ވަޒީފާ އިން ވަކިކުރުމުގެ ކުރިންފަޅާއަރުވާލީތަ މިހުރިހާދުވަހު އަގަބަންދު ކޮއްގެން ހުރީކީއްވެ\nއޮކްޓޯބަރ 21, 2019 15:37\nއެހެންވީމާ އެޖެންޑާ 19އިގެ ދަށުން ހޮވިފައި މިއޮތީ ނަޒާހާތްތެރިކަމެއް ނެތް މަޖިލީހެއްދޯ! އެހެންނޫނަސް މިސަރުކާރުގެ ފެށުން އައީ ހަމަނުޖެހުމާއި، ޚިޔާނާތާއި، ވައްކަމާއި، ކޮރަޕްޝަނާއި ފަސާދައިގެ ތެރެއިންކަން މެންދުރުގެ އިރު ފެންނަ ފަދައިން މިދަނީ ފެނި ހާމަވެ އެނގެމުންނެވެ.\nއޮކްޓޯބަރ 21, 2019 15:57\nދެންކޮބާތަ ތިބުނާ މެމްބަރުނަކީ.. ނޫސްވެރިންނަވެސް އެއީ ކޮންބައެއްކަން ނޭގޭތަ.. މީހުންގެ ނަންތަ ހާމަކޮއްދީ.. އަހަރެމެންގެ ލިބުވެތި ރައީސް ޔާމީންއަށް ވަގަށް ގޮވާ އެމަނިކުފާނުގެ އަބުރުނަގާލަން ތަހުގީގު ނުނިމޭ އަދި އަސްލު އޮޅުންނުފިލާ ތަހުގީގަކަށް ނިސްބަތްކޮށް ޝަރީއަތެކޭ ކިޔާ މަގުމަތީގަ ޑްރާމާކުޅެން ޕޖ ތަމްސީލުކުރާ ތަރިންތަކެލައްވާ މިހަވާހަޑި ފާޅުވެއްޖެ.. ޕޖ އިސްތިއުފާދޭންޖެހޭކަން އަމިއްލަ ނަފްސް ބުނެނުދޭތަ..\nއޮކްޓޯބަރ 21, 2019 17:41\nކީއްވެބާ އެ މް.އެ މް.ޕީ.އާރު.ސީ ގެ މައްސަލާގައި ރައީސް ޔާމީނުގެ މައްޗަށް އުފުލާފައިވާ ދަޢުވާގެ ޝަރީއަތް ހުރިހާ މީޑިޔާ ތަކުން ލައިވް ކުރަމުން ދާއިރު ދެފުށް ހޯދަން އުޅޭ މަޖުލީހުގެ ކޮމެޓީގައި އޭގެ ބަޔަކު ތިބި ކަމަށް ބުނު މުން ވަގުތުން ކޮ މެޓީ ބައްދަލުވުން ސިއްރުކުރީ. މީތޯ ދެފުށް ހާމަ ކުރުމަކީ.\nޔާމީނުވެސް ޝަރީޢަތުގައި ޖަވާބުދާރީވާ އުސޫލުން ކަލޭ މެން މެންބަރުން ވެސް ޖަވާބުދާރީ ވާންވީނު ސިއްރުނުކޮށް ބިރުން ނުތެޅި.\nއަދިވެސް ކެވުނުވަރު ކުޑައީތަ.\nއޮކްޓޯބަރ 21, 2019 20:28\nތީ އޮޅުމެއް އެންމެ ބޮޑު ހިޔާނާތަކީ 29.6 ބިލިއަން އެއްކަމެއް ނުކޮށްދީ ހުސްކޮށް 1.7 ބިލިއަން އިތުރު ކޮށް ގެންވެސް2ޕާކު ނުނިމެ. ފާހާނާ ބަރި އެއް އެއް އަހަރުން ނޭޅެ.5އަހަރުން އަދީބްވަންކަން ކުރިއޭ އެކިޔަނީ އެންމެ 1.2 ބިލިއަން.\nއޮކްޓޯބަރ 21, 2019 21:18\nމިހާރުތޯ ޕީޖީ އަށް ރޭކާލީ ތިމާގެ ވަޒީފާ ގެއްލޭހިސާބުން ތި ބޮޑު ވައްކަމުގެ ކަންތައް ގަނޑު. ތިއީ އަރަތެންނު ދޮތަ!


Party Nizaam Genaee Reethi Ehchakah Vaathee Eh Noon - Nasheed - Vaguthu\nގިނަ ސިޔާސީ ޕާޓީ އެކުލެވޭ ސިޔާސީ ނިޒާމް ދިވެހިރާއްޖެއަށް ގެނައީ މަޖަލަކަށް ނޫންކަމަށާއި އަދީ އެއީ ރީތި އެއްޗަކަށް ވާތީކީއެއްވެސް ނޫން ކަމަށް ކުރީގެ ރައީސް އަދި އެމްޑީޕީގެ ރައީސް މުޙައްމަދު ވިދާޅުވެއްޖެއެވެ.\nމިއަދު ހެނދުނު ބިލެތްދޫ އެމްޑީޕީ ހަރުގޭގައި ވާހަކަފުޅު ދައްކަވަމުން ނަޝީދު ވިދާޅުވީ، ގިނަ ޕާޓީ އެކުލެވޭ ނިޒާމެއް ގެނައީ ރާއްޖޭގެ ރަށްތަށް ތަރައްޤީ ކުރެވޭނީ ހެޔޮ ވެރިކަމެއްގެ ތެރެއިން ކަމަށްވާތީ ކަމަށާއި ޕާޓީ އެކުލެވޭ ސިޔާސީ ނިޒާމް ރާއްޖެ ގެނައީ މަޖަލަކަށް ނޫން ކަމަށެވެ.\nނަޝީދު ވިދާޅުވީ އެއީ ރީތި އެއްޗެއްވެސް ނޫން ކަމަށާއި އެ ނިޒާމް ގެނައީ ރަށްރަށުގެ ތަރައްޤީއަށް އަޅުގަނޑުމެން ކޮންމެ މީހެއްގެ ޖީބަށްވެސް ފައިސާކޮޅެއް ވަދެ، ބޯހިޔާވަހިކަމެއް ލިބޭ ގޮތް ހެދުމަށް ކަމަށެވެ.\n"މިކަންކަން އަޅިގަނޑުމެންނަށް ކުރެވެން އޮތް އެންމެ ރަނގަޅު ގޮތަކީ ހެޔޮ ވެރިކަމެއްގެ ތެރޭގައިކަން އިންސާނުންގެ ތަޖުރިބާ މާ ސާފުކޮށް އަޅުގަނޑުމެންނަށް ދައްކާފައި ވާތީ ” ނަޝީދު ވިދާޅުވިއެވެ.\nބިލެތްދޫ ރައްޔިތުން އާމްދަނީ ހޯދުމަށް މައިގަނޑު ގޮތެއްގައި ކުރަމުން އަންނަ ފާނައިގެ މަސްވެރިކަމަށް ތައުރީފު ކުރައްވާ ނަޝީދު ވިދާޅުވީ، ބިލެތްދޫގެ ތަރައްޤީ ކުރިއަށް އޮތް ފަސް އަހަރު ތެރޭގައި ބޮޑު ބަދަލެއް ގެންނަވާނެ ކަމަށެވެ.\n" ޖަޒީރާ ރަށެއްގެ ގޮތުގައި ތަރައްޤީ ކުރުމަށް ބޭނުންވާ ގިނަ ކަންތައްތަކެއް މި ރަށުގައި އެކުލެވޭ, މިހާ އުއްމީދީ ރަށަކަށް ބިލެތްދޫ ވެގެންދާ އެއް ސަބަބަކީ، ހަލާލު އަމިއްލަ މަސައްކަތުން މަސައްކަތް ކޮށްގެން އެ ފައިސާގައި ތިބާ އާއި ތިބާގެ އާއިލާ އުޅުމަށް ކުރާ މަސައްކަތް އެންމެ ސާފުކޮށް ފެންނަ އެއް ރަށަށް ވުން.” ނަޝީދު ވިދާޅުވިއެވެ.\nނަޝީދު އިތުރަށް ވިދާޅުވީ، ބިލެއްދޫގެ ފެނާއި ނަރުދަމާގެ މަސައްކަތް ބާރު ދުޗެލީގައި ގެންގޮސް ނިންމަވައިދެއްވާނެ ކަމަށާއި، ބަނދަރުގެ މަސައްކަތްވެސް ރައްޔިތުން ބޭނުންވާ ގިތަށް ގެންދެވޭނެކަމުގެ އުއްމީދު އެބަ އޮތް ކަމަށެވެ.\nފެބުރުއަރީ 11, 2019 14:47\nހަޑި ހާވާ ނިޒާމެއް ރާއްޖެއަށް ގެނައި ކޮން ކަމެއް ނުވެގެންތޯ. ކޮން ޑިމޮކްރަސީއެއް ނުގެނެސް ދެވިގެންތޯ ތިއުޅެނީ!!!!\nފެބުރުއަރީ 13, 2019 11:16\nޕާޓީ ނިޒާމު ގެނައީ ގައުމު ހުޅުޖަހައި އަންދަން ގައުމުގެ އެސެޓްތައް ވިއްކައި ފައިސާގަޑު ކައްވަން!\nފެބުރުއަރީ 13, 2019 11:49\nއެންމެ ފުރަތަމަވެސް 2004ގައި އަޅުގަނޑު ދެއްކިން ތިވާހަކަ. އެކަމަކުކަލޭގެ އަވާގައި ޖެހިފައި ތިބި އައުވާނުންނަކަށް ތިކަމެއް ޤަބޫލެއް ނުކުރެވޭ. ފުރެދުމެއްގެ ތެރޭގައި އެ ތިބެނީ ކަލޭ ބުނާ ކޮންމެ އެއްޗަކާއި އިބިލީހާއި ގުޅޭވަރުން ގިިނަމޫީހުންގެ ހިތްތަކަށް ވަސްވާސް ވަދެ ކަލޭ ބުނާހައި އެއްޗެއް ޤަބޫލުކުރެވެނީ. މިއަދު ކަލޭ ކަލޭގެ އަނގައިން ތިވާހަކަ ބުނީމަވެސް އެމީހުނަކަށް ނުވިސްނޭނެ.


Victory ge misraabu gehli relegation aa dhimaalah? | Mihaaru\nމި ފަހަރުގެ ލީގު މެޗަކަށް ނުކުތުމުގެ ކުރިން ވިކްޓްރީ ކުޅުންތެރިން ފޮޓޯ އަކަށް ހުއްޓިގެން.-- ފޮޓޯ: ނިޝާން އަލީ/ މިހާރު\n08 އޯގަސްޓް 2019 - 09:197comments\nރާއްޖޭގެ ފުޓްބޯޅަ ސީޒަން މިހާރު ކުރިއަށް މިދަނީ ޒަމާންވީ ދެ ކްލަބް ކަމަށްވާ ނިއު ރޭޑިއަންޓާއި ކްލަބް ވެލެންސިއާ ނެތި އެވެ. ވެލެންސިއާ މިހާރު އޮތީ ދެ ވަނަ ޑިވިޝަނަށް ރެލިގޭޓްވެފަ އެވެ. ކުޅުންތެރިންނަށް މުސާރަ ނުދޭ މައްސަލައެއްގައި ނިއު ރޭޑިއަންޓް އޮތީ ސަސްޕެންޑްކޮށްފަ އެވެ. ފުރަތަމަ ޑިވިޝަނުގައި މިހާރު ކުޅެމުން އަންނަ ފުރަތަމަ ޑިވިޝަނުގެ ގިނަ ދުވަސްވީ ވިކްޓްރީގެ ހާލަތު މިހާރު އޮތީ ބޮއްސުންލައިފަ އެވެ. ޓީމުގެ ހާލަތު ރަނގަޅުވާނެ އަލިމަގެއް ފެންނަން ނެތްއިިރު، ވިކްޓްރީގެ ކޯޗު މުހައްމަދު އާދަމަށް އޮތް ކަންބޮޑުވުމަކީ ކްލަބްގެ ހިންގުމުގައި ހުރި ނުރަނގަޅު ވިސްނުމުގައި ޓީމު ދެ ވަނަ ޑިވިޝަނަށް ރެލިގޭޓްވުމުގެ ބިރެވެ.\n"ވިކްޓްރީގެ ހާލަތު ދުވަހެއް ދުވަހެއް ދަށަށް ދަނީ. އިއްޔެ ވެސް ލިސްޓުގައި ޖަހާފައިތިބި ހަތް ކުޅުންތެރިން ތިބީ ޕްރެކްޓިހަށް އައިސް. ހަގީގަތުގައި ވިކްޓްރީގެ މެނޭޖްމަންޓަށް ވުރެ ވިކްޓްރީގެ ހާލަތާ މެދު ކަންބޮޑުވޭ ކަންނޭނގެ އެފްއޭގެ ރައީސް (ބައްސާމް) ވެސް. މި ހުރިހާ ވާހަކައެއް މީޑިއާގައި ދައްކައިގެން ހަމަގައިމުވެސް އަދިއެއް އަހަންނަށް އެކަން ރަނގަޅުކުރަން ކުރާނެ ގޮތަކާ ބެހޭގޮތުން ވާހަކަ ދައްކާލަން ވިކްޓްރީގެ މެނޭޖްމަންޓުން ނުގުޅާ. އެކަމަކާ އުޅޭތަން ވެސް ނުފެނޭ،" އިއްޔެ އޮތް ނޫސްވެރިންގެ ބައްދަލުވުމުގައި މުހައްމަދު ބުންޏެވެ.\nމިދިޔަ ތިން ވަރަކަށް އަހަރަށް ބަލާއިރު ވިކްޓަރީ އަކީ އެންމެ ގިނައިން ހިންގާ ބޯޑު ބަދަލުވި ޓީމެވެ. އެ ކްލަބްގެ ހިންގުމަށް މިހާރުގެ ޗެއާމަން މުހައްމަދު ނާޝިދު (ނާޝް) އިންތިހާބުވުމުގެ ކުރިން މިދިޔަ އަހަރުތަކުގައި އެ މަގާމު ފުރީ މިދިޔަ ސަރުކާރުގެ ސިޔާސީ ހަރަކާތްތަކުން ފާހަގަވި ފަރާތްތަކުންނެވެ. އޭގެ ތެރޭގައި މިދިޔަ ސަރުކާރުގެ ހައުސިން މިނިސްޓްރީގެ ނައިބަކަށް ހުރި މުހައްމަދު ނަޒީމް، ރައްޔިތުންގެ މަޖިލީހުގެ މިދިޔަ ދައުރުގެ ހޯރަފުށީ ދާއިރާގެ މެމްބަރު މުހައްމަދު އިސްމާއިލްގެ އިތުރުން ހަމަ އެ ދައުރުގެ ދާންދޫ ދާއިރާގެ މެމްބަރު އަހުމަދު އައްސަދު އެވެ.\nމިދިޔަ އަހަރު މުސާރަ ނުދެވި ތަފާތު މައްސަލަތަކެއް ކުރިމަތިވެ، ދެ މެޗަކަށް ވިކްޓަރީ ހާޒިރުނުވެދިޔައިރު، އެ ޓީމުގެ ހާލަތު ރަނގަޅު ކުރަން އެފްއޭއެމުން ލޯނެއް ވެސް ދިނެވެ. ވިކްޓްރީ ހިންގުމަށް މިދިޔަ ޑިސެމްބަރު މަހު މިހާރުގެ ޗެއާމަން މުހައްމަދު ނާޝިދު (ނާޝް) އާއި ކުރީގެ ކޯޗު މައުރޫފް އަހުމަދު (މާއްޓޭ) އަދި މުހައްމަދު ހަމީދު (އުމަރުބެ) ހަވާލުވެ ވަޑައިގެން ކްލަބް ހިންގުމުގެ މޮޑިއުލް ބަދަލުކޮށް ރަނގަޅު ކަންތައްތަކެއް ކުރާނެ ކަމަށް ވިދާޅުވި އެވެ.\nމިދިޔަ ޑިސެމްބަރު މަހު ވިކްޓްރީން އިންތިހާބުކުރި އާ ބޯޑު. -- ފޮޓޯ: ވިކްޓްރީ\nލީގުގައި މިހާތަނަށް ކުޅުނު ފަސް މެޗުން ވެސް ވިކްޓްރީ ބަލިވެފައިވާއިރު، އަދި ލަނޑެއް ނުޖެހެ އެވެ. ޒުވާން ކުޅުންތެރިންތަކެއް ލައިގެން މި ފަހަރުގެ ފުޓްބޯޅަ ސީޒަނާ ކުރިމަތިލި ވިކްޓްރީ އަށް މާލީ މައްސަލަތަކާއި ކުޅުންތެރިންގެ ދަތިކަން ވަނީ ކުރިމަތިވެފަ އެވެ. މުހައްމަދު ބުނީ އެންމެ ފަހުން ޓީމުގެ ބޯޑުގެ ބައެއް މެމްބަރުންނާ ބައްދަލުވުމުން ލިބުނީ ނާއުއްމީދުވާ ފަދަ ޖަވާބުތަކެއް ކަމަށެވެ.\n"މި ދޭތެރެއިން ދިމާވި ބޯޑުގެ ދެ ބޭފުޅުންނާ އެ ވަގުތު ވެސް ޓީމުގެ ވާހަކަ ދައްކާލިން. ހަގީގަތުގައި އެއީ އަޅުގަނޑުގެ ޒިންމާއެއް ނޫން. ވާހަކަ ދެއްކީމަ އެ ބޭފުޅުން ބުނީ މި ކަމާ އުޅެވޭކަށް ނެތޭ. އެ އަށް ވުރެ މާ ބިޒީ. އެތަނުން އެކަކާ ވާހަކަ ދައްކާލީމަ އަޅުގަނޑު ވަރަށް ޑިސަޕޮއިންޓް ވެސް ވި. ބުނީ ދެން ނުވިއެއްނޫންހެއްޔޭ. ހުއްޓާލަންވީނޫންހޭ. އެންމެ ބޮޑު ވަރަކަށް ދެ ވަނަ ޑިވިޝަނަކަށް ނޫން ހެއްޔޭ ދާނީ. އަޅުގަނޑަކަށް ހިއެއްނުވޭ ވިކްޓްރީ ކަހަލަ ކްލަބެއް ހިންގަން ތިބޭ ބަޔަކު ވިކްޓްރީ ދެ ވަނަ ޑިވިޝަނަށް ދާން ހިޔާލު ހުރިކަމަށްވަންޏާ އެއީކީ އެއް ކްލަބް ކުރިއަރުވަން އުޅޭ ބައެއްހެން،" މުހައްމަދު ބުންޏެވެ.\n"މިއީ ވިކްޓްރީ އަށް ސަޕޯޓްކުރާ ބަޔަކު ތިބި ކަމަށްވަންޏާމު އެ މީހުންނަށް ވެވުނު އެހީއެއް ވެގެން ސަލާމަތްކުރަން ނުކުންނަންވީ ވަގުތު."\nމުހައްމަދު ބުނީ ވިކްޓްރީ ބޯޑުގެ ފަރާތުން މި ކަމުގައި އެންމެ ހީވާގި ކަމާ އެކު ހައްލެއް ހޯދަން މަސައްކަތްކުރަނީ ގޯލްކީޕަރު ޓްރެއިނަރުގެ ޒިންމާ ވެސް އުފުލަމުން އަންނަ އަހުމަދު ރިޔާޒް (ގާނާ) ކަމަށެވެ. އެކަމަކު އޭނާ އަށް ވެސް އެކަނި ހުރިހާ ކަމެއް ކުރުމުގައި ދަތިތަކެއް ހުރި ކަމަށް ބުންޏެވެ.\nވިކްޓްރީގެ ހާލަތު ރަނގަޅުނުވާނަމަ ޓީމު ދޫކޮށްލަން ވެސް ޖެހިދާނެ ކަމަށް މުހައްމަދު ވަނީ މީގެ ކުރިން ބުނެފަ އެވެ. އެކަމަކު ފުޓްބޯޅައިގައި އުޅޭ އެކި ފަރާތްތަކުން އަދިވެސް މި ކްލަބްގެ ހައްގުގައި މަޑުކޮށްލަން އެދޭތީ އެ ގޮތަށް ނިންމީ ކަމަށާއި މި މެޗަށް ފަހު ވޯލްޑް ކަޕް ކޮލިފައިން އަށް ލީގު މެދުކަނޑާލާތީ ކަންތައްތަކަށް ހައްލެއް ލިބޭނެ ކަމަށް އުއްމީދުކުރާ ކަމަށެވެ.\nމި ސީޒަނުގައި ވިކްޓްރީ އަށް ސޮއިކުރުމަށް ފަހު އެ ޓީމުގެ އެއްވެސް މައްސަލައެއް ނެތި ކްލަބް ދޫކޮށްލި ކުޅުންތެރިންތަކެއް ވެސް އެބަތިބި އެވެ. އޭގެ އިތުރުން 19 އަހަރުން ދަށުގެ ގައުމީ ޓީމުގެ ޕްރެކްޓިހުގައި ބައިވެރިވާން ވިކްޓްރީގެ ކޮންޓްރެކްޓްގައި ތިބެ އެ ކްލަބަށް ނާންނަ ކުޅުންތެރިން ވެސް އެބަތިއްބެވެ. މުހައްމަދު ބުނީ ބިދޭސީ ކުޅުންތެރިން ގެނެވޭނެ މަގެއް ނެތްއިރު ކޮންޓްރެކްޓްގައި ތިބި ދިވެހި ކުޅުންތެރިން ޓީމާ ގުޅޭނެ ގޮތަކަށް ހައްލެއް ލިބުމަކީ ވެސް ލިބޭނެ ފަސޭހައެއް ކަމަށެވެ.\n"އެފްއޭގެ ޓެކްނިކަލް ޑިރެކްޓަރު ގުޅައިގެން ބައްދަލުކޮށްފައި ބުނި 19 އަހަރުން ދަށުގެ ވިކްޓްރީ ކުޅުންތެރިން ކްލަބާ ގުޅެން އަންގާނެ ކަމަށް. އެ މީހުން އައިސްފިއްޔާ ވެސް ކުޑަކޮށް ރަނގަޅުވާނެ. އެކަމަކު އަހަންނަށް ހިއެއްނުވޭ ޓީމު ތެރޭގައި މަގާމުގެ ވާދަވެރިކަމެއް ނެތިއެއް ކުޅުންތެރިންނަށް މޮޅަށް ކުޅޭވޭނެ ހެނެއް. ބޭރު ކުޅުންތެރިން ނުގެނެވޭތާ ޓީމުގައި ނަން ޖަހާފައި ރަށް ރަށަށް ދިޔަ ކުޅުންތެރިންނާ ވާހަކަ ދައްކައިގެން ގެނެވޭތޯ ބަލަންވީ. ކުޅުންތެރިން ނެތި ކުރިއަށްދެވޭނެ މަގެއް ނުފެނޭ،" މުހައްމަދު ބުންޏެވެ.\nވިކްޓްރީން ވަނީ މި މައްސަލައިގައި ހައްލެއް ހޯދަން އެފްއޭއެމަށް ސިޓީ އެއް ލައިފަ އެވެ. މިއީ ޓްރާންސްފާ މާކެޓަށް ނުވުމުން އަލުން ވިކްޓްރީ އަށް ކުޅުންތެރިއަކު ޖެހޭނެ ގޮތެއް ގަވާއިދުގެ ތެރެއިން ނެތެވެ. އެކަމަކު މުހައްމަދުގެ އެދުމަކީ މި ކަހަލަ ކަމެއް ކްލަބަކަށް ކުރިމަތިވެފައި އޮތްއިރު ކޮމިޓީއެއް މެދުވެރިކޮށް ނަމަވެސް ވިކްޓްރީގެ މިހާލަތު ރަނގަޅު ކޮށްދިނުމެވެ.\nލީގުގައި މިރޭ ވިކްޓްރީ ކުޅޭ މެޗުގައި ނުކުންނާނީ ކްލަބް އީގަލްސްއާ ދެކޮޅަށެވެ. ލީގުގެ ތިން ވަނައިގައި އޮތް އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ ވިކްޓްރީން ޒުވާން ކުޅުންތެރިންތަކެއް ލައިގެން ހަގީގަތުގައި އެ ކުރާ ހިތްވަރު ފާހަގަކުރަންޖެހޭ ކަމަށެވެ. އެކަމަކު އީގަލްސް އިން މި މެޗަށް ނުކުންނާނީ ތިން ޕޮއިންޓް ހޯދުމަށް ކަމަށާއި އީގަލްސް އަކީ ވެސް މި ފަހަރު ލީގަށް ވާދަކުރަން ބޭނުންވާ ޓީމަކަށްވާއިރު މި ފަދަ މެޗެއްގައި ބޮޑެތި އެހެން ޓީމުތަކެކޭ އެއްގޮތަށް ގިނަ ލަނޑުތަކެއް ޖަހަން ބޭނުންވާ ކަމަށެވެ.\nއީގަލްސް އާއި ލީގުގެ އަށް ވަނައިގައި އޮތް ވިކްޓްރީ ކުޅޭ މެޗު ފަށާނީ މިރޭ9ޖަހާއިރު އެވެ.


BREAKING: Yamin Maraalee "Katti Hivvaru Festival"Gai Baiveri Kuri Kurehun Thakehgge Sababun - Vaguthu\nޔާމީން މަރާލީ "ކައްޓި ހިތްވަރު ފެސްޓިވަލް"ގައި ބައިވެރި ކުރި ކުރެހުންތަކެއްގެ ސަބަބުން\nއަނިޔާވެރިކޮށް މަރާލާފައިވާ އުމުރުން 29 އަހަރުގެ ސޯޝަލް މީޑިއާ އެކްޓިވިސްޓް އަދި ބްލޮގަރ، ޔާމީން ރަޝީދު މަރާލީ އޭނާ ކައްޓި ހިތްވަރު ފެސްޓިވަލްގައި ބައިވެރި ކުރި ކުރެހުންތަކެއްގެ ސަބަބުން ކަމަށް ހެކި ބަސް ދިން މީހަކު ކްރިމިނަލް ކޯޓުގައި ބުނެފިއެވެ.\nމިއަދު އޮތް އަޑުއެހުމުގައި ހެކި ބަސް ދެމުން އޭނާ ބުނީ ޔާމީން މަރާލި މީހުން އެގޮތަށް ރޭވީ ފެސްޓިވަލްގައި ބައިވެރި ކުރި ކުރެހުންތަކެއްގައި އިސްލާމް ދީނަށް ފުރައްސާރަކޮށްފައި ވާތީ ކަމަށެވެ.\nހެކި ބަސް ދިން މީހާ ބުނީ، ދީނަށް ފުރައްސާރަ ކުރާ މީހުން މަރަންޖެހޭ ކަމަށާއި އެފަދަ މީހުން މަރާނެ ކަމަށް ބުނެފައި ވަނީ ހައިޝަމް ކަމަށް ބުނެފައެވެ.\nޖުލައި 31, 2019 18:07\nހެކިބަސް ދިންމީހާ އައް މަރާލި މީހުންވެސް އެގޭނެ\nޖުލައި 31, 2019 18:13\nއިސްލާމުން ހަޖަމު ނުބައިވެއްޖެއްޔާ މީހަކު މަރާލާކަށް ނުބަލާނެ. ދިވެހި އައިސިސް ކިޔަނީ އެމީހުންނަށް\nޖުލައި 31, 2019 18:59\nއިސްލާމެކޭ ކިޔައިގެން ފާޑުފާޑަކައް ނޫޅެވޭނެ ބުރޯ ﷲ ގެ ހުކުމް މާފުރިހަމަވެފަ ސަޅިވާނެ\nޖުލައި 31, 2019 21:13\nތިބުނީ ރަނގަޅަށް. ތިޔަ ބުނާ ފުރިހަމަކަން އެއޮތީ ދައްކާލާފައި\nއޮގަސްޓް 1, 2019 00:57\nތި ލާދީނީ މީހުން ހަމަ މަރާލަން ވީ!!!\nއޮގަސްޓް 5, 2019 09:44\nލާދީނީ ކަމަށް ކަނޑައަޅަނީ ކަލޭތޯ؟ ރާއްޖޭގެ އެއްވެސް ތަންފީޒީ އިދާރާއަކުން ފަނޑިޔާރު ގެއަކުން އޭނާ މުރުތައްދު ވިކަމަކަށް ނެތް ނިންމާފައެއް. މުރުތައްދު ވީމަ ސަިފަ ބަދަލުކޮށް ބެޓްމޭން ހެދިގެންނެއް ނޫން ﷲ ގެ ހުކުމް ފުޅުގަ އޮންނަނީ މީހާ މަރާލަން. އެންމެން ކުރިމަތި އެންމެ އަނިޔާވެރިކަން ކުޑަގޮތަށް އެއްފަހަރުން ބޯކަނޑާލަން. ކުކުޅެއްހެން ކަތިލާކަށް ނޯވޭ! އޭނާ އަކީ މުރުތައްދެއްނަމަ ހުކުމް ކުރާނީ ފަނޑިޔާރު ކަލޭމެނެއްނޫން! އަމިއްލަ އަތަށް ޤާނޫން ނަގަން އަންގަވާފައޮތީ ކޮން އާޔަތަކުން ނޫނީ ހަދީސަކުން؟\nއޮގަސްޓް 1, 2019 00:05\nދެން ބުރޯ އޭގަ އޮވޭތަ އަމިއްލަ އަމިއްލައަށް ހުލުމް ކަނޑައަޅާ މީހުން ކާފަރުކޮށް މެރުމުގެ ހައްޤު ދީފަ؟؟\nއާނ...އޮވޭ... އެއް އިންސާނަކު (ޝަރީޢަތަކުން ލޭ ހުއްދަ ނުވާ) އަނެއް އިންސާނަކު މަރައިފިނަމަ ޤިސާސް ހިފުމަށް ސީދާ ޤުރުޢާނުުގައި އަންގަވައިފައި އޮވޭ.. ޤަތުލުވި މީހާގެ އާއިލާއިން މަރުގެ ދިޔަ ބޭނުންނުވެއްޖެނަމަ ގިސާސްހިފަން ދެން ޖެހޭނީ ގާތިލު މަރަން.. ދީން ދަސްކޮށްފައި ވާހަކަ ދައްކަބަލަ.. ޔާމީން ރަޝީދުއެއީ ރަނގަޅު މީހެއް ނޫން، އެކަމު ލވ ގެ ކޮމެންޓަށް ތާއީދުކުރަންޖެހޭ މުސްލިމަކަށްވީތީ....\nއޮގަސްޓް 1, 2019 09:57\nއިސްލާމް ދީނަށް ޖިއްސުން ކުރާއިރު، ތިމާގެ ސިނކުޑީގަވެސް ކަންކަމަށް ވިސްނާލެވޭ މިންވަރުހުރިވަރު ފުން ކޮށް ވިސްނާލުންރަނގަޅު، ތިމެންނަ ދުވަހުން ދުވަހު ކަޑަތްތު ކުރާގޮތާ، ބެނުން ތަށް ފުރިހަމަވާމިންވަރު ދަނެގަންނަން ޖެހުމަކީ ކޮންމެއިންސާނަކައް ވާޖިބު ކަމެށް.\nޖުލައި 31, 2019 18:31\nއެ ހުރިހައި ހުތުުރު ކަމެއް ކުރިއިރު ޔާމީނުގެ ކުށެއްވެސް ނެތްދޯ! މިހާރު މިނިވަންކަން ފިސާރި ރީއްޗަށް ފެންނާނެ!\nޖުލައި 31, 2019 19:10\nއިސްލާމުން އުޅޭނީ މިވައްތަރަށް\nޖުލައި 31, 2019 22:46\n"މުސްލިމުން"ނޭ ބުނެ ތި އިޝާރާތް ކުރީ މަރާލެވުނު މީހާއަށްތަ؟ ނޫނީ މަރާލި މީހުންނަށްތަ؟\nޖުލައި 31, 2019 19:17\nތިއީ ވ.ގަބޫލުކުރަން ދަތި ސަބަބެއް.ސަބަބަކީ ޔާމީނު މަރާލުމުގެ ކުރިންވެސް ސޯޝަލްމީޑިޔާގައާއި އަދި އެނޫނަސް ފާޅުކަން ބޮޑުގޮތެއްގަ މިޤައުމުގަ ދީނަށް ފުރައްސާރަކުރޭ..ހާއްސަކޮށް ޕާޓީ ފިކުރު އައިފަހުން ވަކިން ގިނަކަން ފާހަނގަކުރެވޭ.ތިހެކިބަސް ދިން މީހަކަށް ކުރިންވެސް ތިވާހަކަ ބުނެވޭނެދޯ.މިއޮށް ހުރިހާ ދުވަހަކު ޔާމީނުގެ އާއިލާއިންވެސް އެވަރަށް ތިމަރުގެ ހަޤީޤަތް ހޯދަން އުޅުނުއިރު ތިހެން އޭރު ނުބުނެ މިހާރު ބުނީމަ ދެން ބުނެވޭނީ މިހެން.ހާދަ ހީވެޔޭ އެހެން ވައްތަރެއްގެ ފަންޏެއް ގިރާލަން އުޅޭހެން..ދެން އިތުރަށް އެއްޗެއް ބުނެވޭނީ ތަފްސީލު ލިބިގެން..\nޖުލައި 31, 2019 19:30\nޔާމީންވެސް އަދި ރަސްކަލަކަސް އިސްލާމް ދީނަށް އިހާނެތިކޮށް ހިތައިގެން ނުވާނެ އެކަހަލަ ކަމެއް ކުރަން ފުރުސަތުވެސް ދީގެން ނުވާނެ.\nޢަދި ޝަރުއީ ހުކުމުން އެއްކިބާވެ މީހަކު މަޜާލި މީހުން އެކުރީ ދީނާއި ޚިލާފު އަދި ޔާމިން ކުރިކަމަށް ތުހުމަތު ކުރާކުށަށްވުރެވެސް ބޮޑު ކުށެއް.\nޖުލައި 31, 2019 20:46\nދޮގު ހެކި ނުދޭށެވެ. ޔާމީނު މަރާލީ އޭރުގެ ސަރުކާރާ ދެކޮޅަށް ލިޔުނު އާޓިކަލްސް ތަކުގެ ސަބަބުންނޭ ބުނަން ނުކެރެނީތަ؟ ދީނީ ހަރުކަށި ފިކުރުގެ މީހުން ތުބުޅި ނުބާލާނެ ނުވެސް ކޮށާނެ އެއީ އެމީހުން ގަބޫލު ކުރާގޮތުން ހަރާމްް ކަމެއް އަދި ތުބުޅި ނެތް މީހަކާ ސަލާން ވެސް ނުކުރާނެ.\nޖުލައި 31, 2019 20:53\nކޮބައި ތިބުނާ ފޮޓޮތައް؟\nޖުލައި 31, 2019 22:08\nޔާމީން މެރިމީހުން ދަންޖައްސާ މަރަންޖެހޭނެ.އެކަންސިއްރުކުރި މީހުން އުމުރައްޖަލަށްލާންޖެހޭނެ.\nޖުލައި 31, 2019 22:37\nމަރާލުމަކީ ކޮށްގެން ވާނެ ކަމެއް ނޫން. ހަމަ އެހެންމެ ދަރިން ދެކެ ލޯބިވާ މައިންބަފައިން އެދަރިންގެ ދުނިޔަވީ ހަޔާތް ބާއްޖަވެރި ކުރަން މަސައްކަތް ކުރާ ފަދައިން އުޚްރަވީ ހަޔާތް ބާއްޖަވެރި ކުރަންވެސް މަސައްކަތް ކުރާނެ. މިހާރު ފެންނަނީ މާއްދިއްޔަތާ ހުރެ މައިންބަފައިން އަވަދިނެތިވެ ހޭބޯނާރާ އުޅޭތަން. ނަތީޖާއަކީ ދަރިންވެސް މާއްދިއްޔަތަށް ގޮސް ހުސްވެ ދީނާ ބީރައްޓެހި ބަޔަކަށްވެ އެންމެ ފަހުން ގެއްލި ހަލާކުވުން.\nޖުލައި 31, 2019 22:41\nމިތާ ކޮމެންޓް ކޮށްފަވެސް އެބަތިބި ދެދުނިޔެ ގެއްލިފަ ތިބި ބަޔަކު. މިމީހުންނާއި މިމީހުންގެ މައިންބަފައިން ﷲގެ ހަޟްރަތުގަ ޖަވާބުދާރީވާނީ ކޮންފަދައަކުން.\nޖުލައި 31, 2019 23:14\nތިތިބީ ހެޔޮގޮތުގަ ދަރިން ތަރުބިއްޔަތު ކުރެވިފަ އިސްލާމީ.ގައުމެއްގަ އިސްލާމީނަމެއްކިޔާ މަންމަޔަކާ ބައްޕޔަކުގެ ދެލޯފަދަ ދަރިޔަކު ހެކިބަސްދިންމީހާ އެބުނަނީ އިސްލާމްދީނަށްފުރައްސާރަކޮށް ކުރެހުންތަކެއް ކުރެހިވާހަކަ ޕިސް ޕިސް ގިޔާމަތްދުވަހު މައިންބަފައިނާ ސުވަލުކުރެވޭނެ ދަރިންނަށް ދިނތަރުބިއްޔަތާ މެދު ވަރައް ދެރަ އެކަންވެސް ކުރީ ގޯސްކޮށް މިކަންވެސް ކުރީ ގޯސްކޮށް ކުއވެރިން ދެނެ ވޮޑިގެން ވާނީ ﷲ ސުބުހާނަހޫ ވަތަޢާލަ\nއޮގަސްޓް 1, 2019 06:58\nގައިމު ތިޔަ ލާދީނީ ސޮރު މަރާލީ ރައީސް ޔާމީނޭ ކިޔައިގެން އުޅުނީ. މިހާރު އެއުޅުނީ މިސްކިތްތައް ތަޅާނެ ގޮތެއް ނޭންގިގެން.\nއޮގަސްޓް 1, 2019 11:00\nވައްހާބީ ފިކުރު ރާއްޛޭގަ ވަރަށް ގަދައަށް އެބަ ވައިގަ ހިފާ\nތީ ދީނަށްފުރައްސާރަކުރާތީ މަރާލެވުނުކުއްޖެއްނޫން.... ދީނަށްފުރައްސާރަކޮށްގެން މީހުންމަރާނަމަ ދުވާލަކު މީހަކުމެރިޔަސް މަދުނުވާވަރަށް ދީނަށްފުރައްސާރަކުރޭ.... އެކަން އެންމެނަށްވެސްއެނގޭ.. ތީ ސިޔާސީކަލަބޮލިކަމުގައި ރަނގަޅުބަޔަކު ފަނަޑުކޮށް ހިތްވަރުދީގެންކުރި ކަމެއްކަމަށްފެނޭ...\nއޮގަސްޓް 1, 2019 10:00\nދީނަށް ފުރައްސާރަކޮށް ފާޅުގައި އާރޓިކަލްތައް ލިޔެހަދާއިރުވެސް އެކުރެވެނީ ކުށެއްނޫން، އެކަމުން ލިބެންޖެހޭ އަދަބެއްވެސް ނޯވޭ، މާރާލުމަކީ ކުށެއް ކަމަށް ގަބޫލްކުރާ ފަދައިން ޔާމީންގެ ކުށްވެސް ގަބޫލްކުރަން އެބަޖެހޭ، ވަރަށް އެކްޓިވްކޮށް ހަމަ އެއްވެސް ޖެހިލުމެއް ނެތި ދީނާ ޚިލާފު ޚިޔާލު ފާޅުކުރަމުން ދިޔަ މީހެއް އެއީ، އެއްވެސް މީހަކު އޭނަ ހުއްޓުވާ ނަސޭހަތްދީ ފިޔަވަޅުއަޅަން ވިސްނާފަވޭބާ؟\nތިވާހަކަ މިކިޔަނީ މަވެސް. އިންސާފާއި ހަމަހަމަ ކަން ނެތްކަމަށް މިއުޅޭ މީހުން ކިޔަނީ މީހަކު މެރީމަ އެކަނި. މީހަކު މަރަންވެސް އަނިޔާކުރަންވެސް ފުރުސަތު ބޮޑުވާގޮތަށް އުޅޭ ޔާމީން މެނަފަދަ ދީނަށް ފުރައްސާރަކުރާ މީހުންނަށް ހައްޤު އަދަބު ނުދެވުނީމަ ވެސް އެމީހުން ކިޔަން ވީނު އިންސާފު ނެތޭ\nއޮގަސްޓް 1, 2019 10:58\nތީ ދޯ މުސްލިމުންގެ ގޮތަކީ! މީހަކު ގެ ހިޔާލީ ކުރެހުމަކާ މެދު ހިތްހަމަ ނުޖެހުނަސް ނޫނީ ބުރުގާ ނޭޅިޔަސް އެވީ މަރާލަން! އެކަމަކު އަސްލު އިސްލާމް ދީނަކު ނޯވޭ މީހުން ނަށް މަޖުބޫރު ކޮށްގެން އަނެއް މީހާގެ މިނިވަން ކަމާ ފުރާނަ ގެއްލުވަލަން! ތި ތިބީ ރަގަޅަށް އިސްލާމީ ވެފަ\nއޮގަސްޓް 1, 2019 11:25\nދީނަށް ފުރައްސާރަކޮށް އެތަށް ލިޔުންތަކެއްވެސް މީނަ ލިޔުނޯލަ؟\nއޮގަސްޓް 1, 2019 16:24\nއައިސިސް މީހުން އެއީ!!!\nއޮގަސްޓް 3, 2019 05:16\n"ހެކި ބަސް ދިން މީހާ ބުނީ، ދީނަށް ފުރައްސާރަ ކުރާ މީހުން މަރަންޖެހޭ ކަމަށާއި އެފަދަ މީހުން މަރާނެ ކަމަށް ބުނެފައި ވަނީ ހައިޝަމް ކަމަށް ބުނެފައެވެ."\nމިތަން ހަމަ ޖެހޭތޯ ވަގުތު ކުދިން އަޅެ ކިޔާލަބަލަ ފަސް ވަރަކަށް ފަހަރު!\nއޮގަސްޓް 4, 2019 09:46\nކާފަރަކަސް ކަމަކާ ނުލާ މެރުމަކީ ގޯހެއް.\nއޮގަސްޓް 4, 2019 19:36\nޔާމީން މަރާ ރިލްވާން އަދި އަފްރާޝީމް މަރާ މީ އެއްކަމެއް.. ދީން ލަނީ ރައްޔިތުން ލޮލުގަ އަނދުން އަޅުވާ ދީނަށް ހުތުރު ދޭން.... އެކަމް މިހާރު ރަށްޔިތުން އެހާ ގަޅިއެއް ނޫން....\nއޮގަސްޓް 8, 2019 06:21\nކިހިނަކުން ބާ މާސްކު އަލާފަ ވިގެއް ޖަހައިގެން ހުރި ބަޔަކު އެހާ ފަސޭހައިން ދެނެގަނެވުނީ... މީ ޖޯކެއް


Ingireysi Prince Ge Loabiveriyaa, Meghan "Raheenu" Kohfi - Vaguthu\nއިނގިރޭސި ޕްރިންސްގެ ލޯބިވެރިޔާ، މޭގަން "ރަހީނު"ކޮށްފި\nމޭގަން މާކަލް އާއި ޕްރިން ހެރީ\nއިނގިރޭސިވިލާތުގެ ޕްރިންސް ހެރީގެ ލޯބިވެރިޔާ، އަދި މަޝްހޫރު "ސޫޓްސް" ސީރީޒްގެ އެކްޓްރެސް މޭގަން މާކަލް ރަހީނުކޮށްފިއެވެ.\nމޭގަން ރަހީނުކޮށްފައި ވަނީ، އިނގިރޭސި ޝާހީ އާއިލާގެ މެމްބަރަކަށް ވުމުން ޙަމަލާއެއް އައިސްފި ހާލަތެއްގައި ސަލާމަތްވާނެ ގޮތް ކިޔައިދީ ތަމްރީނުކުރުމުގެ ގޮތުން، އިނގިރޭސި ސްޕެޝަލް ފޯސްގެ ސިފައިން ހިންގި ތަމްރީނު ޕްރޮގްރާމެއްގެ ދަށުންނެވެ.\nއުމުރުން 36 އަހަރުގެ މޭގަން ރަހީނުކޮށްގެން ދެ ދުވަސް ވަންދެން ހިފަހައްޓާފައިވާއިރު، އަސްލު ހަތިޔާރާއި ވަޒަން ބޭނުންކޮށްގެން ޚާއްސަ ތަމްރީނުތައްވެސް އޭނާއަށް ސިފައިން ވަނީ ދީފައެވެ.\nމިކަމާއި ގުޅިގެން އިނގިރޭސި ސްޕެޝަލް ފޯސްގެ އޮފިސަރަކު ބުނެފައިވަނީ، މޭގަން ރަހީނުކޮށްގެން ދިޔައީ ތަމްރީނު ޕްރޮގްރާމަކަށްކަން އޭނާއަށް އެނގުނުކަމުގައި ވީނަމަވެސް އޭނާ ހުންނާނީ ބިރުން "ހަލާކުވެފައި" ކަމަށެވެ. އަދި މި ތަމްރީނު ޕްރޮގްރާމުގެ ބޭނުމަކީ، ދިމާވެދާނެ ނުރައްކާތެރި ހާދިސާއަކަށް އޭނާ ތައްޔާރު ކުރުވުން ކަމަށް އޮފިސަރު ބުނެފައި ވެއެވެ.\n"މި ތަމްރީނުގެ ތެރެއިން އަސްލު ހަތިޔާރުވެސް ވާނީ ބޭނުންކޮށްފައި. އެއީ އެފަދަ ހަތިޔާރުތައް ދެނެގަތުމާއި އޭގެ ޤާބިލުކަމާއި އެއިން އިވޭ އަޑުތައް ކިޔައިދިނުމަށް،" ސްޕެޝަލް ފޯސްގެ އޮފިސަރު ބުންޏެވެ.\nމޭގަން ރަހީނުކޮށްގެން ގޮސް ސިފައިންގެ ޚާއްސަ ތަމްރީނު ކޭމްޕެއްގައި އޭނާ ދެ ދުވަސްވަންދެން ރަހީނެއްގެ ގޮތުގައި ހިފަހައްޓާފައިވާއިރު، އޭނާ އާއި އެކު ލޯބިވެރިޔާ ޕްރިންސް ހެރީވެސް ފަހުން ހުންނެވި ކަމަށް ރިޕޯޓްތައް ބުނެއެވެ.\nމޭގަންއާއި ޕްރިންސް ހެރީގެ ކައިވެނި ޙަފްލާ ބޭއްވުމަށް ހަމަޖެހިފައިވަނީ މި އަހަރުގެ މެއި މަހުގެ 19 ވަނަ ދުވަހުއެވެ. ވިންޑްސަ ކާސަލްގައި ބޭއްވުމަށް ހަމަޖެހިފައިވާ މި ބޮޑު ޙަފްލާގައި އޭނާ ތަޤުރީރުވެސް ކުރާނެއެވެ. އުމުރުން 33 އަހަރުގެ ހެރީ އާއި މޭގަން އެންގޭޖްވީ އެކުގައި 16 މަސް ހޭދަކުރެއްވުމަށްފަހު މިދިޔަ އަހަރުގެ ނޮވެމްބަރު މަހުގެ ތެރޭގައެވެ.\nއާދަޔާ ޚިލާފަށް ގިނައިން ދާހިއްލާާތަ؟ އެއީ ނުރައްކާތެރިކަމެއް!


Hafuthaaehge thereygai dhaulathuge aamdhanee5billion ah jehilaifi – Iru\nސަމާ·7އެޕްރީލް 2021\nމިއަހަރުގެ މިހާތަނަށް ދައުލަތަށް އާމްދަނީގެ ގޮތުގައި ފަސް ބިލިއަނަށްވުރެ ގިނަ ރުފިޔާ ލިބިފައިވާކަމަށް ފިނޭންސް މިނިސްޓްރީގެ ތަފާސްހިސާބުތަކުން ދައްކައިފިއެވެ.\nފިނޭންސް މިނިސްޓްރީގެ ވީކްލީ ފިސްކަލް ޑިވެލޮޕްމެންޓްސް ދައްކާގޮތުން ދައުލަތުގެ އާމްދަނީއަށް ވަނީ ހަފްތާއެއްގެ ތެރޭގައި އެއް ބިލިއަން ރުފިޔާ އިތުރުވެފައެވެ. އެގޮތުން 2021 ވަނަ އަހަރުގެ މަރޗް 25ގެ ނިޔަލަށް ސަރުކާރަށް އާމްދަނީގެ ގޮތުގައި 4,151.1 މިލިއަން ރުފިޔާ ލިބިފައިވާއިރު، އެކެއް އޭޕްރިލްގެ ނިޔަލަށް ދައުލަތަށް ލިބުނު އާމްދަނީ ވަނީ 5,006.9 މިލިއަން ރުފިޔާއަށް ޖެހިލާފައެވެ. އެއީ ޓެކުހުގެ ގޮތުގައި ލިބުނު 3,995.1 މިލިއަން ރުފިޔާ އާއި ޓެކްސް ނޫން އެހެނިހެން ގޮތް ގޮތުން ލިބުނު 955.8 މިލިއަން ރުފިޔާއެވެ.\nފާއިތުވި އަހަރުގެ މި މުއްދަތުގައި ސަރުކާރަށް އާމްދަނީގެ ގޮތުގައި 5,588.9 މިލިއަން ރުފިޔާ ލިބިފައިވާއިރު، އެއީ ޓެކުހުގެ ގޮތުގައި ލިބުނު 4,484.3 މިލިއަން ރުފިޔާ އާއި ޓެކްސް ނޫން އެހެނިހެން ގޮތް ގޮތުން ލިބުނު 1,002.3 މިލިއަން ރުފިޔާއެވެ.\nފިނޭންސްގެ ތަފާސްހިސާބުތައް ދައްކާގޮތުން ފާއިތުވި އަހަރުގެ މިމުއްދަތުގައި ކެޕިޓަލް ރިސީޕްޓްގެ ގޮތުގައި 4.1 މިލިއަން ރުފިޔާ ލިބުނު އިރު، މި އަހަރުގެ މި މުއްދަތުގައި ކެޕިޓަލް ރިސީޕްޓްގެ ގޮތުގައި ލިބިފައި ވަނީ 2.8 މިލިއަން ރުފިޔާއެވެ. އަދި މިއަހަރު ގްރާންޓްސްގެ ގޮތުގައި 55 މިލިއަން ރުފިޔާ ލިބުނު އިރު، ފާއިތުވި އަހަރު ގްރާންޓްސްގެ ގޮތުގައި 111.7 މިލިއަން ރުފިޔާ ވަނީ ލިބިފައެވެ.\nމިއަހަރުގެ މިހާތަނަށް ސަރުކާރުން 6,575.9 މިލިއަން ރުފިޔާ ހަރަދުކޮށްފައިވެއެވެ. އެއީ ރިކަރެންޓް އެކްސްޕެންޑިޗަރގެ ގޮތުގައި ހަރަދުކުރި 4,853.5 މިލިއަން ރުފިޔާ އާއި ކެޕިޓަލް އެކްސްޕެންޑިޗަރގެ ގޮތުގައި ހަރަދުކުރި 1,722.4 މިލިއަން ރުފިޔާއެވެ. ފާއިތުވި އަހަރުގެ މި މުއްދަތުގައި ސަރުކާރުން ވަނީ ރިކަރެންޓް އެކްސްޕެންޑިޗަރގެ ގޮތުގައި 4,986.4 މިލިއަން ރުފިޔާ އާއި ކެޕިޓަލް އެކްސްޕެންޑިޗަރގެ ގޮތުގައި 1,723.3 މިލިއަން ރުފިޔާ ހަރަދުކޮށް، ޖުމްލަ 6,709.7 މިލިއަން ރުފިޔާ ހަރަދުކޮށްފައެވެ. ފާއިތުވި އަހަރާއި އަޅާބަލާއިރު، މިއަހަރުގެ މިހާތަނަށް ދައުލަތުން ކުރި ހަރަދު ދެ އިންސައްތަ ދަށެވެ.


Ithuru budget aa eku deficit5billion ah\nއިތުރު ބަޖެޓާއެކު ޑެފިސިޓް ފަސް ބިލިއަނަށް\nމާލޭ ބަނދަރު ސަރަހައްދުގައި މުދާ އަރުވައި ބޭލުމުގެ މަސައްކަތް ކުރަނީ. އިތުރު ބަޖެޓެއް ހޯދާން ސަރުކާރުން ވަނީ އެދިފައި -- ފޮޓޯ: ކަސްޓަމްސް\nސަރުކާރުން ރައްޔިތުންގެ މަޖިލީހަށް ހުށަހަޅާފައިވާ 1.7 ބިލިއަން ރުފިޔާގެ ސަޕްލިމެންޓަރީ ބަޖެޓާއެކު، މިއަހަރުގެ ޖުމްލަ ބަޖެޓް ޑެފިސިޓް ގާތްގަނޑަކަށް ފަސް ބިލިއަން ރުފިޔާއަށް އަރައިފި އެވެ.\nމި އަހަރަށް ހަރަދު ވާނެ ކަމަށް ލަފާކޮށް ރައްޔިތުންގެ މަޖިލީހުން ވަނީ 30.2 ބިލިއަން ރުފިޔާގެ ބަޖެޓެއް ފާސްކޮށްފަ އެވެ. ނަމަވެސް ސަރުކާރުން މިއަދު ވަނީ އިތުރު 1.7 ބިލިއަން ރުފިޔާގެ ބަޖެޓެއް ދިނުމަށް ރައްޔިތުން މަޖިލީހުގައި އެދިފަ އެވެ.\nމަޖިލީހަށް ހުށަހެޅި މާލީ ހިސާބުތަކަށް ބަލާއިރު، ސަޕްލިމަންޓަރީ ބަޖެޓު ނުލައި މަޖިލީހުން މިއަހަރަށް ފާސްކޮށްފައިވަނީ ހަތަރު ބިލިއަން ރުފިޔާގެ ޑެފިސިޓް ބަޖެޓެކެވެ. އެއީ އުފެއްދުންތެރިކަމުގެ ނިސްބަތަށް ބަލާއިރު، 4.4 ޕަސަންޓެވެ. ނަމަވެސް، ސަޕްލިމަންޓަރީ ބަޖެޓު ހިމެނުމުން، އެ އަދަދު 4.98 ބިލިއަނަށް އިތުރުވާއިރު، އުފެންދުންތެރިކަމުގެ ނިސްބަތުން ޑެފިސިޓް 5.6 ޕަސަންޓަށް މަތިވެ އެވެ.\nޑެފިސިޓް މަތިވާ ސަބަބަކީ އިތުރު ކުރަން ހުށަހަޅާފައިވާ 1.7 ބިލިއަން ރުފިޔާގެ ތެރެއިން 986.4 މިލިއަން ހޯދަނީ ސަރުކާރުގެ ޓްރެޒަރީ ބިލާއި ބޮންޑް ވިއްކައިގެން ކަމަށްވާތީ އެވެ. އެ ބަޖެޓްގައި އާމްދަނީގެ ގޮތުގައި ހިމަނާފައިވަނީ ސައުދީ ސަރުކާރުން ހިލޭ އެހީގެ ގޮތުގައި ލިބޭ 618.8 މިލިއަން ރުފިޔާގެ އިތުރުން އިންޑިއާ ސަރުކާރުން ދިން 100 މިލިއަން ރުފިޔާ އެވެ.\nސަޕްލިމަންޓަރީ ބަޖެޓެއް ހުށަހަޅަންޖެހުނު މައިގަނޑު ސަބަބެއް ކަމުގައި ސަރުކާރުން ބުނެފައިވަނީ ސަރުކާރުގެ 100 ދުވަހުގެ ވައުދުތައް ފުއްދުމުގެ އިތުރުން އަލަށް އުފެދުނު ގާނޫނުތަކުގެ ދަށުން ދައުލަތުން ކުރަންޖެހޭ ހަރަދުތައް ލަފާ ކުރެވުނު ވަރަށް ވުރެ އިތުރުވުމާ ގުޅިގެން ކަމަށެވެ.\nމިދިޔަ ޖޫން މަހު ބޭއްވި މޯލްޑިވްސް ޕާޓްނާޝިޕް ފޯރަމް ފެށުމުގެ ރަސްމިއްޔާތުގައި ފިނޭންސް މިނިސްޓަރު އިބްރާހިމް އަމީރު ވާހަކަފުޅު ދައްކަވަނީ. ފޮޓޯ: ރައީސް އޮފީސް\nމިގޮތުން، މައިގަނޑު ގޮތެއްގައި 925.9 މިލިއަން ރުފިޔާއާއެކު އެންމެ ބޮޑު އަދަދެއް ކަނޑައަޅާފައިވަނީ ފިނޭންސް މިނިސްޓްރީ އަށެވެ. އޭގެ ތެރޭގައި އެސްއެމްއީ ކޯޕަރޭޝަނަށް ދޭންޖެހޭ 350 މިލިއަން ރުފިޔާގެ ކެޕިޓަލްގެ އިތުރުން، ބަޖެޓް ކޮންޓިންޖެންސީގެ ގޮތުގައި ކަނޑައަޅާފައިވާ 225 މިލިއަން ރުފިޔާ ހިމެނެ އެވެ. އިތުރުން ހިދުމަތްތައް އަގުހެޔޮ ކުރުމުގެ ގޮތުން ސަބްސިޑީގެ ގޮތުގައި 189.4 މިލިއަން ރުފިޔާގެ ތެރޭގައި އާމްދަނީ ދަށްވުމުގެ ސަބަބުން އެމްޑަބްލިއުއެސްސީ އަށް ދޭ 130 މިލިއަން ރުފިޔާ އާއި ވައިގެ ދަތުރުފަތުރު އަގު ހެޔޮކުރަން އައިލެންޑް އޭވިއޭޝަނަށް ދޭ 35 މިލިއަން ރުފިޔާ އާއި ކަރަންޓް އަގުހެޔޮ ކުރަން ސަރުކާރުގެ ކުންފުނިތަކަށް ދޭ 24.4 މިލިއަން ރުފިޔާވެސް ހިމެނެ އެވެ.\nބަޖެޓުގެ ދެން އެންމެ ބޮޑުބައެއް ދޭން ނިންމާފައިވަނީ ހެލްތު މިނިސްޓްރީ އަށެވެ. އެއީ ރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލް ފެންވަރަށް ތަރައްގީ ކުރުމުގެ މަޝްރޫއުއަށް ބޭނުންވާ 309 މިލިއަން ރުފިޔާ އެވެ. ހަޔާ އެޑިޔުކޭޝަން މިނިސްޓްރީއަށް 300 މިލިއަން ރުފިޔާ ކަނޑައަޅާފައިވަނީ ސަރުކާރުން އިއުލާނުކޮށްފައިވާ އިތުރު ކިޔަވާ ލޯނު ފުރުސަތުތަކަށް ވެސް ބަޖެޓުގައި ބުނެފައިވެ އެވެ.\nމަޖިލީހުގެ ރައީސް މުހައްމަދު ނަޝީދު ނިންމަވާފައި ވަނީ ބަޖެޓު ދިރާސާ ކުރުމުގެ މަސައްކަތް މިއަދު ނިންމައި، މާދަމާ ރޭ ބަޖެޓު ފާސް ކުރުމަށެވެ.\nރައްޔިތުންގެ މަޖިލިސް ދައުލަތުގެ ބަޖެޓް ފިނޭންސް މިނިސްޓްރީ + ރައީސް ސޯލިހުގެ 100 ދުވަސް ފިނޭންސް މިނިސްޓަރު އިބްރާހިމް އަމީރު


Raajjey ge tourism ge size bodu kollee Raees Yameen: Saeed\n"ރާއްޖޭގެ ޓޫރިޒަމްގެ ސައިޒު ބޮޑުކޮށްލީ ރައީސް ޔާމީން"\nމުހައްމަދު ސައީދު މަޖިލީހުގައި ކޮމެޓީގައި -- ފޮޓޯ: އަވަސް\nއެތައް ސިފައެއްގައި ރާއްޖޭގެ ޓޫރިޒަމްގެ ސައިޒް ބޮޑުކޮށް ދެއްވީ ކުރީގެ ރައީސް އަބްދުﷲ ޔާމީން އަބްދުލްގައްޔޫމް ކަމަށާއި ދިވެހި ރާއްޖޭގައި ދިވެހިންގެ ބާރު ކަނޑުވަމުން ދާ "ޕަޕެޓް ސަރުކާރަށް" ނެރެވޭނެ ނަތީޖާއަކީ ކަންކަން ނުވާނެ ކަން ވިސްނައި ދޭން އުޅުން ކަމަށް ރައީސް ޔާމީންގެ ސަރުކާރުގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މާވަށު ދާއިރާގެ މެންބަރު އަދި ކޮންގްރެސް ޕާޓީ (ޕީއެންސީ) ގެ ނައިބު ރައީސް، ސައީދު ވިދާޅުވީ އެމްޑީޕީން އިންޑިއާގެ ޖީއެމްއާރަށް ވިއްކާލި ދިވެހިންގެ މައި އެއާޕޯޓް، ވީއައިއޭއަކީ ރާއްޖޭގެ އިގްތިސޯދުގެ ތަޅުދަނޑި ކަމަށެވެ. އެންމެ ފަސް އަހަރުން ދިވެހިންގެ އަމިއްލަ މިނިވަން ވެރި ކަމެއް ކުރައްވައި ރައީސް ޔަމީންގެ ތަރައްގީގެ ވިސްނުން ބަހާއި އަމަލުން ތަރުޖަމާ ކުރުވާފައިވާ ކަމަށާއި ވިސްނާ ފިކުރު ކުރާނަމަ އެ ވަރުން ފުދޭނެ ކަމަށެވެ.\nސައީދު މިއަދު ވިދާޅުވި ގޮތުގައި ތަރައްގީގެ ރޭހުގައި އެހެން ގައުމުތައް ފަދައިން ރާއްޖެއަށް ކިތަންމެ ދުރަކަށް ވެސް ދެވިދާނެކަން ރައީސް ޔާމީން ދައްކުވައި ދެއްވި އެވެ. އަދި 1.5 މިލިއަންގެ ޓޫރިސްޓު އެރައިވަލް ހަތް މިލިއަނަށް އުފުލާނެ ބޮޑެތި މަސައްކަތް ފައްޓަވައި ދެއްވި އެވެ.\nއޭނާ އަދި ވިދާޅުވީ ރާއްޖޭގެ ޓޫރިޒަމްގެ ސައިޒް އެތައް ސިފައެއްގައި ރައީސް ޔާމީން ފުޅާކޮށް ބޮޑުކޮށް ދެއްވާފައިވާ ކަމަށެވެ.\n"ކްރޮސް ރޯޑްސް ހަމަ އެންމެ މިސާލަކަށް ފުދޭނެ، އޭ380 ގެ މަތީންދާ ބޯޓު ޖެއްސުން ބުނެދެނީ އެއީ ވެސް ކުރެވޭނެ ކަންކަން ކަން،" ސައީދު ވިދާޅުވި އެވެ.\nއޭނާ ވިދާޅުވީ އެއާ ހިލާފަށް 2018 އިން 2020 އާ ހަމައަށް ވެސް މި ފެނުނީ އޭގެ އިދިކޮޅު ކަމަށާއި ދިވެހންގެ ބާރު ރާއްޖޭގައި ކަނޑުވަމުން ދާ ޕަޕެޓް ސަރުކަރަށް ނެރޭވޭނެ ނަތީޖާއެއް ވެސް ނެތް ކަމަށެވެ، ކުރާ ހަމައެކަނި ކަމަކީ ކަންކަން ވާން ނެތްކަން ވިސްނައި ދޭން އުޅުން ކަމަށެވެ.\n"ޝައްކެއް ނެތް ރައީސް ޔާމީން ވަނީ ތިން ޖީލުގެ ލޯބި ހޯއްދަވާފައި އެފަދަ އެތައް ސަބަބަކާ ހުރެ ދިވެހިން ނުކުމެ ރައީސް ޔާމީނަށް 2023 ދިނުން މުހިންމު،" ސައީދު ވިދާޅުވި އެވެ.\nމުހައްމަދު ސައީދު ޓޫރިޒަމް ވެލާނާ އިންޓަނޭޝަނަލް އެއާޕޯޓް + ޕީޕަލްސް ނޭޝަނަލް ކޮންގްރެސް - ޕީއެންސީ ޕޮލިޓިކްސް ކްރޮސް ރޯޑް މޯލްޑިވްސް


Philppines gai ukaalaa plastic in bageechaa eh\nފިލިޕީންސްގައި އުކާލާ ޕްލާސްޓިކުން ރީތި ބަގީޗާއެއް\nފިލިޕީންސްގެ "ލެމިޓަން" ގާޑެން\nއުކާލާ ޕްލާސްޓިކުން ރީތި ބަގީޗާއެއް ފިލިޕީންސްގެ ދެކުނުގައި އޮންނަ ސިޓީއެއްގައި ތައްޔާޜު ކޮށްފި އެވެ. މިއީ ހުސް ޓިއުލިޕް މަލުން ތައްޔާރުކޮށްފައިވާ ބަގީޗާއެއް ނަމަވެސް މި ބަގީޗާގައި ހުރި ޓިއުލިޕްތަކަކީ އަސްލު މަލެއް ނޫނެވެ.\n"ލެމިޓަން" ގެ ނަމުން ނަންދީފައިވާ މި ބަގީޗާގައި ވަނީ އެ ސިޓީގައި އުކާލެވޭ ޕްލާސްޓިކް ފުޅި އެއްކޮށްގެން ޓިއުޕް މަލެއް ގޮތަށް ޑިޒައިންކޮށްގެން ތައްޔާރުކޮށްފައިވާ ބަގީޗާ އެކެވެ.\nއެކި ކުލަކުލައިގެ ޓީއުލިޕްތަކުން ޒީނަތްތެރިވެފައިވާ މި ބަގީޗާއަކީ މިހާރު ފިލިޕީންސަށް ޒިޔާރަތްކުރާ ފަތުރުވެރިންގެ މެދުގައި ވަރަށް މަޝްހޫރުތަނެކެވެ. ދުވާލަކު އެތައް ހާސް ބަޔަކު މި ބަގީޗާއަށް ޒިޔާރަތްކުރާއިރު މިއީ ހަމައެކަނި ފަތުރުވެރިންނަށް އަމާޒުކޮށް ހަދާފައިވާ ތަނެއް ނޫނެވެ. އުކާލާތަކެތީގެ ބޭނުން ހެޔޮގޮތުގައި ހިފުމުގެ ހޭލުންތެރިކަން ވެސް މި ބަގީޗާއިން ލިބޭނެ އެވެ.\nމީގެ ދެ ހަފުތާއެއްހާ ދުވަސް ކުރިން ހުޅުވި މި ބަގީޗާ ތައްޔާރުކޮށްފައިވަނީ 26877 ފުޅިންނެވެ. މިއީ އެ ހިސާބުގެ ވަށައިގެންވާ 45 އަވަށަކުން އެއްކޮށްފައިވާ ފުޅި އެވެ.\nޕްލާސްޓިކް ފުޅިތައް ޓިއުލިޕް މާ ތަކެއް ގޮތަށް ކަފާފައި އޭގައި ރަތް، ރީނދޫ، ފިޔާތޮށި އަދި ނޫކުލަ ޖައްސަ އެވެ. އަނެއްބައި ފުޅިތައް ރަނގަޅަށް މުގުރާފައި ސިމެންތި އާއި ވެއްޔާ އެއްކުރުމަށްފަހު ބަގީޗާގެ ތެރޭގައި ހިނގާ މަގުތައް ހެދުމުގައި ބޭނުންކޮށްފައި ވެއެވެ.\nއެޑޮޕްޓްކުރި މައިންބަފައިންނަށްޓަކައި ހުވަފެނީ ގެއެއް


Covid-19: China Ge 4.5 Million Meehun Bandhu Kohffi - Vaguthu\nމިހާރު ދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ ކޮވިޑް-19ގެ ޑެލްޓާ ވޭރިއެންޓްގެ ބިރުވެރިކަމާއެކު ޗައިނާގެ 4.5 މިލިއަން ދިރިއުޅެމުންދާ ފުޖިއާން ޕްރޮވިންސް ފުރަބަންދުކޮށްފިއެވެ.\nއެ ޕްރޮވިންސް ފުރަބަންދުކޮށްފައި ވަނީ ރޭގެ ވަގުތެއްގައެވެ.\nއެހެންކަމުން އެ ޕްރޮވިންސްގައި ދިރިއުޅެމުންދާ މީހުންގެ ހާލަތު ވަރަށް ގާތުން ބަލަމުންދާނެ ކަމަށް ބުނެފައިވާއިރު، މިހާރު ދިރިއުޅެމުންދާ ސަރަހައްދު ދޫކޮށް ނުދެވޭނެ ކަމަށް އަންގާފައިވެއެވެ. އަދި މުނިފޫހިފުލުވުމުގެ ހަރަކާތްތައް ކުރިއަށްގެންދާ ތަންތަން ވަނީ ބަންދުކޮށްފައެވެ. މީގެ އިތުރުން ސްކޫލްތައްވެސް ވަނީ ބަންދުކޮށްފައެވެ.\nހޯމަ ދުވަހު އެކަނިވެސް އެ ޕްރޮވިންސްއިން 32 މީހަކަު ވަނީ ކޮވިޑަށް ފައްސިވެއެވެ. އޭގެ ތެރެއިން ގިނަ ވޭދަނަތައް ފެނިފައި ވަނީ ޕުޓިއާން އިންނެވެ. އެއީ އެ މިފަހަރު ވޭދަނަތައް ފެތުރެން ފެށި ސިޓީއެވެ.\nއަދި މިހާރު އެ ސިޓީގައި ދިރިއުޅޭ 3.5 މިލިއަން މީހުން ކޮވިޑަށް ޓެސްޓު ކުރުމަށް އަންގާފައިވެއެވެ.\nއެ ސިޓީއަށް ކޮވިޑް ފެތުރިގަތީ ސިންގަޕޫރުން އައި މީހެއްގެ ފަރާތުން ކަމަށް ރިޕޯޓްތައް ބުނާއިރު، މިހާތަނަށް 100 އަށްވުރެ ގިނަ ވޭދަނަ އެ ސިޓީން ފެނިފައިވެއެވެ.\nދަ ނޭޝަނަލް ހެލްތް ކޮމިޝަނުން ބުނީ، އަލަށް ފެނުނު 59 ވޭދަނައަކީ އިއްޔެ ފެނުނު ވޭދަނަތައް ކަމަށާއި، އޭގެ ކުރީ ދުވަހު 22 މީހަކު ފައްސިވެފައިވާ ކަމަށެވެ. އަދި ހުރިހާ އެންމެންނަކީވެސް ފުޖިއާން ޕްރޮވިންސްއިން ފެނުނު މީހުން ކަމަށް ބުނެފައި ވެއެވެ.\nއަދި ހަތަރު ދުވަސް ތެރޭގައި ފުޖިއާންގެ ތިން ސިޓީއަކުން 102 ވޭދަނަ ފެނިފައިވާ ކަމަށްވެސް ބުނެފައި ވެއެވެ.\nއަލްޖަޒީރާއިން ރިޕޯޓްކޮށްފައިވާގޮތުގައި އެ ޕްރޮވިންސްގައި ކޮވިޑް ފެތުރުމުގެ އަސްލަކީ ޕުޓޯއޫ ޕްރައިމަރީ ސްކޫލްގައި ތައުލީމް ހާސިލް ކުރަމުންދާ ދަރިވަރެއްގެެ ބައްޕަގެ ފަރާތުންނެވެ. އެއީ އެ މީހާއަކީ ސިންގަޕޫރުން އޮގަސްޓް މަސް ތެރޭގައި އައި މީހެކެވެ. އޭނާ ވަނީ ކަރަންޓީން މުއްދަތު ފުރިހަމަކޮށްފައެވެ. އަދި އެތައް ފަހަރަކު ކޮވިޑަށް ޓެސްޓުކުރިއިރު، އޭނާގެ އަލާމަތްތައް ފެނިގެން މި މަސް ތެރޭގައި ނެގި ސުންކެއް ވަނީ ކޮވިޑަށް ފައްސިވެފައެވެ.\nއަދި މިދިޔަ ހަފްތާގައި ފެނުނު ކޮވިޑްގެ އިހަލަށް ނިސްބަތްވާ ފުރަތަމަ މީހުންނަކީ އެ މީހާގެ 12 އަހަރުގެ ދަރިފުޅާއި، އެކުގައި ކިޔަވާ އިތުރު ދަރިވަރެކެވެ. އެ ސްކޫލްގައި ކޮވިޑް ފެތުރެން ފެށުނީ އާ ޓާމްގެ ކިޔެވުންވެސް ފެށިތާ މާގިނަ ދުވަސްތަކެއް ނުވަނީސް އެވެ.\nނޫސްތަކުން ރިޕޯޓްކޮށްފައިވާގޮތުން، އެ ސްކޫލްގެ އެކި ކްލާސްރޫމްތަކަށް މި ބަލި ފޯރައި ޖުމްލަ 36 ކުއްޖަކު ވަނީ ކޮވިޑަށް ފައްސިވެފައެވެ.


3 gadi irun 3000 ticket vikkaifi\nރާއްޖެ އާއި އިންޑިއާ ބައްދަލުކުރާ މެޗަށް ޓިކެޓް ގަންނަން ހަދާފައިވާ ކިޔޫ: ދިގު ކިޔޫއެއް އޮއްވައި ޓިކެޓް ވަނީ ހުސްވެފައި -- އަވަސް ފޮޓޯ\nއުރީދޫ ސާފް ޗެމްޕިއަންޝިޕްގައި ރާއްޖެ އާއި އިންޑިއާ ބައްދަލުކުރާ މެޗަށް ޓިކެޓް ވިއްކަން ފެށިތާ ތިން ގަޑިއިރާއި 30 މިނެޓު ތެރޭގައި 3000 ޓިކެޓް ވިކެއްޖެ ކަމަށް ޔޫތު މިނިސްޓަރު އަހުމަދު މަހުލޫފު ވިދާޅުވެއްޖެ އެވެ.\nމާދަމާ އޮންނަ މެޗަށް ޓިކެޓް ގަންނަން ގިނަ ބަޔަކު ސޯޝަލް ސެންޓަރު ކައިރީގައި ކިއު ހަދާފައިވާއިރު ޓިކެޓް ވިއްކަން ފަށާފައި ވަނީ މިއަދު ހެނދުނު 10:00 ގައެވެ. ވިއްކަން ކަނޑައެޅި އަދަދަށް ޓިކެޓް ވިއްކައިފައި ވަނީ ސޯޝަލް ސެންޓަރު ކައިރީގައި ހަދާފައިވާ ކިއު އައިޖީއެމްއެޗާ ހަމައަށް ދެމިފައި ވަނިކޮށެވެ.\nމީގެ ކުރީ މެޗުތަކުގައި މީހަކަށް ފަސް ޓިކެޓް ވިއްކި ނަމަވެސް މާދަމާގެ މެޗަށް އެފްއޭއެމް އިން ވިއްކާފައި ވަނީ މީހަކަށް ދެ ޓިކެޓެވެ. މިނެޓަކު 20 ޓިކެޓް ވިކުނު ކަމަށް މިނިސްޓަރު މަހުލޫފް ވަނީ ވިދާޅުވެފަ އެވެ.\nމުބާރާތުގެ ޓިކެޓްގެ އަޕްޑޭޓެއް ދެމުން މިނިސްޓަރު މަހުލޫފު ވިދާޅުވީ ގަލޮޅު ރަސްމީ ސްޓޭޑިއަމްއަކީ 12،000 މީހުންނަށް ތިބެވޭނެ ޖާގަ އޮތް ނަމަވެސް ދަނޑު ބާވެ، ހަލާކުވެފައިވުމާއި ގުޅިގެން އެތަނުގައި މިހާރު އޮތީ 5،000 ސަޕޯޓަރުންނަށް ވަދެވޭނެ ޖާގަ ކަމަށެވެ.\nއާ ދަނޑެއް އެޅުމަށް މިހާރު ފައިސާ ހަމަޖެހިފައިވާ ކަމަށް ވެސް ވިދާޅުވި އެވެ. އަދި މި މުބާރާތަށްފަހު އޮންލައިންކޮށް ޓިކެޓު ވިއްކުން ކަހަލަ ބައެއް ބަދަލު ގެނެސްދޭން މަސައްކަތް ކުރައްވާނެ ކަމަށް ވެސް ވިދާޅުވި އެވެ.\nސޯޝަލް ސެންޓަރުގައި ތިން ކައުންޓަރު ބަހައްޓައިގެން 3،000 ޓިކެޓް ދިވެހި ސަޕޯޓަރުންނަށް ވިއްކާފައިވާއިރު އަވޭ ޓީމު (އިންޑިއާ) ސަޕޯޓަރުންނަށް ވިއްކަނީ 200 ޓިކެޓެވެ. މި ޓިކެޓުތައް ވިއްކަނީ ގަލޮޅު ދަނޑުގައި ހުންނަ ކައުންޓަރު ތަކުންނެވެ.\nރާއްޖެ އާއި އިންޑިއާ ބައްދަލުކުރާ މެޗު އޮންނާނީ މާދަމާ ރޭ 9:00 ޖަހާއިރު ގަލޮޅު ރަސްމީ ސްޓޭޑިއަމްގަ އެވެ. މިއީ މުބާރާތުގެ ލީގު ބުރުގައި ކުޅޭނެ އެންމެ ފަހު މެޗެވެ.\nއެފްއޭއެމް އަހުމަދު މަހްލޫފު ސާފް ޗެމްޕިއަންޝިޕް


Aslu Hero Innakee Aharumen Noon - Hohalhain Kudhin Salaamaiy Kuri Diver - Vaguthu\nއަސްލު ހީރޯންނަކީ އަހަރެމެންނެއް ނޫން - ހޮހަޅައިން ކުދިން ސަލާމަތްކުރި ޑައިވަރ\nތައިލޭންޑް ޗިއާން ރާއީ ޕްރޮވިންސްގެ ތަމް ލުއާން ހޮހަޅައިގެ ތެރޭގައި ދެ ހަފްތާ ވަންދެން ތާށިވެފައިތިބި ދެކުދިންނާއި ކޯޗް ސަލާމަތްކުރި އޮޕަރޭޝަންގައި އަސްލު ޙަޤީޤީ ހީރޯއިންނަކީ އެކުދިން ސަލާމަތް ކުރި ޑައިވަރުން ނޫން ކަމަށް ހޮހަޅައިން ކުދިން ސަލާމަތް ކުރުމުގައި އިސް ދައުރެއް އަދާކުރި ޑައިވަރެއް ކަމަށްވާ އަ ރިކް ސްޓެޓޮން ބުނެފިއެވެ.\nރިކް ބުނެފައިވަނީ އެކުދިން ސަލާމަތް ކުރި އޮޕަރޭޝަންގައި ޑައިވަރުން އަދާކުރީ އެމީހުންގެ ވާޖިބު ކަމުގައްޔާއި އެއީ މުޖުތަމައަށް ކޮންމެހެންވެސް ކޮށްދެން ޖެހޭ ކަމެއް ކަމަށެވެ. މިކުދިން ސަލާމަތް ކުރި ޑައިވަރުންގެ ތެރެއިން އިނގެރޭސިވިލާތަށް ނިސްބަތްވާ ޑައިވަރުން މިއަދު އަބުރާ ރަށަށް ގޮސްފައިވާއިރު، މިކުދިން ހޮހޮޅައިގެ ތެރޭގައި ތާށިވުމަށްފަހު ފުރަތަމަ ފަހަރަށް މިކުދިން ފެނިފައިވަނީވެސް އިނގެރޭސިވިލާތުގެ ދެ ޑައިވަރެކެވެ. މިކުދިން ހޯދި އިނގެރޭސި ވިލާތަށް ނިސްބަތްވާ ދެ ޑައިވަރުނަކީ ރިކް އާއި ޖޯން ވޮލެންތަންއެވެ.\nހޮހަޅައިގައި ތިބި ކުދިން ސަލާމަތް ކުރި ތިން ދުވަހުގެ ބޮޑު އޮޕަރޭޝަނަށްފަހު މީޑިޔާތަކާއި ވާހަކަ ދައްކަމުން ރިކް ބުނެފައިވަނީ އެންމެ އުފާވީ މިކުދިން ސަލާމަތުން ތިއްބާ ފެނުމުން ކަމަށާއި މުޅި ރެސްކިއު އޮޕަރޭޝަން ކުރިޔަށް ދިޔަ ގޮތާއި މެދުވެސް ވަރަށް ހިތްހަމަ ޖެހޭ ކަމަށެވެ. ވަރަށް ނާޒުކު ދަނޑިވަޅެއްގައި ވަރަށް ތަރުތީބުން މިކުދިން ސަލާމަތް ކުރުމުގެ އޮޕަރޭޝަން ގެންދިޔަ ކަމަށް ރިކްވަނީ ބުނެފައެވެ. އަދި މިކުދިން ސަލާމަތްވީ ތައިލޭންގެ އޮތޯރިޓީތަކުން ދިން އެއްބާރު ލުމާއި ޓީމް ވޯކްގެ ސަބަބުން ކަމަށް ރިކްވަނީ ސިފަކޮށްފައެވެ.\nމިރެސްކިއު މިޝަންއާއި ބެހޭ ގޮތުން ރިކް ބުނެފައިވަނީ މިއީ ވަރަށްވެސް އުދަގޫ މިޝަންއެއް ކަމަށާއި ކިތަންމެ ފަރިތަ ޑައިވަރަކަށްވެސް މި ހޮހޮޅައިގައި ފީނުމަކީ ފަސޭހަ ކަމެއް ނޫން ކަމަށެވެ. އަދި އެހެން މީހެއްގެ ފުރާނަ އަތަށް ލައިގެން ކަނު އަދިރީގައި ޑައިވް ކުރުމަކީ ފަސޭހަ ކަމެއް ނޫން ކަމަށްވެސް ރިކްވަނީ ސިފަކޮށްފައެވެ.\nރިކް އަކީ ސައުތް އެންޑް މިޑް ވޭލްސް ކޭވް ރެސްކިއު ޓީމްގެ މެންބަރެކެވެ.